
INTRODUCERE 


Opera lui Bossuet există de mai bine de trei 
sute de ani. Nu ne-ar mira prea tare indife- 
renţa culturii române faţă de această operă, 
dacă ar fi vorba de un autor oarecare. Dar, 
poate spre surprinderea multora, Jacques-Be- 
nigne Bossuet este cotat, în cele mai multe Is- 
torii ale literaturii franceze, drept unul dintre 
marii stiliști ai acesteia. Raţiuni de ordin confe- 
sional, probabil, l-au silit pe episcopul de 
Meaux să aştepte atîtea veacuri „la porţile 
Orientului“ și ale culturii române. Lucru sigur 
— numai noi am avut de pierdut. Ce înseamnă 
Bossuet pentru Franţa? Să ne închipuim cul- 
tura greacă fără Demostene sau cultura latină 
fără Cicero! Să ne închipuim Noul Testament 
fără epistolele pauline! Cultura franceză fără 
Bossuet ar fi precum cultura greacă fără 
Demostene, precum cea latină fără Cicero, 
precum Noul Testament fără corpusul scriso- 

rilor pauline. Marii scriitori, contemporani cu 
el — Racine, Corneille, Moliere, La Fontaine, 
La Bruyere, Boileau ete. — au umbrit, în se- 
colele următoare acelei revoluţii laice de la 
1789, imensa personalitate a prelatului galican. 
De fapt, un întreg capitol din cultura franceză 
a fost pus între paranteze — toată elocinţa re- 
ligioasă, reprezentată, pe lîngă Bossuet, de 
mari teologi-kerygmatici, cum niciodată, poate, 
nu-i va mai fi dat Franţei să aibă: Fénelon, 
Bourdaloue, Fléchier, Masillon. Pentru a înțe- 
lege, cu bună credinţă, virtuțile intrinseci ale 
creștinismului occidental, opera acestor teo- 
logi-artiști se cuvine a fi măcar prezentată 
creștinilor din acest colț de lume. Ne vom 
limita, deocamdată, la schițarea personalităţii 
lui Bossuet, parcurgînd etapele biografie şi 
oprindu-ne asupra celor mai importante. lu- 
crări. Apoi vom spune cîteva cuvinte despre 
cele trei discursuri (panegirice) traduse în an- 
tologia de faţă. 


Așadar Jacques-Benigne Bossuet s-a născut 
pe 27 septembrie 1627, la Dijon, într-o fami- 
lie de magistrați provinciali. Șase ani mai tîr- 
ziu, tatăl, său trebuie să părăsească Dijon-ul, 

şi pe fiul său, pentru a se stabili la Metz, unde 
fusese numit consilier al Parlamentului. Micul 
Jacques-Benigne rămîne la unchiul său, fra- 
tele tatălui, care-l înscrie la colegiul iezuit din 
oraş. La zece ani primește tonsura. La paispre- 
zece are revelaţia Bibliei, pe care o învaţă 
aproape pe de rost. Termină studiile la College 
de Navarre din Paris, în 1642. Susţine tezele 
de licenţă la acelaşi colegiu, în 1652. În luna 
martie a aceluiaşi an este ordonat preot, iar 
în luna mai primește boneta de doctor. Ime- 
diat după ordonare (hirotonire), în ciuda invi- 
taţiei profesorului său Nicolas Cornet de a 
preda la Navarre, părăsește Parisul pentru a 
se instala în oraşul Metz. Din 1653 pînă în 
1659 locuieşte aici. Oraşul e un mozaic de po- 
pulaţii și confesiuni. Pe Bossuet îl interesează 
în mod special contactele cu protestanții și cu 
evreii. De aceea studiază în profunzime serie- 
rile Părinților Bisericii (mai cu seamă ale celor 
greci!), dogmatica Reformei şi scrierile talmu- 
dice. Intensă perioadă de acumulare, cizelare 
lăuntrică şi predicare. Multe panegirice (între 
care şi cele trei: despre Sfîntul Bernard, capo- 
dopera indiscutabilă a genului, despre Siîntul 
Francisc şi Sfînta Tereza) şi predici (sermons) 

datează din această perioadă. De asemenea re- 
dactează şi o Refutaţie a Catehismului lui Paul 
Ferry, ministrul Bisericii reformate. În 1659 
revine la Paris, unde va rămîne, cu diferite 
obligaţii, pînă în 1681. Primii zece ani şi-i con- 
sacră exclusiv predicării. Predică în cadrul di- 
feritelor ordine (carmeliţi, minoriţi), cu dife- 
rite prilejuri (Advent, Păresimi) şi de cîteva 
ori chiar în faţa Curţii regale. Rosteşte discur- 
suri funebre: pentru Ana de Austria, pentru 
Henrieta de Franța, Henrieta de Anglia, Ma- 
ria-Tereza, pentru cancelarul Le Tellier, pen- 
tru - prinţul de Condé. 

Între 1670 și 1680, Bossuet este preceptorul 
Delfinului. N-a acceptat această sarcină decît 
după ce a consultat patru doctori în teologie, 
care l-au încurajat și i-au promis sprijinul. 
Așadar, la patruzeci şi cinci de ani, îşi reface 
studiile clasice, se cufundă în istoria universală, 
parcurge de la cap cele trei culturi — greacă, 
latină şi franceză, sistematizindu-le după un 
plan original. Planul educării Delfinului ne 
este cunoscut dintr-o scrisoare pe care proas- 
pătul preceptor o adresează papei Inocenţiu al 
XI-lea, nașul Delfinului. Mai întîi, formaţia 
religioasă-strictă, prin studiul direct şi inten- 

siv al Bibliei, cu comentarii axate pe ideea că 
„prinții au anumite îndatoriri speciale“ rezu- 
mate în cuvintele-cheie: Pietate, Bunătate, 
Dreptate. Apoi, educația morală și filozofică. 
Ad usum Delphini, Bossuet redactează cele- 
brul Discours sur Vhistoire Universelle (1681), 
un Tratat de logică, o Introducere în filozofie 
(lucrare publicată abia în 1722 sub titlul De 
la connaissance de Dieu et de soi-même, după 
o copie destinată lui Fénelon). În sfîrşit, pen- 
tru educația politică a Delfinului, Bossuet a 
redactat o lucrare intitulată La politique tirée 
des propres paroles de V'Ecriture Sainte. Op- 
tiunea lui Bossuet este monarhia absolută (de 
fapt, forma propriu-zisă de guvernare pare a 
nu-l interesa în mod special) în care, deci, re- 
gele nu dă seama nimănui de faptele și hotă- 
rîrile sale, în afară de Dumnezeu. Termenul 
în jurul căruia „se leagă“ filozofia lui Bossuet 
este cel de „Providență“. Providența ca vin- 
decare, ca unică alternativă a nonsensului 
acestei lumi, nonsens întruchipat, în cel mai 
teribil mod, de accidentul morții. Lanson a 
pătruns, cred, cel mai bine, miezul operei lui 
Bossuet: „Dacă privim întreaga operă a lui 

Bossuet , dincolo de controversele sale bine de- 
finite, putem zice că ea e menită să pună în 
lumină faptul, adică moartea, precum şi corec- 
tivul faptului, adică Providența. Din moarte 
se iveşte tandreţea mișcătoare, trista simpatie 
ce învăluie lucrurile efemere; din Providenţă, 
încrederea robustă, voioasă și optimismul de- 
finitiv“. 

Bossuet a fost, în primul rînd, un luptător, 
un spirit a cărui ascuțime s-a arătat pe deplin 
cu prilejul celor trei mari controverse pe care 
le-a susținut de-a lungul vieţii: cu protestan- 
tii, cu quietiştii şi cu „noii critici“ ai Sfintei 
Scripturi. Împotriva inovaţiilor dogmatice pro- 
testante scrie una din cele mai palpitante cărţi 
ale sale, Histoire des variations des Eglises Pro- 
testantes (1688). Cu șaptesprezece ani mai 
înainte redactase o Exposition de la foi catho- 
lique, de pe o poziţie foarte împăciuitoare, așa 
încît protestanții au considerat că marele apo- 
loget catolic capitulase. Marea polemică a pur- 
tat-o cu Pierre Jurieu, pastor protestant foarte 
bine pregătit, cu o inteligență sclipitoare, ca- 
pabil să folosească toate armele sofisticii numai 
pentru a-și impune opiniile. El a întors acuza- 
ţia pe care Bossuet a adus-o protestantismului 

— aceea de a fi o confesiune fără Tradiţie şi 
fără coeziune eclezială — împotriva catolicis- 
mului însuşi. Catolicismul, susține Jurieu, 
tocmai pentru că se cantonează într-o Tradi- 
ţie şi este o instituţie strict ierarhizată, se do- 
vedeşte a fi o confesiune moartă. Ierarhia su- 
focă libertatea individului, o anulează. Dim- 
potrivă, Bossuet vede în noutățile Reformei 
simptomul autodizolvării ei pe parcurs, ger- 
menele răului care, pînă la urmă, o va răpune. 
Ambii combatanți au dat dovadă de o îndîrjire 
inflexibilă. Biserica protestantă nu a dispărut, 
autodistrugîndu-se, aşa cum  profetizase Bos- 
suet, iar Tradiţia, Unitatea şi Autoritatea nu 
au sufocat teologia catolică, aşa cum cobise 
Jurieu. Pătimași, cei doi n-au vrut să accepte 
evidența — faptul că protestantismul nu-i de- 
cît o ramură a catolicismului, iar tendinţe pro- 
testante au existat dintotdeauna şi vor exista 
mereu în sînul Bisericii catolice. 

Episodul quietist se desfășoară între 1694 ȘI 
1699. Bossuet l-a avut ca adversar pe mai ve- 
chiul său protejat şi prieten, Fenelon. Quie- 
tismul, în versiunea lui occidentală, îşi are ră- 
dăcinile în Îndrumătorul spiritual publicat pe 
la 1675 de către preotul spaniol Molinos. Ce 

susținea Molinos? Că sufletul ajuns la starea 
de perfecțiune, de desăviîrşire rămîne unit cu 
Dumnezeu, fără să mai săvîrşească vreun act 
şi dezinteresîndu-se chiar de propria mîntuire. 
El poate primi dinafară cele mai variate im- 
presii, inclusiv cele mai potrivnice voii dumne- 
zeiești, fără a fi întinat în vreun fel de ele. 
Iubirea pură (le pur amour) a quietiştilor pro- 
clamă, în plan teologic, indiferența faţă de 
dogme şi disprețul față de autorităţile eclezias- 
tice. Această doctrină a fost condamnată de 
papa Inocenţiu al XI-lea în 1687. Dar o doamnă 
din înalta societate, rămasă văduvă la 24 de 
ani, veni, chiar în anul condamnării lui Moli- 
nos, la Paris şi începu să predice quietismul 
prin saloanele culturale la modă. Ar merita un 
studiu aprofundat asupra acestui episod, căci 
autenticul izvor al quietismului occidental, 
vulgar şi degenerat, pare să nu fie altul decît 
isihasmul athonit (a se vedea și condamnarea 
scrierilor lui Evagrie Ponticul de către Iero- 
nim, tot dintr-o cunoaștere superficială a mo- 
nahismului oriental). Doctrina predicată de 
doamna Guyon a fost analizată și amendată de 
trei episcopi: Mgr. de Noailles, Bossuet însuși și 
Mgr. Tronson. Ei s-au întrunit la Issy, unde au 

redactat 34 de articole despre doctrina orto- 
doxă a iubirii pure şi a rugăciunii, asta, deoa- 
rece quietiștii pretindeau că pentru un suflet 
desăvîrșşit rugăciunile oficiale, trasmise de tra- 
diţia Bisericii, deveneau inoperante, inutile. 
Fénelon subscrie și el la declaraţia de la Issy, 
dar à contre-coeur. Imediat după aceea publică 
Explication des Mazimes des Saints (1697) ur- 
mată, la o lună doar, de violenta reacție a lui 
Bossuet, Instruction sur les états d'oraison. Po- 
lemica între Fénelon și Bossuet se desfășoară 
pe cîțiva ani. Înclin să cred că dreptatea era 
de partea celui dintîi (care înţelesese bine doc- 
trina isihastă) dar, datorită faptului că doctri- 
na respectivă putea intra pe mîinile unor inși 
necugetaţi, provocînd o altă răzmeriţă în sînul 
catolicismului, Scaunul papal a hotărît con- 
damnarea ei integrală și irevocabilă. De fapt, 
la începutul „ostilităților“, Roma s-a arătat 
chiar favorabilă lui Fenelon, acesta fiind bine 
văzut de iezuiţi, în vreme ce Bossuet; nu-i 
aşa?, era cel mai îndîrjit susținător al galica- 
nismului, adică, al acelui curent care susținea 
autonomia regelui Franţei față de Scaunul de 
la Roma lin chestiunile nereligioase. Prin ur- 
mare, duelul celor doi episcopi nu era decît 

expresia concretă a unei stări conflictuale moc- 
nite dintre papă şi regalitatea franceză. Lovi- 
tura care „l-a răpus“ pe Fénelon a fost teribila 
Expunere despre quietism, apărută spre sfîrşi- 
tul anului 1698. Cîteva luni mai tirziu, la 12 
martie 1699, autorul Aventurilor lui Telemah 
era condamnat de către Roma. 

Al „treilea război“ purtat de Bossuet a fost 
împotriva filologiei biblice. Adică împotriva 
acelei filologii sterile, care tinde să se substi- 
tuie lecturii duhovnicești a Scripturii. În 1678 
apare impozanta Istorie critică a Vechiului 
Testament, scrisă de un călugăr dominican, Ri- 
chard Simon. Este prima încercare de exegeză 
raționalistă a Bibliei. Lucrarea a fost atacată 
violent atît de protestanți, cît și de catolici. De 
departe, cel mai furios s-a arătat episcopul de 
Meaux (fusese uns la 2 mai 1681). El scrie îm- 
potriva cărţii două Instrucţiuni, pastorale 
(1702 și 1703) şi, plecînd tot de la această pro- 
vocare, aşterne pe hîrtie unul din cele mai 
fierbienţi texte ale sale, Apărarea Tradiţiei şi a 
sfinților Părinţi (publicat abia în 1753). Pe 
fondul acestor polemici şi dialoguri din ce în 
ce mai înăsprite (are un schimb de scrisori 
despre soarta Bisericii ' universale cu protes- 

tantul Leibnitz) își îndeplinește sarcinile zil- 
nice de preot, predicator, părinte duhovnicesc. 
Cîntecul de lebădă sînt acele splendide Medi- 
taţii la Evanghelie şi Elevaţii despre taine: 
Texte scrise pentru cîteva călugăriţe din aba- 
ţia Jouarre. Spre sfîrşitul vieții devine parcă 
tot mai intolerant (,„,Toleranța! Cuvînt exe- 
crabil pentru că sub el se ascunde triumful li- 
bertinilor, înfrîngerea adevărului şi surparea 
Bisericii!“), mai dur în riposte, mai neîndură- 
tor cu adversarii. Cei pe care-i păstoreşte însă, 
îl simt din ce în ce mai îngăduitor și apropiat, 
răpit de extaze lirice, aprins de iubirea lui 
Dumnezeu, care se revarsă în cuvinte entu- 
ziaste asupra lor, în împrejurările cele mai ba- 
nale. Astfel, între duritatea de piatră a con- 
vingerilor și blîndețea de aripă îngerească a 
sentimentelor sale, Bossuet trece în lumea 
drepţilor în noaptea de 12 aprilie 1704, : la 
vîrsta de 77 de ani. o! 


Bossuet practică un tip de discurs, după 
terminologia antică, asiatic. Frazele, mai ales 
în prima perioadă, cea de la Metz, sînt ample, 
ideile se rostogolesc în torente, citatele se nă- 
pustesc imediat în urma ideii, sprijinind-o, im- 


15 


BOSSUET 


punind-o cu tenacitate ascultătorilor. Periodul 
latin e la el acasă. Bossuet face acrobaţii eru- 
dite, fraza urcă şi coboară cînd lent, cînd în- 
volburat. Nimic găunos, nimic artificial. Totul 
e stăpînit cu artă de maestru. Nu-și scria ni- 
ciodată discursurile. Tot ce ne-a rămas de la 
el sînt variante nedetfinitive, planuri, schiţe. 
De ajuns totuşi pentru a fi pus în rîndul ce- 
lor mai mari scriitori, stiliști ai literaturii fran- 
ceze. Discursul, pentru Bossuet, a fost o uneal- 
tă; o unealtă cu care ştia că se pot cultiva 
sufletele părăginite ale credincioşilor. N-a tîn- 
jit la glorie literară şi probabil nici nu avea 
percepția clară a acesteia. Bossuet este un teo- 
log. Spre deosebire de alt predicator de geniu 
din vremea sa, Bourdaloue, ale cărui predici 
moralizatoare, lucide, atticiste stîrneau entu- 
ziasmul doamnei de Sévigné şi al aristocrației 
din Île de la Cite, Bossuet vorbeşte despre 
dogmă, catehizează. Discursurile sale sînt teo- 
logie în desfășurare, dogmatică vie, altoită pe 
cîte un exemplu concret, pe viața unui sfînt 
Apostol sau Părinte. Nu e un moralizator, un 
La Bruyere vorbind de la amvon. Nu e nici 
un La Fontaine spunînd fabule cu tiîle la sfîr- 
şit. Bossuet arde în tot ceea ce spune. E un 

improvizator în Duh, un magnet care nu te 
slăbește o clipă, un magnet theandric. Dar im- 
provizaţiile acestea presupun un travaliu ante- 
rior, o acumulare spirituală uluitoare. Într-o 
Instrucție redactată pentru folosul  tînărului 
cardinal de Bouillon, Bossuet dă rețeta ome- 
nească a formării unui bun predicator: el tre- 
buie să stăpînească foarte bine cultura antică 
(aşadar să cunoască operele fundamentale scrise 
în greacă și latină), să cunoască vreo cîteva 
scrieri din literatura franceză (de pildă, Provin- 
cialele lui Pascal), să viseze Vechiul şi Noul 
Testament și să fi citit textele cele mai impor- 
tante ale Părinților Bisericii de limbă greacă 
(Origen, Vasile cel Mare, Grigore de Nazians, 
loan Chrisostomul sînt numele pe care le in- 
vocă) precum şi scrierile a doi Părinţi latini, 
Tertullian şi inegalabilul Augustin. 

Cum spuneam, Bossuet n-a publicat nici un 
discurs, în afară de cel Despre Unitatea Bise- 
ricii, la vremea lui un fel de manifest al gali- 
canismului. Principiul predicării este „folosul 
fiilor lui Dumnezeu“, principiu care vine direct 
din scrierile exegetice ale lui Origen. Specia- 

liştii depistează, pe criterii estetice, trei etape 
în dezvoltarea artei sale oratorice: prima ar 
cuprinde perioada de „noviciat“ de la Metz; a 
doua, perioada pariziană; în sfîrşit, cea epis- 
copală, de la Meaux. De la intemperanță ju- 
venilă s-ar trece, treptat, la o temperanţă se- 
nină și blajină. Nu trebuie uitat nici o clipă că 
tonul unei predici este influenţat și de calita- 
tea publicului. De pildă, publicul snob, cum 
se dovedeşte a fi cel de la curtea Regelui-Soare, 
pretinde un tip de discurs pe măsură, înzorzo- 
nat, plin de întorsături neașteptate, de mean- 
dre şi acrobaţii retorice. Publicul din Meaux, 
de cu totul altă factură, se pretează unei pre- 
dici potolite, normale, echilibrate, într-un cu- 
vînt, omenești. Prestidigitatorul de la Metz de- 
vine aici un duhovnic temperat, blind, intole- 
rant, desigur, în ceea ce priveşte dogmele cre- 
dinţei, dar oarecum mai apropiat, mai dezin- 
hibat față de propriile cuvinte. De fapt aici, 
la Meaux, nu-și mai încropea nici măcar acele 
schiţe. Predica simplu și dintr-o răsuflare, ca 
şi cum ar fi vorbit unor vechi prieteni. 
Fiecare predică are două sau trei „puncte“, 

care trebuie dezvoltate pe parcurs. Ele sînt 
enunțate, apoi se desfășoară de la sine, susţi- 

nute cu exemple concrete și citate, acolo unde 
acestea se impun imperios. De multe ori, tra- 
ducerea citatului latin este o interpretare în 
franceză. Nu-l interesează litera, ci sensul pro- 
fund al cuvintelor autorităţii pe care o invocă 
în sprijinul tezei enunțate. Se va vedea asta 
şi din traducere. Chiar textele Sfintei Serip- 
turi sînt mai mult interpretate decît traduse 
fidel. 

Cum remarcă Lanson, Bossuet „nu vede 
nimic în abstract“. Dar nici nu moralizează. 
Panegiricele lui sînt false portrete de oameni. 
Nu individul ca atare îl interesează, ci virtu- 
tea sau virtuțile pe care acesta le întrupează. 
Panegiricele lui Bossuet, am avut impresia de 
la prima lor lectură, seamănă izbitor — în 
construcție — cu „exerciţiile de admiraţie“ 
ale lui Cioran. Ambii autori pleacă de la o 
idee întruchipată, pusă în mișcare de prota- 
gonist. Sfîntul Bernard aduce în prim plân 
ideea culturii răstignite, a culturii-contempla- 
ţie. În centrul panegiricului se află o imagine 
copleșitoare: Isus deschis ca o carte pe cruce. 
Răstignirea devine, astfel, nouă Revelaţie. Bra- 
tele deschise ale Mîntuitorului sînt ca două co- 
perţi ale Cărţii în care, pătrunzînd, ne regăsim 

în Împărăţia Cerurilor. La fel, Panegiricul sfin- 
tului Francisc e un superb elogiu, poate cel 
mai frumos, adus vreodată nebuniei. Nebuniei 
întru Cristos. Nebuniei și sărăciei cu duhul 
întru Cristos. Ar trebui să citez toată partea 
întîi. Cititorul se va lămuri singur. Tereza în- 
truchipează acel cuvînt al apostolului Pavel, 
după care Nostra conversatia in coelis est (,,Ce- 
tatea noastră este în ceruri“). Misticul, rupînd 
legile firii, ale naturii, participă, după bunul 
plac al harului dumnezeiesc, încă din această 
lume şi viață pămîntească, la desfătările şi lu- 
mina vieţii cerești. Vorbind despre trei sfinţi 
— unul întruchipînd credința  nestrămutată, 
altul, iubirea nebună și altul speranța nelu- 
mească — Bossuet încheagă, de fapt, un triptic 
viu, dramatic al virtuţilor creștine. 

Sacerdot-poet, el atinge sublimul oricărui vi- 
zionar. „Dacă Bourdaloue procedează în ma- 
niera psihologilor pozitivi ai romanului şi tea- 
trului clasic, Bossuet are temperamentul lirici- 
lor din secolul al XIX-lea, care înfăşoară în 
viziunile lor individuale cele mai universale 
locuri comune“ (Lanson). 


CRISTIAN BĂDILIȚĂ 

PANEGIRICUL 
SFINTULUI BERNARD DE CLAIRVAUX 


(rostit în 1655—1656?) 


Non enim iudicavi me scire aliquid inter vos, 
nisi Iesum Christum, et hunc crucifixum. 
4„Căci am judecat că nu știu între voi altceva 
decit pe Isus Cristos, şi pe acesta răstignit.“ 

1 Cor., 2, 2) 


Bisericile noastre din Franţa au introdus în 
ultimul veac piosul' obicei de a începe orice 
predică invocînd sprijinul divin prin mijloci- 
rea preatericitei Fecioare Maria. Şi fiindcă 
potrivnicii noștri nu puteau suporta cinstirea 
atît de îndreptăţită pe care noi o acordăm sfin- 
tei Fecioare, acoperind această cinstire. cu 
ocări la fel de sîngeroase pe cît de nedrepte și 
fără de temei se arătau a fi, Biserica a crezut 
de cuviinţă să ţină piept îndrăznelii lor şi să-i 

îndemne pe credincioşi la această slujire cu 
atît mai fierbinte cu cît împotrivirea ereticilor 
devenea mai îndirjită. Și fiindcă nimic nu e 
mai sfînt pentru noi decît propovăduirea sfin- 
tei Evanghelii, ea însăși își cheamă pruncii să 
stăruie asupra cuvintelor Mariei, pe care le 
consideră atît de folositoare pentru ei. 

Mi se pare însă că există şi un alt motiv, 
mai special, al acestei sfinte slujbe: acela că 
menirea predicatorului este de a-l naște pe 
Isus Cristos în sufletele celor ce-i dau ascul- 
tare: „O, copiii mei, zice Apostolul, pentru 
care sufăr iarăși durerile naşterii, pînă Cristos 
va lua chip în voi“î. Iată cum îl zămisleşte şi-l 
naşte pe Isus în inimile lor: există deci o anu- 
mită legătură între predicatorii cuvîntului divin 
şi sfînta Maică a lui Dumnezeu. Din această 
pricină marele sfint Grigore nu se fereşte 
să-i numească maici ale lui Isus Cristos pe cei 
care sînt chemaţi să împlinească această slu- 
jire. Iată de ce Biserica şi-a dat repede seama 
că tu, o, preafericită Marie, binecuvîntată între 
femei, tu care ai fost aleasă din veacul vecilor 
să-l naști după trup pe Fiul celui Preaînalt, îi 

vei ajuta cu bucurie, prin mijlocirea ta cucer-= 
nică, pe cei care trebuie să-l nască pe Acela 
întru spirit, în inimile tuturor credincioșilor. 
Cu atît mai mult sîntem îndrituiţi a nădăj- 
dui în ajutorul tău în cursul predicii pe care 
obştea aici de faţă o așteaptă şi în care avem 
să preamărim harul şi milosîrdia dumnezeiască 
întru sfințenie a preacuviosului Bernard, cel 
mai credincios şi mai curat dintre pruncii tăi: 
cel care a adus cea mai mare cinstire glorioasei 
tale zămisliri, care ţi-a urmat cel mai îndea- 
proape puritatea îngerească și care a crezut tot 
timpul că numai bunătăţii și grijii tale materne 
datorează continua revărsare a harului pe 
care-l dobîndea de la preaiubitul tău Fiu. Aju- 
tă-ne, dar, cu sfintele tale rugăciuni, o, bine- 
cuvîntată Marie! ajută-me, ca să putem prea- 
mări rodul rugăciunilor Tale. Pentru aceasta 
ne aruncăm la picioarele tale, închinîndu-ne și 
spunîndu-ţi laolaltă cu îngerul: Ave! 


Dintre diferitele podoabe ale preotului ve- 
chii legi, cea mai însemnată mi se pare acel 
misterios hoșen în care el purta, după Scrip- 
tură, Urim şi Turim, adică adevărul și legea; 
sau, după unii interpreți, lumina și desăvîrși- 

rea. Ştiu că aşa stă scris ca să ni se arate 
care sînt însușirile celor ce slujesc lucrurile 
sacre; dar, deși podoabele lor strălucitoare par 
să-i facă destul de neobișnuiţi, totuși nu prin 
asta trebuie să se deosebească de cei de rînd; 
în acest pasaj ni se arată următorul lucru: 
anume că adevăratele însemne preoțești, ade- 
văratele podoabe ale marelui preot sînt adevă- 
rul și Legea. Dar, dacă ne urmăm gîndul mai 
departe și dacă în preotul din Vechiul Testa- 
ment — care cuprindea doar umbre și figuri 
— îl vedem pe Isus Cristos, împlinitorul legii 
şi preotul noii alianţe, vom găsi un lucru mult 
mai minunat. lubiţi creștini, acest preot sfint, 
acest mare sacrificator poartă cu adevărat asu- 
pra lui însuşi legea, desăvârşirea şi adevărul; 
nu doar în cîteva pietre prețioase ori în nişte 
litere săpate în piartă precum făceau fiii lui 
Aaron, ci în chiar faptele sale fără cusur și în 
purtarea sa dumnezeiască. 

Spre a putea cuprinde acest adevăr necesar 
înţelegerii textului nostru, vă rog să vă rea- 
mintiţi că Isus Cristos, Domnul nostru, este 
Fiul lui Dumnezeu. Sînteţi prea învăţaţi ca să 
nu ştiţi că Dumnezeu nu zămislește într-un fel 
obişnuit şi că această zămislire nu are nimie 

material, coruptibil. Dumnezeu este spirit, iu- 
biţi credincioși, şi nu trăiește decît prin raţiu- 
ne și inteligență; așadar, zămisleşte doar prin 
rațiune şi inteligenţă: aşa fel încît Fiul lui 
Dumnezeu este rodul unei cunoașteri foarte 
pure și care, într-o simplitate de neînțeles, nu 
încetează să se împrăștie la nesfîrşit. Fiind 
fructul rațiunii și inteligenţei dumnezeieşti, 
este El însuși rațiune şi inteligență; și de aceea 
Scriptura îl numeşte Cuvîntul și înțelepciunea 
Tatălui. Și, cum nu se poate ca Dumnezeu să 
înfăptuiască altfel decît prin raţiunea și înţe- 
lepciunea sa, vedem din Sfintele Scripturi că 
EI a creat totul prin Cuvîntul său care e Fiul: 
Omnia per ipsum facta sunt?; Cuvîntul său e 
rațiune și lumină. De aceea maşinăria aceasta 
imensă a lumii e o lucrare atit de bine înche- 
gată şi dovedeşte peste tot o ordine vrednică 
de mirare şi o inteligență covîrșitoare. Nu-i 
posibil ca această urzeală a lumii să nu fie 
frumoasă, ori ca toate schimbările din lăuntrul 
ei să nu fie raţionale, de vreme ce purced 
dintr-o idee foarte înțeleaptă, de la un plan 


2 Io, 1,3. 


25 


BOSSUET - 


foarte bine întocmit şi dintr-o rațiune atotstă- 
pînitoare care este Cuvîntul şi Fiul lui Dumne- 
zeu prin care toate s-au făcut, prin care toate 
sînt orînduite şi ocîrmuite. 

Or, iubiți credincioşi, acest Cuvint dumne- 
zeiesc, după ce şi-a împrăştiat înţelepciunea 
în întocmirea şi ocîrmuirea acestei lumi, fiind- 
că, aşa cum spune apostolul Ioan, prin El toate 
s-au făcut, cuprins de o iubire fără margini 
pentru firea noastră, şi-o arată într-un fel pe 
cît de familiar pe atît de neobișnuit într-o lu- 
crare dumnezeiască ce ne atinge pe noi în chip 
apropiat. Cum asta? veţi spune. Ei bine, iată 
marea hotărîre a bunului nostru Dumnezeu şi 
marea mîngiiere a credincioşilor: Cuvîntul 
etern, după cum ştiţi, s-a făcut om la împlini- 
rea veacului; s-a unit cu firea noastră și s-a 
întrupat în pîntecele preafericitei Maria, iar 
această miraculoasă unire ni l-a dăruit pe Isus 
Cristos, Dumnezeu și om, Domnul şi Mintui- 
torul nostru. 

Aşadar, sfînta umanitate a lui Isus fiind 
unită cu Verbul divin, e condusă şi ocîrmuită 
de același Verb. Fiţi, vă rog, atenţi, ca să puteţi 
pricepe acest lucru. Căci, așa cum rațiunea 
omenească ţine în frîu poftele trupului cu care 

este unită, așa cum partea noastră inferioară 
ze împărtășește într-un fel din rațiune, supunîn- 
du-i-se şi dîndu-i ascultare, tot așa Cuvîntul 
divin călăuzește omenescul în care s-a înveş- 
mintat şi, fiindcă şi-a însuşit firea acestuia în- 
tr-un chip miraculos, îl stăpîneşte, îl călăuzeş- 
te şi îl însuflețește cu grijă şi într-un fel deo- 
sebit; aşa că toate acţiunile acestei firi ome- 
nești, pe care Cuvîntul divin şi-a însuşit-o, sînt 
pline de această înțelepciune increată care 
este Fiul lui Dumnezeu şi se arată demne de 
Cuvîntul etern cu care s-a unit dumnezeieşte 
şi prin care e călăuzită într-un chip deosebit, 
De aceea vechii Părinţi, vorbind despre faptele 
acestui om-Dumnezeu, le-au numit operații 
theandrice, adică operaţii în care dumneze- 
iescul și omenescul se amestecă, operaţii dum- 
nezeieşti şi omenești la un loc; omeneşti prin 
felul lor, dumnezeiești prin temeiul lor: în ace- 
laşi chip, Dumnezeu-Cuvîntul, însușindu-și 
sfînta umanitate a lui Isus, consideră că actiu- 
nile acestuia sînt și ale sale și nu contenește să 
reverse asupra lor harul şi înţelepciunea sa di- 
vină, care le însufleţește și le înalță dincolo de 
puterea noastră de închipuire. 

Expunîndu-ne astfel doctrina, nu ne va fi 
greu s-o aplicăm cuvintelor sîîntului Apostol 
care servesc drept temei întregului nostru dis- 
curs. Zic deci că umanitatea lui Isus, înrudin- 
du-se atit de aproape cu Cuvintul dumneze- 
iesc, aparținîndu-i chiar printr-un fel de unire 
intimă, Acesta era silit, în folosul slavei sale, 
s-o călăuzească cu înţelepciunea sa: de unde 
reiese că toate acţiunile lui Isus purced din- 
tr-un principiu dumnezeiesc şi dintr-un izvor 
de înţelepciune nesfirşită. Plecînd de aici, dacă 
vrem să cunoaştem în ce măsură se cuvine să 
preţuim lucrurile ce ne ies în cale, n-avem decit 
să ne amintim de alegerea sau disprețul cu 
care le privea Mintuitorul Isus, cîtă vreme a 
trăit pe pămînt. Cum el este Cuvintul consub- 
stanţial Tatălui, toate faptele sale ne vorbesc 
şi toate lucrările sale ne povăţuiesc. 

Ni s-a tot spus că cel mai rodnic chip de a 
învăţa pe alţii e fapta. Într-adevăr, fapta este 
cu mult mai vie și mai stăruitoare chiar decît 
vorbirea cea mai meşteşugită. Iată şi motivul 
pentru care Fiul lui Dumnezeu, acest învăţător 
divin pe care Dumnezeu ni l-a trimis din cer, 
a ales acest fel de învăţătură, vrednic de cin- 
stire, prin faptele sale; iar această învățătură 

e cu atît mai convingătoare și mai impresio- 
nantă cu cît sîntem încredințaţi de faptul că, 
fiind impusă de însăși pronia divină, nu ne 
poate înșela. Nemărginită e bunătatea lui Dum- 
nezeu! Văzînd că ne chinuiam să căutăm în 
atitea şi atitea locuri apa mîntuitoare a adevă- 
rului, cu mare trudă şi nu lipsiţi de marea pri- 
mejdie de a ne rătăci într-o căutare atît de 
anevoioasă, el ni l-a înfățișat nouă pe Fiul său 
preaiubit, în care a adunat toate adevărurile ce 
ne sînt de folos ca într-un sfînt şi misterios 
compendiu; și, milostivindu-se de neştiinţa şi 
de neputinta minţii noastre, i-a orînduit viaţa 
într-aşa fel încît prin ea ne-au fost cu limpe- 
zime arătate toate cele necesare pentru purta- 
rea noastră dreaptă: iar sfîntul apostol Pavel 
ne încredințează că în Isus Cristos sînt ascunse 
toate visteriile înțelepciunii și ale cunoștinţei?. 
De aceea, spune tot sfîntul Pavel, nu caut 
dreapta învăţătură în scrierile ciudate și în 
judecăţile scrîntite ale filosofilor și oratorilor 
care se fălesc cu vorbăria lor deșartă, ci îl ci- 
tesc doar pe Mintuitorul Isus şi în El văd to- 
tul. Aşa că, iubiţi credincioși, Isus nu e doar 


3 Col, 2, 3. 

Domnul nostru, ci şi obiectul cunoștinței noas- 
tre: nu e doar lumina care ne călăuzește spre 
adevăr, ci Adevărul însuşi pe care dorim să-l 
aflăm; şi de aceea ne numim creştini, nu doar 
pentru că mărturisim că nu vom urma un alt 
stăpîn decît pe Isus Cristos, ci și pentru că ne 
mîndrim cu faptul că nu-l cunoaștem decît pe 
Isus Cristos. Degeaba, dar, am umbla după 
alte învățături, căci, prin Cuvîntul întrupat, 
Cunoaşterea însăşi ne-a vorbit, iar Înţelepciu- 
nea, povăţuindu-ne, a făcut sub ochii noștri 
ce trebuia să facă şi Adevărul însuşi s-a des- 
coperit minţii noastre şi s-a arătat privirilor 
noastre. 

lată în ce fel Isus Cristos, marele nostru 
preot, a purtat asupra lui însuși legea și ade- 
vărul. Dar, de vreme ce pe cruce și-a împlinit 
în chip deosebit slujba de preot suveran, toc- 
mai acolo, acolo, fraţilor, ni s-a părut cel mai 
frumos înveșmîntat (în ciuda furiei duşmani- 
lor săi şi a rușinii goliciunii sale) cu minuna- 
tele-i podoabe de învăţătură și adevăr. Isus 
era cartea în care Dumnezeu şi-a înscris învă- 
țţătura; dar această carte s-a deschis abia pe 
cruce, cu brațele întinse, cu rănile adinci și 
carnea străpunsă în toate părţile; așadar, după 

o lecţie atît de frumoasă, ce ne mai rămîne de 
învățat? Iubiţi credincioşi, ceea ce ne înșală, 
ceea ce ne împiedică să recunoaștem supremul 
bine, singurul adevăr folositor, e tocmai legă- 
tura și prețuirea oarbă pe care o avem faţă de 
bunurile pămînteşti. De aceea Mintuitorul Isus 
s-a hotărît să aleagă de bunăvoie umilinţa, 
chinurile și moartea. Ba mai mult, din toate 
umilinţele a ales-o pe cea mai usturătoare, din 
toate supliciile pe cel mai înjositor, iar din 
toate morţile pe cea mai dureroasă, tocmai ca 
să ne arate cît de vrednice de dispreţ sînt acele 
nimicuri pe care muritorii înşelaţi le numesc 
bunuri şi să ne dea de înţeles că oricît de ne- 
voiaş, de nenorocit și suferind ar fi un om, își 
va păstra tăria, bogăţia şi fericirea tot timpul 
cît Dumnezeu sălășluieşte în el, 

Aceste adevăruri, iubiţi creştini, ni le arată 
marele preot Isus înscrise pe trupul său sfîr- 
tecat şi ni le strigă prin rănile sale grăitoare: 
așa încît crucea sa nu e doar sanctuarul unui 
preot şi altarul unei jertfe, ci şi amvonul unui 
propovăduitor şi tronul unui legiuitor. De 
aceea sfîntul Pavel, după ce spune că nu știe 
nimic altceva decît pe Isus Cristos, adaugă: pe 
Isus răstignit; fiindcă, dacă aceste adevăruri 

se arată în viața lui Isus, cu mult mai mult 
folos le citim în moartea sa, pecetluite şi întă- 
rite cu sîngele său: aşa încît Isus răstignit, care 
a tulburat lumea și care a părut prostie și 
sminteală filosofilor păgîni (pentru că a făcut 
să amuțească trufia omenească), a devenit 
punctul cel mai înalt al înţelepciunii noastre. 

Ei bine, cît de înaintat în această înţelep- 
ciune s-a arătat vrednicul Bernard. Stătea me- 
reu îngenuncheat la picioarele crucii, tălmă- 
cind, contemplind şi studiind această carte 
măreaţă, cartea care i-a fost primul alfabet în 
timpul fragedei copilării; aceeași care i-a fost 
sfătuitor și de-a lungul înțeleptei și venerabi- 
lei sale bătrîneţi. Îi săruta literele sfinte, vreau 
să spun — rănile acelea prietenoase care i se 
păreau încă proaspete, purpurii, unse de sîn- 
gele atît de preţios, simbolul răscumpărării și 
izvorul tămăduirii noastre. El spunea împreu- 
nă cu apostolul Pavel: Înţelepţii să se fălească, 
unii cu știința astrelor iar alţii cu cea a ele- 
mentelor, unii cu istoria veche și modernă, 
alții cu politica; să se laude pe ei cît le va plă- 
cea cu inutilele lor fantasmagorii; cît despre 
mine, dacă Dumnezeu îmi îngăduie să-l cunosc 
pe Isus cel răstignit, cunoașterea mea va fi 

desăvirșită, iar voia mea întru totul împlinită. 
Asta e tot ce știa sfîntul Bernard. Şi cum nu 
propovăduiești decît ceea ce cunoşti, el, care 
nu cunoştea decît crucea, nu propovăduia decît 
crucea. 

Cunoaşterea crucii îi formează pe creștini; 
propovăduirea crucii îi creează pe apostoli. De 
aceea Sfîntul Pavel, care declară sus şi tare 
că nu-l ştie decit pe Isus cel răstignit, mărtu- 
riseşte în altă parte că nu-l propovăduiește de- 
cît pe Isus cel răstignit. Aşa proceda și prea- 
cucernicul Bernard. Am să vi-l descriu mai 
întîi în chilia lui contemplind crucea lui Isus, 
pentru ca să cinstiți osîrdia acestui bun și de- 
săvîrşit creștin; iar apoi am să vi-l prezint în 
amvon şi în mijlocul îndatoririlor sale biseri- 
cești, propovăduind şi vestind crucea lui Isus, 
pentru ca să-l preamăriți pe Dumnezeul care 
ne-a trimis un asemenea apostol. Vom urmări 
așadar, fraţilor, viaţa creştinească și cea apos- 
tolică a sfîntului Bernard, întemeiate amin- 
două deopotrivă pe cunoașterea Domnului 
nostru răstignit, acesta e subiectul predicii 
noastre de astăzi. Mărturisesc că e simplu, dar 
voi binecuvînta simplitatea aceasta dacă voi fi 
în stare să vă arăt că izvorul admirabilelor în- 

șuşiri ale cuviosului Bernard se află în chiar 
crucea lui Isus. Asta aştept de la Sfîntul Duh, 
numai dacă voi veți fi smeriți şi atenţi la cu- 
vîntul său sfînt. Să purcedem, așadar, cu aju- 
torul lui Dumnezeu, și să intrăm în partea 
întîi. 


Dacă am reuşit să vă fac să pricepeţi bine 
lucrurile despre care am vorbit pînă acum, 
trebuie să vă fi dat seama că Mîntuitorul, răs- 
tignit pe cruce, ne învaţă cum să disprețuim 
lumea într-un chip hotărît și de netăgăduit. 
Căci dacă Isus cel răstignit este Fiul și plăce- 
rea Tatălui, singurul Fiu preaiubit şi singurul 
obiect de mulțumire, și dacă, pe de altă parte, 
după judecata noastră, el este cel mai părăsit 
şi mai sărman dintre oameni, cel mai măreț, 
după Dumnezeu şi cel mai oropsit, după oa- 
meni — cine nu-și dă atunci seama cît de mult 
ne înşelăm cînd încercăm să socotim care sînt 
bune şi care sînt rele; căci tocmai lucrurile cele 
mai josnice şi mai spurcate au trecere în ochii 
noştri și stau la loc de cinste; tocmai lucrurile 
care slîrnesc disprețul faţă de lume și deșer- 
tăciunile ei în sufletul celor care sînt adînc 
cunoscători ai crucii Mîntuiţorului Isus, prin 

care fala și amăgitoarele plăceri pămînteşti au 
fost pe vecie osîndite. De aceea sfîntul apostol 
Pavel, privindu-l pe Isus Cristos întins pe 
lemnul cel blestemat, spune: Sînt răstignit 
împreună cu bunul meu Stăpîn. Îl văd, îl văd 
pe cruce, despuiat de toate bunurile pe care 
noi le prețuim, copleşit de chinurile care pe 
noi ne îndurerează și ne înspăimîntă. Dar eu, 
care cred că el e însăși înțelepciunea, preţuiesc 
ceea ce are preţ şi pentru el şi, dispreţuind 
tot ce el însuși a disprețuit, mă răstignesc îm- 
preună cu el și alung din inima mea ceea ce el 
însuși a alungat de la el: Christo confixus sum 
cruci. 

Aşa simte un creștin adevărat. Dar cît de 
dureros e pentru noi acest adevăr! O, iubiți 
credincioși, cine l-ar putea pricepe dacă Isus 
nu ni-l întipăreşte în inimi? Domnului îi place 
să ne poruncească anumite lucruri împotriva 
firii, tocmai ca să-și dezvăluie puterea prin 
slăbiciunea noastră; şi ca să ne însuflețească 
virtutea, ne trimite anumite persoane alese 
care prin harul Lui împlinesc cu ușurință ceea 
ce nouă ni se pare peste putinţă. Or, printre 
aceşti oameni vestiți, a căror pildă ne reaprin- 
de nădejdea și ne înmoaie lașitatea, trebuie să 

mărturisim că sfîntul Bernard ocupă un loc de 
seamă. Un nobil cu obîrşie ilustră, a cărui casă 
e ţinută la mare cinste şi ai cărui apropiaţi 
ocupă slujbe importante; căruia, prin naştere, 
inteligenţă şi avere i se prevede o ascensiune 
frumoasă — ei bine, la douăzeci și doi de ani 
să renunțţi la această lume, așa cum a făcut-o 
sfîntul Bernard, vi se pare, iubiţi creştini, un 
efect palid al puterii dumnezeieşti? Dacă ar 
fi făcut-o la o virstă mai înaintată, poate că 
sila, necazurile și încurcăturile de tot felul în- 
tilnite adesea în treburile omeneşti l-ar fi 
minat spre această schimbare. Dacă ar fi luat 
această hotărîre la o vîrstă mai fragedă, ar fi 
meritat izbînda doar pe jumătate, căci simţu- 
rile abia că se trezesc la viaţă iar poftele încă 
nu încolțesc. Dar Dumnezeu l-a ales pe sfîntul 
Bernard (ca să ne arate biruința crucii asupra 
celor deșarte) în nişte împrejurări atît de deo- 
sebite, cum n-am mai întîlnit nicăieri în altă 
parte. ` 

Trebuie, oare, să vă mai amintesc cum e un 
tînăr la douăzeci şi doi de ani? ce înflăcărare? 
ce neastîmpăr? ce năvală a dorințelor? Nici 
puterea, nici vigoarea, nici sîngele clocotind 
asemeni vinului neînceput nu poate să le sa- 

ture ori să le domolească. Cu vremea însă intri 
pe un făgaş, preocupările ţi se îndreaptă în- 
tr-un anume sens, iar cea mai intensă dintre 
ele abia le mai astîmpără şi pe celelalte: căci 
atîta vreme cît această necoaptă încă tinerețe, 
neavînd nici un ţel nestrămutat, nu-și găsește 
o preocupare care să le ţină în frîu pe celelalte, 
e frămiîntată de tot felul de patimi răscoli- 
toare. Năvălesc asupra ta, fără să te poţi îm- 
potrivi, ba iubiri smintite, ba desfrînarea ori 
ambiția şi dorința deşartă de a te arăta mai 
fălos. Un foc mistuitor te mînă spre toate aces- 
tea; cum poţi să condamni la ordine, singură- 
tate şi bună rînduială o vîrstă obișnuită doar 
cu trecătorul şi dezordinea, care nu are un sens 
bine închegat. 

Desigur, atunci cînd ne aplecăm asupra 
vremilor demult trăite, cînd socotim deja lun- 
ga înşiruire a anilor scurși, cînd puterile ne 
părăsesc şi cînd ne agăţăm de lumea asta doar 
printr-un firav viitor (cea mai mare parte a 
vieții umplindu-se cu trecut), ei bine, atunci 
prezentul nu mai înseamnă pentru noi mare 
lucru. Dar tinerețea, care știe că are totul 
înainte, care-și simte forța năvalnică în pre- 
zent, nu se gîndeşte decît la acest prezent, pu- 

nîndu-și în el toată nădejdea. Spuneți-mi, vă 
rog, cel care crede cu atîta patimă în prezen- 
tul său mai are vreme să se giîndească cum 
trebuie și la viitor? Mai mult decît atît, cum 
poţi fugi de lume la o vîrstă la care totul ţi se 
pare în ea nespus de frumos? Vedem, de obi- 
cei, lucrurile după starea în care ne aflăm; aşa 
încît tinerețea, care pare făcută numai pentru 
joc şi veselie, ei bine, tinerețea nu vede nimic 
întunecat în juru-i; totul îi place, o învese- 
leşte. Încă n-a intrat în mocirla lumii și n-a 
trecut prin hățișurile vieţii; de aceea își închi- 
puie că silă și uriît nici nu există. Simţindu-se 
puternică şi dîrză, nu are frică de nimic, își 
ridică toate pînzele în vîntul nădejdii care i le 
umflă, scoțînd-o în larg. 

Ştiţi bine, iubiţi credincioşi, că dintre toate 
imboldurile omeneşti, cel mai frumos e nă- 
dejdea. Nădejdea ne susţine, ne hrănește şi ne 
îndulceşte amarul vieţii; adesea renunţăm cu 
inimă ușoară la avere decît să ne pierdem nă- 
dejdea, iar nădejdea cea mai îndirjită și cute- 
zătoare stă în sufletul celor tineri care, păti- 
mași dar neîncercați, îşi închipuie multe din 
lucrurile pe care încă nu le-au trăit, nezărind 
vreo piedică în calea înfăptuirii lor: așa încât 

îmbătaţi de nădejdile lor, ei cred că pot dobîndi 
tot ce şi-au pus în gînd; toate închipuirile lor 
par întru totul lucruri reale. Furaţi de farmecul 
dorințelor  nemăsurate, își închipuie că s-ar 
răsturna cerul dacă s-ar abate de la năzuinţele 
lor; şi mai ales tinerii de nobilă spiţă, care 
fiind crescuţi într-o atmosferă de aleasă mă- 
reţie, îşi zidesc năzuinţele pe onoarea casei şi 
a strămoșilor, mai ales aceștia sînt întru totul 
convinşi că nu există ceva pe lumea aceasta 
care să nu poată fi dobindit. 

Să ni-l închipuim acum pe tînărul Bernard: 
crescut ca un tînăr de spiță aleasă, avînd no- 
bleţea în sînge, cultivat, cu o înfățișare blîndă 
şi plăcută, liniştit și la locul lui, cu deprinderi 
fine; ei bine, iată ce legături îl țin strîns de 
lume! Toţi sînt cu ochii pe el; toţi îl laudă şi-i 
arată cît îl preţuiesc; îi dau curaj și-i ațiţă 
mîndria. Știu că mama sa credincioasă îi 
vorbea despre deșertăciunea celor lumești; dar, 
să fim cu dreptate! cine ţine seama, la o vîrstă 
atît de uşuratică, de sfaturile bune? Părerile 
celor din preajmă și ale celor de o vîrstă, care 
se cred mai înţelepţi decît toţi, contează mai 
mult decît ale părinţilor. 

Biruieşte, Doamne, învinge toate farmecele 
acestei lumi înșelătoare şi arată-i tînărului Ber- 
nard, cum ai făcut odinioară cu sfîntul Pavel, 
ce trebuie să îndure ca să te slujească! I-ai 
insuflat mai întîi, prin cinstirea duioasei Ma- 
ria, dragostea vie de castitate; aşa a început 
să dispreţuiască mîngiierile ispititoare în acele 
împrejurări pe care buna-cuviinţă nu-mi în- 
găduie să le amintesc aici; apoi harul tău l-a 
trimis să caute o scaldă răcoritoare și mîntui- 
toare în zăpezile și lacurile îngheţate care, 
şubrezindu-i sănătatea, l-au îndepărtat de plă- 
cerile dulci ale lumii. Privirea sa e plină de 
cuviință; își înfrinează pînă chiar şi ochii, 
fiindcă din Evanghelie și de la apostol a învă- 
tat că şi ochii singuri pot păcătui. Plin de un 
curaj supraomenesc, i se văd întipărite pe ob- 
raz ruşinea, cuviinţa şi puritatea unei fecioare 
caste. Desăvîrșește, dar, Doamne, în persoana 
acestui tînăr cuvios, marea lucrare a harului 
tău! 

Iată, iubiţi creștini, ce gânditor şi visător a 
devenit! Cum s-a îndepărtat de lume îndrăgos- 
tit nebunește de tainele singurătăţii! Aici, în 
mijlocul singurătăţii și al liniștii, își deapănă 
asemenea ginduri: Ce mai aştepţi oare, Ber- 

nard, de la lume? Vezi în cuprinsul ei ceva 
care să te mulțumească? Amăgitoarele plăceri, 
după care neștiutorii aleargă cu limba scoasă, 
ce sînt, la urma urmei, decît o închipuire de 
o clipă? Îndată ce primul avînt care le-a sa- 
tisfăcut toată plăcerea s-a domolit cu vremea, 
cei care au alergat nebunește după ele își dau 
seama, de cele mai multe ori, că s-au zbătut 
pentru nimic. Vîrsta şi experiența ne arată cît 
de deşarte sînt lucrurile pe care ni le dorisem 
cel mai înfocat şi, mai ales, cît de puţine sînt- 
aceste plăceri de-a lungul unei vieți omenești! 
Ce bucurie poţi simţi atunci cînd numai su- 
ferinţă ai în cale? Şi dacă am da deoparte zi- 
lele pe care nu le-am trăit ca lumea, chiar 
după legile lumești, ne-ar mai rămîne oare 
dintr-o viaţă întreagă vreo trei sau patru luni 
în cap? Dar să zicem c-am fi de acord cu acești 
nebuni îndrăgostiţi de lume, care afirmă sus 
şi tare că ce iubesc ei e ceva însemnat; cît ţine, 
însă, această fericire? Dispare, dispare ca o 
plăsmuire care (după ce noi i-am dat o oarece 
întrupare cît timp am avut-o lîngă noi) ne pă- 
răseşte lăsînd în urmă doar suferinţă. 
Bernard, Bernard spunea că această floare 
a tinereţii nu ţine o veşnicie; că va veni un 

ceas nefericit care va spulbera toate nădejdile 
înşelătoare printr-un cuvînt  ne-nduplecat; 
viața ne va părăsi ca un prieten fățarnic la 
zile negre. Atunci toate năzuințele noastre fru- 
moase se vor topi; atunci se vor prăbuși toate 
nădejdile noastre. Cei bogaţi, care, de-a lun- 
gul acestei vieţi, se bucură de înșelăciunea unui 
vis plăcut și își închipuie că au strîns nu știu 
ce mari averi, trezindu-se dintr-o dată în fața 
acelei. clipe veșnice, se vor mira c-apar cu 
mîinile goale. Moartea, dușmanul nostru neîm- 
blînzit, va duce cu sine plăcerile și onorurile 
noastre în uitare și neant. Vai, nu vorbim decît 
de cum să ne petrecem vremea. Într-adevăr, 
timpul se duce și noi ne ducem o dată cu el; 
şi după părerea mea, ceea ce se duce o dată 
cu timpul cel trecător intră în veşnicia netre- 
cătoare. O, Dumnezeule veşnic! ce mult mi- 
ra-ne-vom atunci cînd judecătorul neiertător 
care veghează în veacul celălalt spre care, fără 
se ne-mpotrivim, ne mînă cel de azi, înfăţișîn- 
du-ne întreaga viaţă într-o singură clipită, va 
tuna cu o voce înspăimîntătoare: Nebuni ce 
sînteți, aţi prețuit atît de mult nişte plăceri 
trecătoare şi n-aţi luat seamă la ceea ce ur- 
mează și nu va avea șfirșit! 

. Aşadar, încheia Bernard, fiindcă viața ne e 
mereu tirită de timpul care ne scapă printre 
degete, să ne străduim să agățăm de ea ceva 
care să rămînă. Apoi, întorcîndu-se din nou 
spre măreaţa carte pe care o tot studia cu o 
patimă uriașă, adică spre crucea lui Isus, își 
potolea setea cu sîngele lui şi cu această dum- 
nezeiască băutură sorbea disprețul faţă de 
lume. Mă duc, spunea, mă duc, Stăpîne al meu, 
să mă răstignesc împreună cu tine. Văd că în 
ochii tăi atît de blînzi, a căror privire l-a făcut 
pe sfîntul Petru să izbucnească-n lacrimi, s-a 
stins orice văpaie; de-aceea am să-i ţin pe ai 
mei închiși la farmecele lumii și nu-i voi mai 
lăsa să vadă ce-i tină şi deșertăciune. Văd 
moartea cum a pus zăvor pe gura ta dumne- 
zeiască, din care izvorau pîriuri de viaţă fără 
de: sfîrşit: deci am să-mi osîndesc şi gura-mi 
să tacă şi n-o voi deschide decît ca să-mi măr- 
turisesc păcatul şi-n veci milostivirea ta. Inima 
fi-va-mi sloi de gheață pentru plăcerile de- 
şarte; şi fiindcă răni văd pe tot trupu-ți, vreau 
ca să port asupră-mi urma tuturor chinurilor 
tale, ca să mă-nveșmîntez cu. haina. izbăvi- 
toarei învieri. Apoi sleitul trup l-oi pune peste 
iubitul tău trup mort și împreună vom. muri; 

cu giulgiul tău am să m-acopăr: căci zice-Apos- 
tolul că sîntem cu tine înveliţi în giulgiu prin 
taina sfîntului botez. 

Astfel îşi înflăcărează cuviosul Bernard dis- 
preţul faţă de lume; și cît de simplu îl adună 
din cărţile sale! Nu se gîndeşte decît să-și gă- 
sească un loc de retragere şi pocăință. Dar, 
cum nu voiește decît să ducă o viaţă aspră și 
umilă, nu se azviîrle în acele vestite mănăstiri 
de a căror bogăţie vuieşte toată lumea. În vre- 
mea aceea, trăiau la Citeaux, sub îndrumarea 
abatelui Ştefan, un mic număr de călugări. Du- 
ceau o viaţă atît de aspră, încît puţini se în- 
cumetau să-i urmeze; dar nu voiau să slă- 
bească deloc asprimea din acest motiv, jude- 
cînd că mai degrabă se cuvine să persevereze 
în hotărîrea lor pentru dragostea de Dumnezeu 
decît să schimbe ceva pentru dragostea de oa- 
meni. Această abație, atît de vestită astăzi, era 
pe atunci necunoscută şi nu purta nici un 
nume. Preafericitul Bernard, care, fiind pe- 
aproape, auzise de smerenia acestor călugări, 
îmbrățișează canoanele și disciplina lor, înflă- 
cărat de ideea de a fi găsit împreună sfințenia 
vieţii și asprimea cea mai criîncenă a pocăin- 
tei și-a recluziunii. Acolo începu să trăiască în 

aşa chip, încît repede stîrni uimirea chiar şi a 
acelor îngeri păminteni; și cum îl vedeau spo- 
rind în virtute pe zi ce trecea, cu toată frageda 
lui tinereţe de atunci, îl socotiră vrednic să-i 
instruiască şi pe alții. Las deoparte faptele 
strălucite ale acestui om de seamă; și, pentru 
a ne scutura de moliciune, lăudînd harul lui 
Dumnezeu, vă voi face o descriere a canonirii 
sale cu ajutorul spuselor şi scrierilor pe care 
le-a lăsat. 

Obișnuia să spună adesea că un novice, in- 
trînd în mănăstire, trebuie să-şi lepede trupul 
chiar la poarta ei. El făcuse la fel: își morti- 
fica simţurile într-un asemenea chip, încît nici 
nu mai vedea ceea ce i se arăta. Îndelunga 
obişnuință de a dispreţui plăcerea gustului îi 
amorţise vîrful limbii. Minca orice, fără să 
aleagă; bea apă sau ulei, la întîmplare, ce i se 
întîmpla să aibă în mînă. Pîinea pe care o 
consuma era atît de amară, încît îți puteai da 
repede seama că cea mai mare grijă a sa era 
să-și mulțumească trupul cu cît mai puţin. 
Acelora care se temeau de singurătate le des- 
cria grozăvenia întunericului din afară şi scriş- 
nirea dinţilor cea fără de sfîrşit. Dacă vreunul 

găsea insuportabilă acea lungă şi înfiorătoare 
tăcere, îl avertiza că, dacă și-ar închipui amă- 
nunţimea cu care marele Judecător îi va cer- 
ceta fiecare cuvint, i-ar fi mult mai uşor să 
se abțină de la vorbit. Avea puţină grijă de 
trupul său și blestema, de aceea, marea slăbi- 
ciune a oamenilor care doresc să devină ne- 
muritori, într-atît de nesăbuită le e pofta de 
viaţă; cît despre el, îşi socotea  neputinţele 
printre exerciţiile de canonire. Ca să înfrunte 
moliciunea lumii îşi alegea de obicei sălașul 
într-un aer umed şi nesănătos, nu ca să se îm- 
bolnăvească prea tare, ci doar să-și șubrezească 
sănătatea; considera că un călugăr e sănătos 
cînd se ţine destul de bine ca să poată cînta şi 
recita psalmii. Voia ca fraţii călugări să-și 
sporească pofta de mîncare, nu mîncînd carne, 
ci ţinînd post; nu înfruptîndu-se din tocană, 
ci muncind. Se culca pe piatră; dar, ca să 
adoarmă, spunea el, îşi atrăgea somnul prin 
veghi, prin recitarea psalmilor de noapte şi 
prin munca de peste zi, așa încît în acest om 
chiar și nevoile fireşti erau cerute nu atît de 
natură cît de virtute. Cine ar fi putut spune 
vreodaţă cu mai întemeiată dreptate ce spu- 


46 


. BERNARD DE CLAIRVAUX 


nea apostolul Pavel: lumea este răstignită pen- 
tru mine și eu pentru lumet. 

Ce splendidă interpretare face admirabilul 
Ioan Chrisostom la aceste frumoase cuvinte 
ale sfîntului Pavel! Nu i-a fost de ajuns, re- 
marcă acest sfînt episcop, să spună că lumea 
e moartă pentru el; a trebuit să adauge şi că 
el însuşi e mort pentru lume. Cu siguranță, 
continuă acest învăţat interpret, Apostolul 
crede că cei vii nu au numai cîteva simță- 
minte care-i leagă unii de alţii, ci că le mai 
rămîne şi o anumită afecțiune pentru cei morți; 
că ei păstrează amintirea acestei afecţiuni și 
aduc trupurilor lor neînsuflețite: omagiul în- 
mormîntării. Așa încît sfîntul Pavel, ca să ne 
facă să înțelegem în ce măsură credinciosul 
trebuie să se desprindă de plăcerile lumii: Nu-i 
destul, spune, să fie ruptă doar legătura dintre 
lume şi creştin (aceasta fiind precum cea dintre 
vii și morți), căci mai poate rămîne o mică 
unire, ci, aşa cum stă un mort faţă de alt 
mort, tot așa trebuie să se afle și lumea faţă 
de creștin. 


Lă 


4 Gal., 6, 14. 

Groaznic gînd pentru noi, cei laşi şi slabi, 
care sîntem creştini doar cu numele! Dar ma- 
rele sfînt Bernard şi-l înscrisese adînc în inima 
sa! Căci ceea ce ne sileşte să trăim în lume 
e atracția noastră pentru lume; și ceea ce face 
ca lumea să trăiască pentru noi e o anume 
strălucire a lucrurilor care ne vrăjeşte. Moar- 
tea stinge toate atracțiile şi întunecă strălu- 
cirea tuturor lucrurilor. Iată cel mai frumos 
trup din lume: o dată ce sufletul l-a părăsit, 
deşi trăsăturile i-au rămas aproape aceleași, 
această floare a frumuseţii pălește și farmecul 
ei se spulberă. Astfel încît, lumea nemaiavînd 
nici o atracţie pentru Bernard iar Bernard ne- 
maiavînd nici o atracţie spre lume, lumea e 
moartă pentru el şi el e mort pentru lume. 

Iubiţi creştini! Ce sacrificiu imens îi oferă 
lui Dumnezeu cuviosul Bernard prin mortifi- 
caţiile lui necontenite! Trupul său e o jertfă 
pe care i-o aduce cu bucurie; dar, jertfind-o, 
o și păstrează ca s-o poartă jertfi mereu. Ce 
poate fi mai plăcut în fața Miîntuitorului Isus 
decît un suflet dezgustat de toate cele, în afară 
de Isus însuşi; care se simte atît de bine în 
Isus şi care se teme să se simtă bine în altceva 
decît în El; un suflet care se chinuie mereu pînă 

cînd îl cuprinde în întregime? Pentru Isus, cu- 
viosul Bernard se despoaie de toate şi chiar, 
îndrăznesc să spun, pentru Isus se despoaie 
pînă și de faptele sale bune. 

Într-adevăr, iubiţi credincioşi, faptele bune 
n-au nici un merit decît dacă vin de la Isus 
Cristos, îşi pierd orice valoare îndată ce ni le 
atribuim nouă înşine. Trebuie să le aducem 
prinos celui care ni le insuflă — acest lucru îl 
învățase  umilul Bernard la picioarele crucii. 
Cit de frumoasă şi de creştină a fost această 
vorbă a sfîntului Bernard cînd, îngrijorat peste 
măsură de groaznica judecată a lui Dumnezeu: 
„Știu, ştiu, spune el, că nu sînt vrednic de 
împărăţia celor preafericiţi; ci Isus, Mîntuito- 
rul. meu, o deține din două motive: mai întîi 
prin natura sa şi apoi, prin chinurile sale, ca 
moştenire şi cucerire deopotrivă. Acest stăpîn 
milostiv se mulțumește însă cu cea dintii și 
mi-o lasă mie, cu mărinimie, pe cea de-a 
doua“. O, vorbă vrednică de un creştin! Nu, 
nu vei fi părăsit, o, cuvioase Bernard, pentru 
că-ți sprijini nădejdea pe temelia crucii! 

Dar, o, Doamne! cum de nu tresărim, păcă- 
toşi nenorociți ce sîntem, la o asemenea vorbă! 

Bernard, cel plin de virtuţi, crede că n-a fă- 
cut nimic pentru cer; şi noi, noi ne închipuim 
că noi înșine, credem că noi am făcut destul, 
achitîndu-ne de o mică îndatorire, de o slujbă 
neînsemnată. În vreme ce, o nenorocire, iubi- 
rea de lume domneşte în inimile noastre, iar 
numai cuvîntul umilinţă ne înspăimîntă. În 
zadar judecata dumnezeiască ne lovește și ne 
ameninţă cu nenorociri și mai mari: nu renun- 
țăm să alergăm după plăceri, ca și cum ar fi 
posibil să fim fericiți şi în lumea asta și în 
cealaltă. Fraţii mei, ce credeți că faceţi cînd 
lăudaţi virtuțile marelui sfînt Bernard? Elo- 
giindu-l pe el, vă osîndiți pe voi. 

Fără îndoială, nu avea un trup de fier sau 
de bronz; suporta greu durerile şi era destul 
de firav. Dar a ţinut să ne arate că nu trupul 
ne lipsește, ci mai degrabă curajul şi credința. 
Ca să osîndească toate vîrstele prin persoana 
lui, Dumnezeu a vrut să-și înceapă penitenţa 
încă din fragedă tinerețe şi să n-o slăbească 
deloc pînă la bătrîneţea cea nevolnică. Voi vă 
găsiţi scuze în preocupările voastre importante: 
Bernard era plin pînă peste cap de treburi nu 
numai ale Ordinului său, ci aproape ale între- 
gii Biserici. Ținea predici, scria, intervenea în 

treburile papilor şi episcopilor, ale regilor şi 
prinților: intervenea pentru cei mari şi pentru 
cei mici, deschizînd la toţi sînul bunătăţii sale; 
şi, între atîtea preocupări diferite, nu-și îndul- 
cea modul aspru de viaţă, pentru ca moliciunea 
din toate clasele şi de orice vîrstă să fie pe veci 
osîndită de pilda acestui sfînt. 

Îmi veţi spune poate că nu e necesar ca toţi 
să trăiască la fel ca el. Dar trebuie să recu- 
noaștem cel puţin, iubiţi creștini, că între ur- 
maşii aceleiași Evanghelii trebuie să existe vreo 
apropiere. Dacă rîvnim același paradis în care 
Bernard sălăşluieşte acum plin de glorie, cum 
se poate atunci să existe o asemenea deose- 
bire, o asemenea prăpastie între faptele lui 
şi ale noastre? Pe'căi atit de diferite una de 
cealaltă, nădăjduim oare să ajungem la acelaşi 
țel? Să ajungem prin plăceri acolo unde el a 
crezut că nu poate dovedi decît prin suferinţe? 
Dacă nu tindem către această desăvirşire su- 
premă, cel puţin ar trebui să imităm ceva din 
pocăința sa. Dar noi ne dăruim în întregime 
nebuneștilor plăceri ale lumii acesteia; ne place 
dezmățul și masa îmbelșugată, viaţa lesni- 
cioasă şi plăcută şi, după toate astea, mai 
vrem încă să ne mai numim creştini! .! . 

Cum de nu înțelegem că trebuie să ne înti- 
părim crucea lui Isus în străfundul sufletelor 
noastre, dacă vrem să fim creştini! De aceea 
zice Apostolul că sîntem morți şi că viața 
noastră e ascunsă şi că sîntem înveliţi în giul- 
giu împreună cu Isus Cristos. Nu pricepem 
mare lucru din ceea ce vrea să ne spună, dacă, 
atunci cînd nu ni se vorbeşte decît despre 
moarte şi îngropăciune, nu ne dăm seama că 
Fiul nu se mulțumește să ne ceară doar o 
schimbare de formă. Trebuie să ne schimbăm 
din adînc; şi pentru a reuşi această schimbare, 
să nu credem, iubiţi creştini, că ne e de ajuns 
o osîrdie obișnuită. Tocmai rîvna miîntuirii 
noastre e mereu lăsată la urmă. De toate ce- 
lelalte ne îngrijim pe dată. Numai cînd e vorba 
de mîntuirea noastră ne oprim sau ne mole- 
şim. Şi, cu toate astea, Mintuitorul ne spune 
că împărăţia cerurilor nu poate fi luată decît 
prin străduinţă și că cei ce se silesc pun mâna. 
pe ea5. O, Dumnezeule veşnic, dacă trebuie 
străduinţă, dacă e nevoie de trudă, ce nădejde 
o mai fi și pentru noi la acea preafericită moş- 
tenire? Dar vă las să cugetaţi la asta, pentru 

că eu însumi sint prea slab şi prea netrebnic 
ca să vă înfăţişez însemnătatea acestui lucru 
şi pentru că ar trebui să am pentru asta o 
scînteie din rîvna apostolică a sfîntului Ber- 
nard, la care ne vom opri o clipă în parteaa 
doua. 

Ceea ce-mi rămine să vă spun despre sfin- 
tul Bernard e atît de măreț și de nepreţuit, 
încît mai multe discursuri la un loc n-ar ajunge 
ca să-l puteți privi cum trebuie. Totuși, fiindcă 
am promis să vi-l înfăţişez în mijlocul îndato- 
ririlor lui obşteşti și apostolice, să spunem pe 
scurt cîte ceva şi despre asta, ca nu cumva cu- 
cernicia voastră să fie lipsită de o atît de plă- 
cută aşteptare. Vreți să luăm în seamă chiar 
începutul  apostolatului lui Bernard? Chiar 
asupra propriei familii își împrăștie primele 
sale raze de lumină începînd, din fragedă ti- 
nerețe, să propovăduiască crucea lui Isus un- 
chilor și fraţilor săi, prietenilor, vecinilor, tu- 
turor celor care intrau în casa tatălui său. 

Încă de pe atunci el le vorbea despre viaţa 
veşnică cu atîta patimă, încît le lăsa un sim- 
ţămiînt ciudat în suflet, un simțămînt care 
nu-i mai lăsa să se bucure de lume. Unchiul 
său Gaudri, bărbat extrem de respectat, a fost 

primul discipol al iubitului său nepot. Fraţii 
mai mari şi mai mici se puseră toți sub oblă- 
duirea lui; și Dumnezeu a făcut ca unul după 
altul, după ce s-au împotrivit mai întîi, toţi 
fraţii să vină la el, în anumite ceasuri ştiute 
doar de pronia divină. Guy, cel mai mare din- 
tre ei, părăsi îndatoririle războinice şi plăce- 
rile proaspetei lui familii. Toți renunţară la 
însărcinările pe care le aveau sau pretindeau 
că le au în război; şi acești viteji, obişnuiţi să 
poruncească în înălțţătorul iureș al armelor, nu 
arătau dispreț nici pentru umilința, nici pen- 
tru tăcerea, nici pentru inacţiunea de la Cî- 
teaux, atît de preocupată de altfel cu cele 
sfinte. Sînt pe cale să înceapă lupte mult mai 
măreţe, a căror biruinţă o aduce chiar moartea. 

Astfel se îndreptau într-acolo cei patru frați, 
luîndu-şi rămas bun de la lume, însoţiţi de 
mai mulţi oameni de vază pe care Bernard, 
acest tînăr propovăduitor îi pescuise în năvo- 
dul lui Isus. Venind ei să-l îmbrăţişeze pe 
Nivard, cel mai mic, pe care îl lăsaseră lingă 
tatăl său ca să-i fie sprijin la bătrîneţe, îi spu- 
seră: „Vei avea de toate“. Dar pruncul, inspi+ 
rat de Dumnezeu, le grăi frumos astfel: „Cum 
dar! voi luaţi cerul şi mie-mi lăsaţi pămîntul!“ 

Aşa se plingea el în liniște că prea îl conside- 
rau un puşti; acest gînd rodi atît de repede în 
sufletul lui că, după ce a mai stat o vreme în 
rîndul lumii, obţinu de la tatăl său învoirea 
de a se duce să dobîndească aceeaşi moştenire 
cu a fraţilor săi, nu ca s-o împartă cu ei, ci 
ca să se bucure de ea cu toţii împreună. 

Ce mai rămîne pentru ca preacuviosul Ber- 
nard să-și vadă întreaga familie cucerită de 
Mîntuitorul? Mai avea o soră, care, profitînd 
de smerenia fraţilor săi, trăia într-un desfrîu 
de zile mari. Într-o zi ea trecu să-i vadă, stră- 
lucind de pietre preţioase, cu o înfățișare tru- 
faşă și într-o caleașcă minunată. Nu fusese lă- 
sată să-i vadă pînă cînd, strigînd ea că va urma 
sfaturile lor înțelepte, cinstitul Bernard se 
apropie: „Ei bine, la ce-ai venit, îi spune, să 
tulburi liniștea acestei mănăstiri și să aduci po- 
doabele diavolului în casa lui Dumnezeu? Ce 
rușine să te îmbraci din bunurile celor săraci!“ 
O făcu să priceapă că era mare greșeală să-şi 
împodobească în așa fel putreziciunea (căci 
aşa numea el trupul nostru). În adevăr, iubiţi 
creştini, acest trup nu-i decît un pumn de no- 
roi pe care trebuie să-l îmbrăcăm cu puţin, 
doar din pricina sufletului care sălășluiește în 

el. Căci aşa cum, să spunem, dacă un rege ar 
fi silit, printr-o întîmplare, să stea cîtva timp 
într-o colibă, vor încerca să împodobească cît 
de cît coliba şi atunci s-ar putea zări o sclipire 
din măreţia regească (dar coliba tot colibă ră- 
mâne, căci odată lipsită de această cinste tre- 
cătoare se întoarce la vechea-i înfățișare), tot 
astfel şi trupul nostru mizerabil e acoperit de 
o deșartă podoabă în cinstea sufletului care 
trebuie să locuiască în el o vreme; dar acest 
pumn de noroi va cădea, după o perioadă scurtă 
de timp, în josnicia lui de la început şi în fi- 
reasca lui descompunere. Să ai o grijă atit de 
mare pentru un lucru de nimic și să nu-ți 
pese deloc de sufletul tău făcut după chi- 
pul lui Dumnezeu, de o natură nemuritoare și 
dumnezeiască, nu înseamnă oare curată nebu- 
nie? Ei bine, sora cuviosului Bernard simte ca 
un cuţit aceste vorbe: lasă totul şi se dedică 
postului, recluziunii, rasei călugărești, mănăs- 
tirii şi pocăinței. Această femeie trufașă, îm- 
blînzită de o vorbă a sfîntului Bernard, merge 
în urma steagului lui Isus cu o diîrzenie de 
neclintit. 

Dar cum să vă fac să simţiţi bucuria nemă- 
surată pe care a încercat-o acest om preacu- 

cernic la ultima biruinţă din familia sa? Tatăl 
său, bătrînul Tesselin, singurul care mai rămă- 
sese în mijlocul lumii, vine să se alăture fiilor 
săi la Clairvaux. O, Dumnezeule veșnic! Ce 
bucurie! cîte lacrimi vărsate de tată şi de fii! 
E de necrezut cu cîtă destoinicie își pierduse 
acest om fiii pentru lume, cu cîtă destoinicie a 
suportat pierderea cinstei casei sale și spriji- 
nul pe care-l merita la bătrîneţe. Prin reciu- 
ziunea lor, îşi vedea numele său stins de pe 
faţa pămîntului; dar se bucura nespus văzînd 
că sfînta lui familie avea să se înveşnicească 
în împărăţia cerurilor; şi iată că, atins de duhul 
dumnezeiesc, (aşa încît toată familia să fie sfin- 
țită) acest bătrîn minunat, spre apusul zilelor 
sale, devine prunc întru Domnul nostru Isus 
Cristos sub îndrumarea fiului său iubit, pe 
care-l recunoaște acum drept tatăl său. Daţi-vă 
aşadar toată silința, dragi părinţi, să vă creşteţi 
cu frică de Dumnezeu copiii pe care i-aţi pri- 
mit de la Dumnezeu: căci nu ştiţi ce răsplată 
vă aşteaptă de la bunătatea lui nemăsurată. 
Cucernicul Tesselin, care îşi crescuse fiii în 
credință, primeşte de la Domnul milostiv, spre 
sfîrşitul zilelor sale, o binecuvînţare nesfir- 
şită; fiindcă, prin mijlocirea fiilor săi, după o 

viaţă lungă, se stinge în nădejdea Celui de sus 
şi, îndrăznesc să spun, în pacea și îmbrăţișa- 
rea Miîntuitorului. lată dar cum sfîntul Ber- 
nard se arată ca apostol al familiei sale. 

Vreţi să continui şi să vă înfăţișez cum pre- 
dică sfinta cruce în mănăstirea sa? Ce puhoi de 
oameni feluriți veneau, din toate colţurile lumii, 
să se canonească sub îndrumarea sa! Avea, de 
obicei, sub oblăduire șapte sute de îngeri. Îi 
numesc aşa pe acei oameni cereşti care-l slu- 
jeau pe Domnul împreună cu el la Clairvaux, 
atît de retrași, de umili, încît preacinstitul 
Guillamme, abatele de Saint-Thierry, ne spune 
că, atunci cînd intra în această abație, văzînd 
ce ordine, ce linişte și cumpătare domnesc 
aici, era cuprins de o asemenea venerație ca 
şi cum s-ar fi apropiat de sfintele altare. Ber- 
nard, care prin predicile lui dumnezeiești îi 
învăţa cu bunătatea crucii, le îndruma viaţa 
aşa fel încît nu mai primeau nici o veste din 
lume, ca şi cum un imens ocean i-ar fi despăr- 
tit de aceasta; în rest, erau atît de înflăcăraţi 
în exerciţiile lor şi atît de dîrji în asceza lor, 
atit de aspri cu ei înșiși, încît cu ușurință ţi-ai 
fi dat seama că nu se gîndeau cum să trăiască, 
ci, mai degrabă, cum să moară. Această comu- 

nitate de pocăință îi lega între ei ca pe niște 
fraţi de sfîntul Bernard ca de un tată, iar 
sfîntul Bernard de ei ca de niște copii preaiu- 
biţi, într-o atît de cordială și desăvîrșită co- 
muniune, încît nicăieri în lume nu se putea 
vedea o imagine mai perfectă a vechii Biserici, 
care să aibă un singur suflet și o singură inimă. 

Ce suferință imensă îl încerca pe acest om 
al lui Dumnezeu, cînd era nevoit să-și pără- 
sească pruncii pe care îi iubea atît de mult în 
sînul lui Isus Cristos! Dar Dumnezeu, care-l 
alesese încă din pîntecele maicii sale să reîn- 
noiască în vremea sa duhul şi predica aposto- 
lilor, îl scotea din singurătatea lui pentru _sal- 
varea sufletelor pe care le voia mîntuite prin 
robul său. Aici, abia aici, iubiţi creştini, se 
arăta cu adevărat un apostol, Apostolii străbă- 
teau pămîntul în.lung şi. în lat, ducînd Evan- 
ghelia lui Isus Cristos pînă la neamurile cele 
mai îndepărtate: şi care colţ al lumii n-a fost 
luminat de predica lui Bernard? Apostolii în- 
temeiau Biserici: şi în vremea acelei cumplite 
schisme a lui Pierre de Leon, cîte Biserici ră- 
tăcite, cîte turme risipite n-a adus Bernard: la 
unire, devenind prin aceasta ca un al doilea 

întemeietor al Bisericii? Apostolul are printre 
îndatoririle apostolatului grija de toate Biseri- 
cile; şi nu îndruma oare cuviosul Bernard 
aproape toate Bisericile prin sfaturile sale is- 
cusite, pe care i le cereau toţi din toate colțu- 
rile lumii? Părea că Dumnezeu nu voia să-l 
lege în mod special de nici o Biserică, ci să-l 
pună părinte comun al tuturora. 

După predica apostolilor se arătau semne și 
minuni: cîte astfel de profeţii, de vindecări, 
fapte ieşite din comun, supraomenești n-au 
întărit predicile sfîntului Bernard? Sfîntul Pa- 
vel spunea că el predică, nu printr-o vorbire 
deosebită, nici prin discursuri de linguşire și 
ascunse porniri de lăcomie?, ci că își împodo- 
beşte cuvîntările cu simplitate şi cu adevăr; 
ce-i oare mai întăritor şi mai pătrunzător decît 
simplitatea lui Bernard, care cucereşte orice 
cuget la slujirea credinței lui Isus? Cînd apos- 
tolii îl predicau pe Isus Cristos, erau transfigu- 
raţi de o înflăcărare divină, o înflăcărare care 
se vădea clar în îndrăzneala acţiunii lor; ceea 
ce-l face pe sfîntul Pavel să spună că a îndrăz- 

nit întru Dumnezeul nostru? şi că propovădui- 
rea sa stătea în adeverirea Duhului”. Tot aşa 
părea şi rîvnitorul Bernard care, propovă- 
duind germanilor, într-o limbă necunoscută lor, 
reușea totuşi să-i miște, din pricină că le vor- 
bea ca cineva trimis de cer, vrednic de cinsti- 
rea lui Isus. 

Un alt lucru tot atît de măreț la apostoli era 
faptul că întrezăreai în persoana lor, atît de 
neînsemnată în aparenţă, acea putere impună- 
toare, acea osîndire îngăduitoare a păcatelor, 
acea forţă de care se foloseau pentru a zidi, 
nu pentru a distruge. De aceea Apostolul, in- 
struindu-l pe Timotei în meșteșugul vorbelor: 
Ai grijă, îi spune, ca nimeni să nu disprețuiască 
tinereţile talet. Dumnezeu însemnase fruntea 
venerabilului Bernard cu o măreție atît de în- 
spăimîntătoare pentru nelegiuiți, că pînă la 
urmă aceia erau siliți să se încline: dau mär- 
turie despre asta prinţul acela îndărătnic al 
Aquitaniei şi atîţia alții pe care doar prin cu- 
vintele sale i-a adus la supunere. 

5 1 Tes., 2, 2. 

% 1 Cor., 2, 4. 

1 ] Tim, 4, 12. 


GI 


BOSSUET 


Dar cel mai dumnezeiesc dar al apostolilor 
era bunătatea faţă de cei în mijlocul cărora 
propovăduiau. Erau ca niște taţi prin purtarea 
lor, ca niște mame prin iubirea lor și ca niște 
doici prin îngăduința lor: sfîntul Pavel are 
toate aceste însuşiri. O luau mereu de la capăt, 
atrăgeau atenţia cu timp și fără de timpii, 
uneori cu o neprefăcută îngăduinţă, alteori cu 
o sfîntă miînie, prin lacrimi şi  reproșuri: își 
schimbau de mii de ori chipul, dar bunătatea 
lor răminea - aceeași; gingăveau laolaltă cu 
pruncii, vorbeau serios cu oamenii în toată fi- 
rea: se purtau ca un evreu față de evrei, cu 
nobleţe față de cei nobili; tuturor toate, spunea 
sfîntul Pavel, ca, în orice chip, să mîntuiesc pe 
uniit?. Uitaţi-vă în scrierile vrednicului Ber- 
nard; veţi găsi în ele aceleași simțăminte și 
aceeași bunătate apostolică. Ce om a suferit cu 
mai multă iubire laolaltă cu cei slabi, cu':cei 
nenorociţi şi neștiutori? Nu-i dispreţuia nici pe 
cei mai sărmani, nici pe cei mai decăzuţi. Cine 
a şfichiuit cu mai multă îndrăzneală apucătu- 
rile rele ale vremii sale? Nu-i ierta nici pe 

prinți, nici pe cei puternici, nici pe episcopi, 
nici pe cardinali, nici pe papi. Pe cît le cinstea 
rangul, pe atît i-a șfichiuit de cîteva ori, cu o 
dreaptă și îngăduitoare cumpătare, căci, nefiind 
nici laş, nici purtat de mînie, avea şi blîndeţea 
iertării şi dîrzenia unei libertăți cu adevărat 
creştine. 

Frumoasă pildă pentru reformatorii din ul- 
timele secole! Dacă trufia lor nemăsurată le-ar 
fi îngăduit să trateze lucrurile cu o cumpă- 
tare asemănătoare, ar fi osîndit proastele mo- 
ravuri fără să rupă unitatea Bisericii și ar fi 
înăbuşit nelegiuirile fără să zdruncine autori- 
tatea legitimă. 

(....) Pentru o asemenea înfăptuire ar îi trebuit 
însă curajul și dîrzenia lui Bernard. Era cin- 
stit de toţi, fiindcă trecea drept un om liber și 
modest, dîrz şi respectuos deopotrivă: de aceea 
se bucura de o atît de mare autoritate în lume. 
Apărea vreo schismă sau vreo învăţătură sus- 
pectă — episcopii lăsau totul în seama autorităţii 
lui Bernard. Apăreau neînţelegeri între prinți, 
Bernard era chemat îndată ca împăciuitor. 

Puternice oraş Metz, mijlocirea lui ţi-a fost 
odinioară de mare ajutor. O, frumoasă şi no- 
bilă cetate! de mult ai stîrnit invidia altora. 

Poziţia ta foarte importantă te-a scos mereu în 
calea primejdiilor: adesea ai fost adusă în ul- 
timul hal de nenorocire; dar Dumnezeu, din 
cînd în cînd, ţi-a trimis ocrotitori vrednici. 
Prinții din împrejurimi juraseră să te şteargă 
de pe faţa pămîntului, inimoşii tăi cetățeni fu- 
seseră înfrînţi într-o mare bătălie; dușmanii 
se umflau în pene de izbînda lor şi tu erai în- 
flăcărată de dorința răzbunării: un război 
crîncen era pe cale să izbucnească dacă bunul 
Hillin, episcop de Trâves, n-ar fi găsit un mi- 
lostiv împăcuitor. Și acesta era tocmai cuvio- 
sul Bernard care, sleit de puteri din cauza as- 
prei sale vieţi şi a bătrîneţii înaintate, își aṣ- 
tepta ceasul de pe urmă la Clairvaux. Dar ce 
boală ar fi fost în stare să domolească flacăra 
bunătăţii sale? Își învinge propriile-i suferinţe 
şi, iată-l, apare deodată între zidurile tale. Dar 
nu poate învinge şi ura din inimi, gata să se 
reverse. Toţi alergau la arme cu o furie de ne- 
închipuit: oștile erau deja orînduite, gata de 
încleştare. Dar duhul blîndeţii, care nu dez- 
nădăjduieşte niciodată, îl îmbărbătează pe sfîn- 
tul Bernard: vorbește, se roagă, imploră să 
fie cruțat sîngele creștinesc şi prețul sîngelui 
lui Isus. Şi acele suflete de piatră se înmoaie; 

dușmanii se înfrăţesc; toţi îşi blestemă oarba 
nebunie și, într-o egală înțelegere, aduc prinos 
de recunoștință înfăptuitorului unui atît de 
mare miracol. 

O, oraş atît de credincios și de bun! nu vrei 
să-ţi cinsteşti eliberatorul? Dar, iubiţi credin- 
cioși, ce fel de cinstire i-am putea aduce? De 
bună seamă, nu i-am putea cinsti mai bine pe 
sfinţi decît imitîndu-le virtutea: fără de asta, 
laudele noastre sînt pentru ei o povară iar pen- 
tru noi devin primejdioase. lubiţi credincioşi, 
ce credem că facem lăudînd virtutea marelui 
sfînt Bernard? 

O Dumnezeule al inimilor noastre! Acest 
om nevinovat a făcut o pocăință atît de lungă 
şi noi, păcătoşii, nu voim s-o facem. Altădată, 
pocăinţa era la mare cinste în rîndul Bisericii 
şi nu ştiu în ce colţ de lume s-a ascuns acum. 
Altădată, cei care tulburau Biserica prin nele- 
giuirile lor erau ţinuţi ca păgîni şi vameși; 
astăzi toată lumea îi cinstește. N-ar fi fost pri- 
miţi altădată la împărtăşirea din sfintele taine 
decît după o lungă ispășire şi după o mare do- 
vadă de căință; acum intră pînă la altar. Altă- 
dată, cei care, prin păcate de moarte, călca- 
seră în picioare sîngele lui Isus nu încercau 

măcar să se uite spre altar, unde acest sînge 
e împărțit credincioșilor, dacă nu se curăţau 
mai înainte prin lacrimi, prin posturi și pomeni. 
Credeau că sînt obligaţi să-şi răzbune ei înșiși 
nerecunoștința de teamă ca Dumnezeu să nu se 
răzbune în mînia lui cumplită: după ce s-au 
înfruptat din plăceri neîngăduite îşi spuneau 
că nu vor avea parte de milostenie, dacă nu se 
vor abţine și de la cele îngăduite. 

Aşa trăiau strămoşii noștri în vremea în care 
credinţa înflorea în Biserica lui Dumnezeu. Ne 
închipuim noi oare că flăcările iadului și-au 
pierdut între timp puterile mistuitoare, din 
cauză că nepăsarea noastră a silit Biserica să 
mai slăbească frîul disciplinei sale, din cauză 
că puterea bisericească s-a moleşit? Ne închi- 
puim oare că acest Dumnezeu neiertător, care 
pedepseşte atît de crunt păcatele, va fi din 
această pricină mai puțin aspru sau mai blînd 
cu noi, pentru că nedreptăţile au sporit? Vedeţi 
cît de ridicolă e această închipuire! Totuşi, 
deși sîntem convinși de lucrul acesta, în loc 
să ne gîndim la căinţă, nu ne gîndim decît la 
îmbogăţire. E deja un gînd cumplit; căci Apos- 
tolul ne atrage atenţia în Timotei că iubirea de 

argint este rădăcina tuturor relelor. Tot ne 
mai gîndim cum să ne îmbogăţim pe căi nele- 
giuite, prin jafuri, prin camătă şi prin hoţii. 
N-avem suflet de creștin, fiindcă e surd la ne- 
norocirea celor săraci. Mila noastră e șubredă, 
iar ura noastră neostoită. Degeaba ne lovește 
judecata dumnezeiască, tot nu încetăm să ne 
aruncăm cu totul în nebuneștile plăceri ale 
acestei lumi. Nu vrem să pricepem aceste 
groaznice cuvinte ale Fiului lui Dumnezeu: Vai 
vouă care astăzi rîdeţi, că veți plînge şi vă veți 
tîngui!*; şi pe acestea: Chiar cînd rîdem, inima 
se întristează; bucuria se sfîrșește prin pln- 
gere'5; şi pe acestea: Își isprăvesc zilele în fe- 
ricire şi coboară cu pace în împărăţia morțiit®. 

Să ne întoarcem, așadar, iubiţi credincioși, să 
ne întoarcem spre Dumnezeu din toată inima 
noastră. Pocăinţa nu e amară decît pentru o 
vreme; după aceea, întregul ei amar se pre- 
schimbă într-o nebănuită dulceaţă. Ea ucide 
poftele nemăsurate, îți dă să guști din plăcerile 


13 1 Tim., 6, 10. 
u Lc, 6, 25. 

15 Prov., 14, 13. 
15 Jov., 21, 13. 

cerești, îți dă nădejde în bine şi-ţi deschide 
porțile cerului. Aștepţi milostenia divină cu o 
mare mîngiiere atunci cînd te străduiești, din 
toate puterile, să îndupleci judecata prin căinţă. 

O, cuvioase Bernard, o, sfînt penitent, do- 
bindeşte-ne, prin mijlocirea ta preasfîntă, la- 
crimile pocăinței care-ţi aduceau ţie o sfîntă 
bucurie; și, ca pocăinţa să renască în lume, 
roagă-te lui Dumnezeu să-i însufleţească pe cei 
ce propovăduiesc duhul apostolic care te în- 
tărea şi pe tine. Şi te mai rugăm încă ceva. Tu, 
care de atitea ori i-ai dezarmat pe prinții cei 
gata de război, iată că de atîţia ani toate riurile 
sînt înroșite și toate satele fumegă pretutindeni 
de sînge creştinesc! Creștinii, care ar trebui să 
fie copii ai păcii, au devenit lupi nesătui de 
sînge. Frăția creştină s-a destrămat; dar ceea 
ce e mai demn de milă e că desfriul armelor 
nu conteneşte să hrănească gura iadului. Roa- 
gă-te lui Dumnezeu să ne aducă pacea, să 
aducă liniştea peste acest oraș, pe care odată 
l-ai iubit atît; sau, dacă stă scris cumva în car- 
tea legilor lui eterne să nu putem vedea pacea 
în această lume, roagă-te să ne-o dăruiască 
la sfîrșit, în împărăția cerurilor, prin Domnul 
nostrul Isus Cristos. Amin. 

(rostit în 1655) 


Si quis videtur inter vos sapiens esse 

in hoc saeculo, stultus fiat ut sit sapiens. 

(„Dacă i se pare cuiva, între voi, că este înțelept 

în veacul acesta, să se facă nebun ca să fie înţelept.“ 
I Cor., HI, 18) 


Creştini, Mîntuitorul Isus Cristos a fost, în 
chipuri foarte deosebite, un prilej de gîndire 
pentru patru feluri de oameni: pentru evrei, 
pentru păgîni, pentru eretici şi pentru dreptere- 
dincioşi. Evreii erau stăpîniți de părerea atit de 
neîntemeiată că Mesia va veni în lume cu un 
alai regesc; înștiințaţi de această credință falsă, 
s-au apropiat de Mîntuitor: L-au văzut micşo- 
rat pînă la lepădarea a tot ceea ar putea izbi 
simţurile, un om sărac, fără slavă şi fără stră- 
lucire; L-au disprețuit: „Isus le-a fost smin- 

teală“ Iudaeis quidem scandalum, spune ma- 
rele apostolt. De cealaltă parte, păgînii, care se 
credeau zămislitorii şi învățătorii marii filosofii 
şi care de secole văzuseră strălucind în mij- 
locul lor mințile cele mai de vază ale lumii, au 
vrut să-L cerceteze pe Isus Cristos după legile 
înțelepţilor lumii; dar după ce au auzind vor- 
bindu-se de un Dumnezeu făcut om, care a 
trăit smerit și a murit spînzurat pe o cruce, 
L-au luat îndată în rîs: „Cristos a fost pentru 
ei nebunie“, Gentibus autem stultitiam, ur- 
mează apostolul Pavel. 

După ei au venit alţii, numiţi în Biserică ma- 
nihei şi marcioniţi, cu toţi părînd a fi creștini 
adevăraţi; plini de furie din pricina învinuiri- 
lor crude ale păgînilor împotriva Fiului lui 
Dumnezeu, au dorit să-L, pună la adăpost de 
batjocura acestor idolatri, dar într-un fel cu to- 
tul străin voinţei bunătăţi dumnezeiești. Aceste 
slăbiciuni ale Dumnezeului nostru, pusillantes 
Dei, după cum le numea un părinte?, le-au pă- 
rut prea ruşinoase pentru a le mărturisi pe față: 
acolo unde păginii le măreau fără măsură 


1 I, Cor., 23. 
2 Tertullian, Adv. Marc, lib. Il, n. 27. 

pentru a face un prilej de batjocură, aceştia, 
dimpotrivă, încercau să le ascundă, chinuin- 
du-se în deșert să scadă ceva din mărtu- 
risirile Evangheliei, atît de folositoare min- 
tuirii noastre. Au crezut, împreună cu evreii 
şi cu păgînii, că ar fi nedemn pentru Dum- 
nezeu să ia un trup ca al nostru și să se 
supună atîtor suferințe; și, pentru a scuza 
aceste slăbiciuni, ei spuneau că trupul Său ar 
fi fost părelnic și că, prin urmare, nașterea Sa, 
și mai apoi patima şi moartea Sa, au fost în- 
chipuite şi mincinoase. Într-un cuvînt, de-ar 
fi să-i crezi, toată viaţa Sa n-a fost decît o în- 
chipuire fără temei. Fără îndoială că adevăru- 
rile lui Isus au fost o sminteală pentru acești 
eretici, pentru că au făcut o vedenie din pri- 
lejul nădejdii noastre; au dorit să fie prea în- 
țelepţi și au nimicit prin aceasta, după puterea 
lor, ruşinea trebuincioasă credinţei noastre: 
Necessarium dedecus fidei, spune Tertullian?. 

Însă adevărații slujitori ai lui Cristos n-au 
avut asemenea scîrbe şi nici asemenea îngă- 
duințe. S-au păzit foarte să creadă lucrurile 
doar pe jumătate, ori să roşească din pricina 


3 Tertullian, De Carne Chr., n. 5. 

smereniei Stăpinului lor: nu s-au temut defel 
să strige pe întinsul întregului pămînt smin- 
teala şi nebunia crucii în toată mărimea lor; 
ei au profețit neamurilor că această nebunie 
va nimici înţelepciunea lor. lar cît privește 
această lipsă de noimă pe care păgînii o găseau 
în învăţătura noastră, Părinţii au răspuns că 
adevărurile evanghelice le par cu atît mai vred- 
nice de crezare cu cît par mai fără de noimă 
filosofiei omenești: Prorsus credibile est, quia 
ineptum est;... certum est, quia impossibile 
est, spunea cîndva Tertulliant. Iată cum cre- 
dința noastră îşi rîde de înţelepciunea ome- 
nească prin cuvinte îndrăzneţe, din care ea nu 
poate pricepe nimic. 

De atunci, fraţi creștini, nebunia a devenit 
o virtute de vază; iar Sfîntul apostol Pavel a 
rostit, îndemnat de Dumnezeu, legea pe care 
am pomenit-o în cuvîntul meu: „Dacă cineva 
vrea să fie înţelept, să se facă nebun ca să fie 
înţelept“, stultus fiat ut sit sapiens. Din chiar 
această pricină, nu vă miraţi dacă, făcînd astăzi 
panegiricul Sfîntului Francisc, n-am să fac alt- 
ceva decît să vă arăt nebunia lui, mult mai de 


1 Ibid. 

preţ decît toată cuminţenia lumii. Dar pentru 
că cea dintii şi cea mai mare nebunie, adică 
înțelepciunea cea mai înaltă şi mai dumneze- 
iască anunţată de Evanghelie, este întruparea 
Mîntuitorului, nu va fi fiind zadarnic, pentru a 
vă face o idee de cele pe care am să vi le spun, 
să gindiți la această slăvită taină, în timp ce 
noi vom aminti cuvintele pe care îngerul le-a 
rostit către Maria cînd i-o binevestea. Să cerem 
deci ajutorul Sfîntului Duh prin mijlocirea 
Sfintei Fecioare. Ave. 

Această trufașă înțelepciune a veacului, care, 
neputînd pricepe dreptatea căilor Domnului, 
îşi foloseşte luminile înșelătoare pentru a le ză- 
dărnici, se vede nimicită în chip minunat de 
către învăţătura Evangheliei şi de către preas- 
fintele taine ale Mintuitorului Isus Cristos. 
Atotputernicia dumnezeiască începuse să-i 
arate neputinţa încă de la facerea lumii, pu- 
nîndu-i înainte taine de nedezlegat în toate 
felurile de creaturi, arătîndu-i lumea ca un 
prilej veșnic de întrebări zadarnice care nu vor 
fi niciodată încheiate prin vreo hotărire ome- 
nească. Şi era de crezut că aceste mari şi de 
nepătruns taine, care mărginesc și strîng atît de 

puternic cunoştinţele minții omenești, îi vor 
mărgini în acelaşi timp și trufia. Totuşi, spre 
nenorocirea noastră, nu s-a întîmplat astfel, şi 
iată pricina care-mi pare cea dintii: anume că 
rațiunea omenească, mereu netemătoare şi în- 
drăzneaţă, ghicind cîte-o luminiţă în lucrările 
firii, şi-a închipuit că descoperă vreo mare şi 
minunată lumină; în loc să se închine Creato- 
rului, ea s-a admirat pe sine. Trufia, după cum 
știți, creştini, creşte din ea însăşi, oricît de mici 
ar fi începuturile sale, pentru că adaugă gîn- 
duri de laudă îngăduinţelor dintii. 

Astfel omul, obişnuindu-se prea îndelung cu 
aceste ispititoare gînduri, s-a convins pe sine 
că ordinea întreagă a lumii se potriveşte cu le- 
gile zămislite de mintea sa. Pînă la urmă s-a să- 
turat să mai urmeze viaţa pe care Dumnezeu 
i-o poruncise pentru a-l readuce la Sine. Mai 
mult, a dorit ca Dumnezeirea să fie asemenea 
ideilor sale; şi-a făcut zei după placul său, s-a 
închinat lucrurilor şi închipuirilor sale: şi ră- 
tăcindu-se, cum spune apostolul, în nestatorni- 
cia gîndurilor sale, cînd s-a crezut înălțat pe 
crestele înţelepciunii, s-a prăbușit în cea mai 

de jos nebunie: Dicentes enim se esse sapien- 
tes, stulti facti suntă. 

De aceea această înțelepciune nesfirşită, 
care, de vrea, vindecă sau nimicește înţelep- 
ciunea omenească, a trebuit să facă planuri noi 
şi să înceapă o nouă ordine a lucrurilor prin 
Domnul nostru Isus Cristos; şi admirați, vă 
rog, adîncimea judecăților sale. În prima lu- 
crare pe care Dumnezeu ne-a arătat-o — mi- 
nunata alcătuire a lumii — mintea noastră ve- 
dea mai întîi semnele unei înţelepciuni dum- 
nezeieşti. În a doua lucrare, care cuprinde 
viața şi învăţătura Domnului nostru răstignit, 
ea nu descoperă la prima vedere decît nebunie 
și lipsă de măsură. Cum v-am spus, din prima 
lucrare mintea omenească a înţeles cîte ceva; 
dar devenind prea îndrăzneață, n-a mai vrut 
să-L recunoască pe Acela de la care îi venea 
luminarea. În al doilea plan, de o cu totul altă 
strălucire, cunoştinţele se pierd iar mintea nu 
mai ştie încotro s-o apuce; din chiar această 
pricină va trebui, fără greș, sau ca ea să se su- 
pună unei minți mai înalte, sau să fie nimicită; 


5 Rom., 1, 22. 

şi într-un caz și în celălalt, biruința rămîne 
înțelepciunii dumnezeiești. 

Este chiar ceea ce învăţăm din înțeleptele cu- 
vinte ale apostolului. Dumnezeu, ne spune 
apostolul, l-a lăsat pe om în această minunată 
lume pentru ca, admirînd măiestria lucrării, să 
se închine Lucrătorului. Totuși, omul nu s-a 
slujit de înțelepciunea pe care Dumnezeu i-a 
dat-o pentru a-L recunoaște pe Făcător după 
lucrările înțelepciunii Sale, așa după cum ne-o 
spune şi apostolul: Quia in Dei sapientia non 
ccgnovit mundus per sapientiam Deumt. Ei 
bine! ce se va întîmpla, sfinte apostol? Pen- 
tru aceea, continuă el, a pus Dumnezeu 
această lege de netrecut, ca de-acum înainte 
oamenii să nu mai poată fi mîntuiţi decît prin 
nebunia propovăduirii: Placuit Deo per stulti- 
tiam praedicationis salvos facere credentes”. 
Pentru cine te vei hotărî deci, oarbă minte 
omenească? Iată-te acum îndemnată foarte de 
această adîncă înțelepciune, care pare ochilor 
tăi o vădită nebunie. Te văd, îmi pare, întinsă 
între mărginimi minunate, pentru că într-o 


6 i Cor., 1, 2i. 
7 Ibid. 

parte ca și în alta nebunia este de neocolit: căci 
în crucea Domnului nostru Isus Cristos şi în 
toate îndemnurile Evangheliei, gîndurile lui 
Dumnezeu şi ale tale se opun cu atîta putere 
încît, dacă unele sint înțelepte, celelalte tre- 
buie negreșit să fie rătăcite. 

Ce vom face acum, creştini? Dacă urmăm 
Evangheliei, toate legile cuminţeniei omenești 
ne vor declara smintiţi şi căzuţi în nebunia cea 
mai mare. Dacă îndrăznim să învinuim de 
nebunie înțelepciunea de neînțeles a lui Dum- 
nezeu, vom fi noi înșine turbaţi şi diavoli. Ah! 
mai degrabă să lepădăm toate gîndurile noas- 
tre înțelepte şi toate urmările lor şi să ne 
plecăm sub jugul credinței; și, dezbrăcînd 
această calpă înţelepciune cu care ne-am um- 
flat în deșert, să ne facem cu bucurie smintiţi 
pentru dragostea Mîntuitorului nostru care, fi- 
ind înţelepciunea Tatălui, n-a pregetat să trea- 
că drept nebun în această lume pentru a ne 
învăţa cuminţenia cerească: într-un cuvînt, 
dacă vreunul dintre noi dorește adevărata în- 
țelepciune, să fie nebun pentru a fi înțelept, 
stultus fiat ut sit sapiens, spune marele apostol. 

Iat-o, iat-o, creștini, această luminată, 
această bogată, această înțeleaptă şi biruitoare 

nebunie a creștinismului, care îmblînzește tot 
ce se împotriveşte cunoașterii lui Dumnezeu, 
care smereşte și răstoarnă cu putere judecata 
omenească, pe care o învinge slăvit întotdea- 
una. Iat-o, această frumoasă nebunie, care tre- 
buie să fie singura podoabă a panegiricului 
Sfîntului Francisc, după cum v-am făgăduit, 
și care-i va aduce astăzi laudă. Pentru aceasta 
să luăm aminte, vă rog, la asemănarea trebuin- 
cioasă dintre virtutea creștinilor şi învăță- 
tura creştină. Aparenta nebunie din cuvintele 
Fiului lui Dumnezeu trebuie să treacă prin 
urmare în viața robilor săi. Ei sînt o Evan- 
ghelie vie, dar Evanghelia scrisă în cărţile 
noastre şi cea pe care Sfîntul Duh o scrie în 
sufletele sfinţilor și pe care o putem citi în fap- 
tele şi în ființele lor frumoase sînt deopotrivă 
neplăcute cuminţeniei înșelătoare a lumii. 
Închipuiţi-vă deci că Francisc, după ce a 
privit aceste mari şi largi căi ale lumii care 
duc la pierzanie, s-a hotărît să urmeze cără- 
rile cu totul potrivnice. Cel mai obișnuit sfat 
al înţelepciunii omenești este de a aduna mul- 
time de bogății, de a creşte preţul avuţiilor 
noastre, de a 'dobiîndi altele noi: la acestea se 

visează în toate odăile negustoreşti, acestea 
sînt în miezul tuturor discuţiior, acesta este 
subiectul cel mai obişnuit al sfătuirilor. Există 
însă şi altfel de oameni, un alt fel de înţelepţi, 
care se cred mai simandicoși și care vă von 
spune că bogățiile sînt străine firii, că e mai 
bine să te bucuri de dulceața vieții şi să as- 
tîmperi prin plăceri amărăciunile-i fără șir. În 
sfîrşit, alţii preiau spusele învinuitorilor prea 
zeloși ai bogățiilor și plăcerilor. Pentru noi, 
vor spune ei „cu mîna pe inimă“, nu căutăm 
nimic cu atîta grijă ca faima și respectul. Dacă 
veţi pătrunde în cugetele lor, veţi găsi că se 
cred singurii oameni de preț din lume: îşi ma- 
cină mintea în veghi și frămîntări pentru a cîş- 
tiga încredere, pentru a fi ridicaţi în slăvi. 
Acestea sînt, după părerea mea, cele trei lu- 
cruri care mișcă toate treburile lumii, care 
înnoadă toate comploturile, care aprind toate 
patimile, care stîrnesc toată pripeala. 

Ah! ce bine i s-a vădit iubitului nostru 
Francisc amăgirea acestor bunuri închipuite! 
El spune că bogăţiile robesc inima, că slava o 
răpune, că plăcerile o înmoaie; mai spune că 
ar dori să-și pună bogăţiile în sărăcie, plăce- 
rile în suferințe şi mărirea în smerenie. O ne- 

ştiinţă! o, nebunie! o, Doamne, ce-are de gînd? 
O, cel mai smintit dintre oameni după înțelep- 
ciunea veacului, dar cel mai înţelept, cel mai 
cuminte, cel mai deștept după înțelepciunea 
lui Dumnezeu! lată ce voi încerca să vă arăt 
în continuarea acestui cuvînt. 


Cînd m-am hotărît să vă vorbesc astăzi des- 
pre cele trei izbînzi ale sfîntului Francisc, asu- 
pra bogățiilor lumii, asupra plăcerilor şi asu- 
pra slavei, am crezut că le voi putea descrie 
una cîte una; văd însă acum că e un lucru cu 
neputinţă şi că, începînd să vă vorbesc despre 
făgăduinţa minunată pe care a făcut-o sără- 
ciei, sînt nevoit să vă spun că, prin această 
hotărîre, s-a pus cu mult deasupra slavei şi 
a dispreţului, a neplăcerilor și bucuriilor, şi 
deasupra a tot ceea ce se numeşte bine și rău 
în lume: căci n-ai cunoaşte defel firea sără- 
ciei, dacă ai privi-o ca un rău despărțit de 
altele. Cît despre mine, creştini, eu cred că, 
atunci cînd s-a zămislit acest cuvînt, oamenii 
au vrut să numească nu un rău anume, ci adîn- 
cul tuturor răutăţilor și adunarea tuturor ne- 
cazurilor vieții omenești. Și desigur aș fi gata 
să vă încredințez că un diavol rău a fost acela 

care, dorind să facă sărăcia cu totul de nesu- 
portat, a găsit un mijloc să lege de bogății tot 
ceea ce este mai de preţ și mai îmbietor în 
această lume; chiar limba noastră de fiecare 
zi le numeşte printr-un singur nume „bunuri“, 
pentru că ele sînt mijlocul obișnuit pentru do- 
bîndirea tuturor celorlalte. În aşa fel încît pu- 
tem să privim sărăcia, invers, ca răutate a rău- 
tăţii; pentru că, după ce bogățiile își vor fi tras 
de partea lor bucuria, izbînda, aplauzele, bună- 
voinţa, sărăciei nu-i rămîne decit tristețea 
şi deznădejdea, cea mai mare nevoie, şi, lucruri 
și mai greu de suportat, disprețul şi robia; iată 
ce-l face pe Înţelept să spună că sărăcia intră 
în casă ca un soldat înarmat: pauperies quasi 
vir armatus8. Stranie asemănare! 

Mai trebuie să vă spun, creştini, cît e de în- 
grozitor un detașament de soldaţi într-o casă 
săracă? Să dea Domnul să aflaţi aceasta doar 
din gura mea! Însă, vai! satele noastre goale 
şi orășelele noastre părăsite ne spun că această 
nenorocire, chiar ea, a risipit locuitorii şi din 
primele şi din cele din urmă. Giîndiţi-vă, gîn- 
diți-vă cît e de îngrozitoare sărăcia din această 


2 Prov., VI, tl. 

pricină; pentru că războiul, nenorocirea nea- 
mului omenesc, balaurul cel mai crud pe care 
iadul l-a zămislit vreodată pentru nimicirea oa- 
menilor, nu are nimic mai îngrozitor decît 
această pustiire, această nevoie, această sără- 
cie pe care o atrage întotdeauna după sine. Dar 
nu e sărăcia destul de copleșită de mulţimea 
de suferinţe, fără să-i mai punem în spate şi 
sarcina rușinii şi a groazei? Fierbinţeala boli- 
lor, suferința noastră poate cea mai mare, are 
măcar o parte bună, aceea că nu face ruşine 
nimănui. În toate celelalte nenorociri, vedem 
că toţi se bucură să-și povestească durerea și 
nenorocul; singură sărăcia este asemenea pa- 
timii prin aceea că ne face să roșim, ca și cum 
a fi sărac ar fi asemenea cu a fi desfrînat. 
Într-adevăr, cîți oameni se lipsesc de plăceri 
şi chiar de lucruri necesare vieţii, pentru a 
avea o sărăcie cinstită! Şi pe cîţi alţii îi vedem 
sărăcindu-se cu adevărat, încercînd să se ţină 
în cinste prin cheltuieli care îi doboară! Și 
de unde vine, creştini, părerea oamenilor că 
cine spune sărac, spune gunoiul lumii? De 
aceea profetul David, descriind feluritele ne- 
norociri ale săracilor, încheie prin acest cu- 
vînt minunat, pe care-l îndreaptă către Dum- 

nezeu: Tibi derelictus est pauper?. Stăpîne 
Doamne, „Tie i-l încredințăm pe sărac“; nu 
vedem. oare la fel în lume? Cînd săracii ne 
cheamă să le ușurăm necazurile nu e oare ade- 
vărat că sprijinul cel mai obișnuit pe care li-l 
dăm este un „Dumnezeu să te ajute?“ Dum- 
nezeu să-ți vină în ajutor! le spunem; dar să 
le dăm din partea noastră ceva de ajutor, este 
ultimul dintre gîndurile care ne trec prin 
minte. Aruncăm sarcina noastră asupra milei 
dumnezeieşti, fără să vedem că prin chiar miîi- 
nile și prin slujirea noastră a hotărît Dumne- 
zeu să-i miluiască, aşa cum le-o urăm noi în- 
şine; e adevărat că nimeni nu se chinuie pen- 
tru săraci! Toţi se neliniştesc, toți se grăbesc 
să-i slujească pe cei mari; doar pentru Dum- 
nezeu săracii nu sînt o sarcină prea grea. Tibi 
derelictus est pauper! 

Astfel stînd lucrurile, precum viaţa însăşi 
ne-o arată, cînd un om înstărit în lume, ca şi 
sfîntul Francisc, ia hotărîrea să îmbrăţişeze 
cele de jos ale sărăciei, nu trebuie oare ca el 
să aibă un suflet rănit de disprețul tuturor 
acestor bunuri închipuite care se bucură între 


9 Pas, IX, 35. 

noi de o stimă atît de mare? Îl vedeţi, creștini, 
pe Francisc, negustor bogat din Assisi, trimis 
de tatăl său la Roma pentru treburi ţinînd de 
neguţătoria lui, îl vedeţi vorbind în mijlocul 
drumului cu un sărac? 

O, Doamne, ce legătură are negoţul cu felul 
ăsta de oameni? Ce tîrg vrea să facă Francisc 
cu acest biet om? Ah! ce negoţ uimitor, ce 
schimb bogat şi preţios! își dorește hainele 
acestui sărac şi pentru ele i le dă pe-ale sale; 
iar apoi, fericit că a făcut un schimb atît de 
frumos, o îmbrăcăminte nouă pentru o alta 
ruptă toată, se bucură foarte, îmbrăcat ca un 
sărac, în vreme ce săracul cu greu se mai re- 
cunoaște într-o haină de orăşean. 

Isuse, Mîntuitorul meu, care spui că pe Tine 
Te îmbrăcăm atunci cînd acoperim goliciunea 
sărmanilor Tăi, aş putea oare să arăt cum se 
cuvine în ce măsură această faptă Ţi-a fost 
plăcută? Istoria bisericească îmi amintește cum 
Sfîntului Martin, robul Tău, după ce dăruise 
jumătate din acoperămîntul său unui sărac. ca- 
re-i cerea să-l miluiască, i-ai apărut noaptea 
într-o vedenie, împodobit cu strălucire cu 
această jumătate de haină, lăudîndu-Te în faţa 
sfinților Tăi îngeri cu darul pe care Martin, 

doar catehumen, Ţi l-a făcut. Îmi vei îngădui, 
Stăpine, un cuvînt îndrăzneţ, pe care aș vrea 
să-l spun în urma a ceea ce spui Tu însuţi? 
Dacă e adevărat că ai spus că ie îţi dăruim 
atunci cînd miluim pe sărmanii Tăi, cît Te mul- 
tumeşte atunci darul pe care i-l face Fran- 
cise! El se dezbracă din dragoste pentru Tine 
nu doar de acoperămiîntul său: ar vrea să Te 
îmbrace întreg; Îţi dăruieşte toate hainele sale. 
Mai mult, știind din Evanghelia Ta că, pe pă- 
mînt, ai rămas cu bucurie sărac, şi nemulțţu- 
mit doar să Te îmbrace, Francise Îţi cere la 
rîndul lui să-l îmbraci în felul Tău şi se aco- 
peră cu o haină de sărac pentru a-i semăna 
desăvîrşit. 

îmbrăcat cu atîta minunată fală, cu atît mai 
strălucitoare cu cît era mai de jos, să-l ur- 
màm, vă rog, iubiţi frați, pe Francisc și vom 
vedea o faptă fără nici o îndoială uimitoare. 
Pleacă la Biserica închinată sfinţilor apostoli 
Petru și Pavel, cei doi săraci care au văzut îm- 
păraţi închinîndu-se pînă la pămînt în fața 
mormintelor lor; acolo, fără să se îngrijoreze 
că ar putea fi cu ușurință cunoscut, şi știți 
cite cunoștințe îţi faci cu negoţul, se amestecă 
printre sărmani, pe care-i ştie frați mult iu- 

biți ai Miîntuitorului, şi-şi face ucenicia în 
această rodnică sărăcie la care-l cheamă Dom- 
nul; bea cu nesaţ rușinea și disprețul care l-au 
bucurat atît; își întărește fruntea împotriva 
virtuții fără vlagă și temătoare a veacului, care 
nu suferă ruşinările, deşi sînt sfinţite în chiar 
persoana Fiului lui Dumnezeu. Ah, ce început 
bun pentru mărturisirea nebuniei crucii și a 
sărăciei evanghelice! 

Înainte însă de a trece şi la alte fapte, e 
nevoie, credincioși, pentru a le cunoaște mai 
bine preţul, să încercăm să ieşim din amăgi- 
rea bogățiilor, în a căror dragoste smintită 
am fost crescuţi; trebuie să vă arăt, prin ju- 
decăţi de neînvins, mărirea sărăciei potrivit 
poruncilor Evangheliei; astfel vă va fi mai uşor 
să înţelegeţi cît e de nedreaptă disprețuirea 
săracilor, așa cum v-am arătat înainte. Dar 
pentru a o face cu mai multă rodnicie, să lă- 
săm, să lăsăm, vă rog, retorilor acestui veac 
fala şi mărirea stilului panegiric, lor, care nu 
se îngrijesc defel să fie înţeleși, ci doar să se 
vadă admiraţi. lar noi, aici, în faţa altarului 
Miîntuitorului Isus, să ne împodobim cuvintele 
cu simplitatea Evangheliei Sale și să ne hră- 
nim sufletele cu adevăruri tari şi de înţeles. 

Vă spun deci, bogaţi ai lumii, că greșiţi pur- 
tîndu-vă faţă de săraci cu un dispreț atît de 
jignitor; pentru că, să ştiţi: dacă ne întoarcem 
la originea lucrurilor, vom găsi poate că ei ar 
avea, în aceeaşi măsură ca şi voi, dreptul asu- 
pra bunurilor pe care le aveţi în stăpînire. 
Natura, sau, ca să vorbim mai creştinește, 
Dumnezeu, Tatăl tuturor oamenilor, a dat în- 
că de la început un drept egal tuturor copiilor 
săi asupra tuturor celor necesare pentru dăi- 
nuirea vieților lor. Nici unul dintre noi nu se 
poate lăuda că ar fi mai avantajat de natură 
decît ceilalți; însă nesăţioasa dorință de a 
aduna n-a îngăduit ca această frățietate să du- 
reze mult timp în lume. A trebuit să se ajun- 
gă la împărţire şi la stăpînirea fiecăruia, pri- 
cini pentru toate certurile și toate procesele: 
de atunci s-au născut cuvintele „al meu“ și 
„al tău“, cuvinte atît de reci, cum spune vred- 
nicul Sfîntul Ioan Chrisostomul, de atunci 
această mare deosebire a averilor, unii trăind 
în abundența tuturor lucrurilor, iar ceilalţi ză- 
cînd în cea din urmă sărăcie. lată de ce mai 
mulţi Părinţi ai Bisericii, avînd în gînd şi în- 
ceputul lucrurilor şi această dărnicie atoteu- 
prinzătoare a naturii către toţi oamenii, s-au 

grăbit să încredinţeze că a nu le da săracilor 
ceea ce ne prisoseşte înseamnă a-i lipsi de pro- 
priul lor bine. 

Nu vreau să spun prin aceasta, fraţilor, că 
voi sînteți doar împărțitorii bogățiilor pe care 
le aveţi; nu asta vă cer. Căci această dintii 
împărţire a avuţiilor făcîndu-se prin învoiala 
tuturor neamurilor, și fiind pecetluită de către 
legea dumnezeiască, voi sînteţi de drept stă- 
pînitorii părţii care v-a revenit. Dar să știți 
că, deşi sînteți cu adevărat stăpînitori potrivit 
dreptății omenești, nu trebuie să vă consideraţi 
decît. împărţitori în fața dreptăţii lui Dumne- 
zeu, care vă va cere socoteală. Să nu credeți 
că El a părăsit grija săracilor: chiar dacă îi 
vedeţi alungaţi din toate, păziţi-vă să credeţi 
că și-au pierdut cu totul dreptul acesta atît de 
firesc de a lua din grămada tuturor ceea ce 
le-ar fi de trebuinţă. Nu, nu, o bogaţi ai aces- 
tui veac, nu doar pentru voi face Dumnezeu 
să răsară soarele, nici nu stropeşte pămîntul, 
nici nu hrăneşte în sînul lui o așa mare mul- 
time de semințe: ca şi voi, săracii își au din 
toate partea lor. Mărturisesc că Dumnezeu nu 
le-a dat nici un fel de pămînt în stăpînire, dar 
le ţine viața prin bunurile pe care voi le stă- 

piîniți, cîtă vreme sînteţi bogaţi. Și nu pentru 
că n-ar fi avut vreun mijloc de a-i hrăni în alt 
fel, El, sub stăpînirea căruia vieţuitoarele, 
chiar cele mai rele, nu sînt lipsite de nimic 
din cele necesare vieţii lor; şi nici pentru că 
mîna Sa n-ar mai fi largă, nici pentru că bo- 
găţiile Sale s-ar fi sfîrşit, ci pentru că a dorit 
ca voi să aveţi cinstea de a păstra viaţa celor 
asemenea vouă. Ce slavă într-adevăr, creștini, 
dacă vom putea s-o înțelegem cum se cuvine! 
Prin urmare, nu doar că nu trebuie să-i dis- 
preţuiţi pe sărmani, ci chiar trebuie să-i res- 
pectaţi, privindu-i ca pe oameni pe care Dum- 
nezeu îi îndreaptă către voi şi vi-i încredin- 
țează. 

Dispreţuiţi-i, purtaţi-vă rușinos cu ei cît 
veţi dori, ei trebuie totuşi să trăiască pe chel- 
tuiala voastră, dacă nu vreţi să stîrniţi furia 
Aceluia care, alături de aceste nume atît de 
înalte precum Cel Veșnic și Dumnezeul Oştiri- 
lor, Se slăvește spunîndu-Şi Tată al celor săr- 
mani. Cînd ziceţi ,„,„Doamne-ajută!“, spune 
Domnul, juraţi pe Mine-Însumi. Cerul și pă- 
miîntul și toate care sînt în ele sînt ale Mele, iar 
voi trebuie să-Mi daţi zeciuiala din toate cîte 
le aveţi. Eu n-am însă ce face cu jertfele şi bo- 

găţiile voastre: eu sînt Dumnezeul vostru și 
n-am nevoie de avuțţiile voastre. N-am altă su- 
ferință decît nevoia celor săraci, pe care-i măr- 
turisesc copii ai Mei; vă poruncesc, aşadar, să 
le plătiţi lor zeciuiala ce Mi-o datoraţi. Vedeţi, 
fraţilor, cum pe acești săraci atit de disprețuiţi 
îi numeşte Dumnezeu trezorieri ai Săi şi doreşte 
să punem în mîinile lor tot aurul care ar trebui 
să intre în cuferele Sale. Dumnezeu nu le dă 
pe pămînt nici un drept pe care să-l poată pre- 
tinde în numele unei dreptăți omeneşti, dar le 
dă voie să pună asupra celor îmbogăţiţi o ze- 
ciuială liberă, pe care s-o plătească nu din tea- 
mă, ci din bunătatea inimii. lar dacă cei săr- 
mani sînt respinși dacă sînt alungaţi, El nu 
vrea ca ei să se plingă în fața unor judecători 
muritori; El Însuși va lua aminte din înaltul 
cerului la strigătele lor, iar pentru că ceea ce 
este datorat săracilor e aurul Său, El a lăsat 
dreptatea în seama judecății Sale. Eu îi voi 
răzbuna, spune Domnul: voi face milă celui 
milos și voi fi fără cruţare cu cel necruţător. 

Minunată este slăvirea celor săraci! harul, 
milostivirea, iertarea sînt în mîinile lor; şi încă 
mai sînt oameni atît de smintiţi pentru a-i 
disprețui; nu acestea însă îl ating pe Francise 

cel mai adînc. Acest copilaș din Bethleem, 
căci astfel îl numește pe Mîntuitor, acest Isus 
care „bogat fiind, pentru noi a sărăcit, ca noi 
cu sărăcia Lui să ne îmbogăţim“10, cum spune 
sfîntul apostol Pavel, acest Împărat sărac ce, 
venind în lume, nu găsește altă haină mai 
potrivită cu mărirea Sa decît cea a sărăciei, 
acestea sînt cele care ating suiletul lui Fran- 
cisc. Scumpa mea sărăcie, spunea el, oricît de 
umilă ai fi după judecata oamenilor, nu pot să 
nu te îndrăgesc după ce Stăpînul meu te-a 
îmbrățișat. Şi avea cu siguranţă dreptate, creş- 
tini. Dacă un rege se însoțește cu o fată umilă, 
ea devine regină; se mai aud murmure cîtăva 
vreme, dar pînă la urmă este primită, pentru 
că e cinstită prin căsătoria cu prinţul. Cinstea 
sa se răspîndește asupra casei sale, rudele sale 
sînt aduse în dregătorii din cele mai alese, iar 
copiii săi vor fi moştenitori ai împărăției. Ast- 
fel, după ce Fiul lui Dumnezeu s-a însoțit cu 
sărăcia, deși unii se opun şi murmură, ea a 
devenit cinstită și slăvită prin acest legămînt. 
De atunci, săracii sînt apropiații Domnului și 
conducători ai acestei împărăţii duhovnicești 


10 11 Cor., VIII, 9. 

pe care El a venit să o aducă pe pămînt. Isus, 
în minunata cuvintare rostită în fața unei 
mulțimi nenumărate pe acel tainic munte, 
neostenindu-Se să vorbească celor bogați decît, 
poate, pentru a le fulgera trufia, își îndreaptă 
cuvintul către cei săraci, bunii Săi prieteni, și 
le spune cu minunata blîndeţe a inimii Sale: 
„fericiți voi, cei săraci, că a voastră este îm- 
părăţia lui Dumnezeu“. Beati pauperes, quia 
vestrum est regnum Deini - 

Fericit deci, de mii și mii de ori, sărmanul 
Francisc, cel mai arzător, cel mai răpit și, de 
îndrăznesc să vorbesc astfel, cel mai deznădăj- 
duit iubitor al sărăciei din cîţi au existat în 
Biserică. Cu cîtă asupra de măsură a iubit-o! 
Cît de frumos, cît de darnic, cît de vrednic de 
a rămîne în amintirea veșnică a urmaşilor a 
fost răspunsul pe care i l-a dat tatălui său 
atunci cînd acesta, în faţa episcopului din 
Assisi, îl îndemna să renunţe la bunurile sale. 
Tatăl îl acuza că era cel mai nepotolit risipitor 
din câţi existau în ţară. N-ar putea, spunea, el, 
să alunge nici un sărac, nu poate răbda să fie 
în oraș familii nevoiașe. Îmi vinde toată marfa 


u Le, VI, 20. 

și le dăruieşte banii. Și într-adevăr, creştini, 
cine l-ar fi văzut pe Francisc cum cheltuia, 
ar fi spus că și-a ipotecat bunurile săracilor 
locului și că milostivirea pe care le-o făcea 
era, nu o binefacere, ci plata unei datorii. Și 
pentru că bogăţia sa nu ajungea pentru a plăti 
aceste nesfirșite datorii ale unei bunătăţii fără 
sfîrşit, tatăl său spunea că era nevoit să-i ia 
toată avuția; cu atît mai mult, zicea el, cu cît 
era de neîndreptat, și că nu se vedea nici o 
nădejde că s-ar face un mai bun gospodar. 

Ce va răspunde Francisc unor învinuiri atît 
de grave, făcute cu toată puterea autorităţii 
părintești? O, Doamne Sfinte, ce răspunsuri 
minunate înveţi robilor tăi care se lasă în sea- 
ma Duhului Tău Sfînt! Iată, spune Francisc, 
mînat de un îndemn ceresc, iată, tată, îți dă- 
ruiesc încă mai mult decît doreşti. Și, în chiar 
clipa aceea, aruncîndu-și hainele la picioare, 
urmează: Pînă acum te-am numit tată, dar 
de-acum, pentru că nu voi mai aştepta nimic 
de la tine, voi rosti cu mai multă îndrăzneală 
și cu o încredere mai deplină „Tatăl nostru 
care eşti în ceruri“, Ce har al rostirii, ce jude- 
căţi minunate ar putea ajunge înălțimea aces- 
tui cuvînt? O, minunată sărăcire a acestui ne- 

gustor! Ce om, nu atit neputincios pentru bo- 
găţie, cît fălos să nu aibă defel, fălos să fie 
scris în cartea săracilor Evangheliei şi să tră- 
iască de-acum înainte pe cheltuiala proniei 
dumnezeiești! A întîlnit, în sfîrşit, sărăcia mult 
dorită şi în care și-a pus bogăţia: cu cît i se 
ia mai mult, cu atît se îmbogățește. Ce bine 
că a fost dezbrăcat de toate averile sale; pen- 
tru că ele ar fi putut să-i răpească ceea ce el 
ținea drept cel mai frumos dintre toate bunu- 
rile sale, şi anume puterea de a le risipi fără 
măsură celor săraci! A găsit astfel un Tată care 
nu-l va împiedica să dăruiască, nici ceea ce 
va cîştiga prin lucrul miinilor sale, nici ceea 
ce va putea aduna prin milostivirea credincio- 
şilor. Ce fericit că nu are nimic în această 
lume, chiar hainele primindu-le din milă! Ce 
fericit că nu are nimic altceva decît pe Dum- 
nezeu, că nu așteaptă nimic decit de la El, că 
nu primește nimic decit din dragoste pentru 
El! Prin mila dumnezeiască nu mai are altceva 
de făcut decît să-L slujească pe Dumnezeu: 
hrana sa întreagă este să facă voia Lui. Ce 
departe e starea lui de cea a bogaţilor, veţi 
vedea în continuare. 

Cînd vă privesc, o bogaţi ai lumii, îmi pă- 
reţi tare săraci pe lingă Francisc. N-aţi putea 
avea atitea bogății încît patimile voastre smin- 
tite să nu cheltuie încă mai multe. Vă trebuie 
bogății pentru nevoi, pentru trufie, pentru 
strălucire, pentru plăceri, pentru slavă, pentru 
arătare, pentru mii de deșertăciuni. Pentru 
Francisc însă, nici o haină n-ar putea fi prea 
murdară, nici o mîncare prea săracă pentru a 
nu se mulțumi cu desăvirșire, chiar de-ar fi 
aproape să moară de foame, dacă asta ar fi do- 
rinţa Tatălui din cer. Petrece, cînd în codrul 
umbros, cînd pe înălțimea unui munte, admi- 
rînd lucrurile Domnului, chemînd toată făptura 
să-L, laude şi să-L binecuvînteze, împrumutîn- 
du-le pentru aceasta mintea şi glasul său, petre- 
cînd zilele şi nopţile rostind, gîndind, gustînd 
acest pios cuvînt: „Tatăl nostru care ești în ce- 
ruri“ şi celălalt: „Dumnezeul meu şi toate ale 
mele“, pe care îl avea fără încetare pe buze: 
Deus meus et omnia. Aleargă prin toate oraşele, 
prin toate tirgurile, prin toate cătunele; ridică, 
înalt, stindardul sărăciei; începe să facă un 
altfel de negoţ, tîrgul cel mai minunat şi mai 
bogat din cîte se pot ști. O, spunea el, voi 
care voiţi să dobiîndiţi acest nestemat fără sea- 

măn al Evangheliei, haideţi să ne unim pen- 
tru a tîrgui în cer: vindeţi-vă toate bunurile, 
dăruiţi totul săracilor; veniţi cu mine, slobozi 
de toate grijile lumești şi-L vom lăuda și-L 
vom sluji pe Dumnezeu în smerenie și în să- 
răcie. 

O, sfîntă tovărășie care începi să te aduni la 
îndemnul lui Francisc, să dea Domnul ca, în- 
tinzîndu-te în toate părțile, să insufli tuturor 
oamenilor lumii un darnic dispreţ al bogăţi- 
ilor şi să îndemni toate neamurile la lucrarea 
pocăinţei! Dar ce-aveţi de gînd să faceţi cu 
aceste haine cu o croială atît de ciudată vara 
şi nepotrivite, iarna, cu mușcătura frigului? 
Pentru ce nu aveţi mai multă îngăduinţă pen- 
tru nevoile și slăbiciunile trupului? Creștini, 
Francisc cel sărac, care le-a dat sfatul, nu înţe- 
lege cuvintele, urmează o altă învățătură, mai 
bărbătească şi mai înaltă. Îşi aminteşte de 
frunzele de smochin care au acoperit, în rai, 
goliciunea primilor noștri părinţi îndată ce 
neascultarea le-o dezvăluise. Se gîndeşte că 
omul a fost gol atita vreme cît a fost nevino- 
vat şi, în consecință, că nu nevoia, ci păcatul 
și ruşinea au făcut primele haine. Și că, dacă 
păcatul a îmbrăcat firea căzută, crede că ar fi 

cuviincios ca pocăinţa s-o îmbrace după ce va 
fi fiind restaurată. 

Dar de ce te ostenești în atitea posturi, de 
ce te sfirşești în atita veghere, de ce te arunci 
în zăpadă, de ce văd aceste lanţuri nedeslipite 
de trupul tău, încît ai crede că alcătuiesc o altă 
piele crescută deasupra celei dinţii? Răspunde, 
Francisc, răspunde: gîndurile tale sînt atît de 
creștineşti, încît aş crede că le scad din dărni- 
cie, dacă nu te-aş lăsa pe tine însuți să le ros- 
teşti. Cine eşti, cel care mă întrebi acestea, 
va spune el? Nu ştii oare că numele de creștin 
înseamnă om suferind? Nu-ţi amintești de 
aceşti vrednici atleți, Pavel şi Barnaba, care 
umblau să întărească și să mîngiie Bisericile? 
Și ce le spuneau pentru a le mîngiia? „Că prin 
multe suferinţe trebuie să intrăm în împărăția 
lui Dumnezeu“? Quia per multas angustias et 
tribulationes oportet pervenire ad ‘regnum 
Dei. Să știți, creștini, va urma el, și să mă ier- 
taţi dacă astăzi am să-l las să vorbească atit 
de des pe acest minunat părinte, să știți deci 
că noi, creștinii, „avem un trup şi un suflet 
care trebuie supuse la tot felul de suferințe“, 


12 Act., XIV, 21. 

ipsam animam ipsumque corpus expositum 
omnibus ad injuriam gerimus. Şi astfel, pen- 
tru a urma porunca apostolului, pentru a nu 
alerga în deșert „mă chinui să-mi stăpînese 
trupul și să leg pofta acelor plăceri care, 
prin moliciunea lor, slăbesc și fac femeiască 
vîrtutea bărbătească a credinţei“. Discutiendae 
sunt deliciae, quarum mollitia et flexu fidei 
virtus effeminari potestit. „Ce plăcere mai 
mare pentru un creștin decît scîrba de plă- 
ceri“, Quae major voluptas, quam fastidium 
ipsius voluptatis“15. „Nu putem oare trăi fără 
plăceri, noi care trebuie să murim cu plăcere?“ 
Non possumus vivere sine voluptate, qui mori 
cum voluptate debemus16? Acestea sînt cu- 
vintele lui Tertullian, pe care le va împrumu- 
ta cu plăcere judecăților lui Francisc, într-atât 
sînt de apropiate de cea dintii tărie şi hotărîre 
a obiceiurilor creștine. 

Severă dar evanghelică învăţătură, grele 
dar neîndoioase adevăruri, care faceţi să ni se 


13 Tertullian, De patient., n. 8. 

14 Tertullian, De cultu femin., n. 13. 
15 Id., De spect., n. 29. 

16 Thid., n. 28. 

cutremure simţirile, care păreţi atît de nebu- 
ne înţelepciunii noastre oarbe, voi l-aţi făcut 
pe neasemănatul Francisc, din fericire, atît 
de smintit, voi aţi aprins în el setea puternică 
de jertfă, datorită vouă caută el în toate păr- 
tile vreun credincios care să-i vrea viața. Şi 
e cu siguranţă adevărat, chiar dacă toate sim- 
țirile noastre se împotrivesc, că un creștin 
rănit de dragostea Miîntuitorului nostru nu are 
dorință mai mare decît să-și dea viața pentru 
E]. Acesta este poate singurul lucru care ne 
înalță deasupra de îngeri. Ei pot să ţină tovă- 
rășie slavei Domnului nostru, dar nu pot să-i 
fie tovarăşi de moarte. Aceste preafericite 
minţi se pot înfățișa înaintea lui Dumnezeu ca 
învinse de veșnica bunătate, dar firea lor ne- 
pătimitoare le împiedică să-şi arate dragostea 
în suferințe și încă să primească slava, atît de 
dragă celui care iubeşte, de a iubi pînă la 
moarte, sau chiar de a muri din dragoste. Noi, 
dimpotrivă, ne bucurăm de acest fericit avan- 
taj: căci din cele două feluri de vieţuire pe 
care a vrut Dumnezeu să ni le dea, prima, ne- 
muritoare și fără stricăciune, va face ca dra- 
gostea noastră să dăinuie veşnic în ceruri; iar 
cea de-a doua, trecătoare, putem să i-o jertfim 

pentru a arăta această iubire pe pămînt. Iată, 
cum vă spuneam înainte, tot ceea ce poate fi 
mai drag unui suflet străpuns de săgețile dra- 
gostei dumnezeieşii. 

Nu ştiţi, creştini, că Mîntuitorul Isus Cris- 
tos, în vremea vieţii sale, n-a avut alt gînd 
mai drag decît acela al morții din dragoste 
pentru voi? Și de unde era această dulceaţă 
de nespus pe care o simțea privind durerile 
atît de grele și de străine? Pentru că ne iubea 
cu o bunătate nesfîrşită, pe care nu ne-am 
putea-o închipui, cît de puţin. De aceea arde 
de nerăbdare să vadă strălucind peste lume 
acest Paşte de neuitat17, pe care-l va sfinţi cu 
moartea sa. Suspină fără încetare după bote- 
zul de sînge18 și după ultimul ceas, pe care-l 
numește al Săui'?, fiindcă e ceasul în care 
dragostea Sa trebuie să biruiască. Atunci cînd 
Ioan Botezătorul, înaintemergătorul Său, vede 
Sfîntul Duh odihnindu-Se deasupra capului 
Său%, cînd cerurile se deschid şi cînd Tatăl 


” Le, XXII, 15. 
15 Ibid., XII, 50. 
% Toan, XIII, 1. 
20 Mt., IIL; 16, 17. 

Îl numeşte Fiu al Său, nu este încă, iubiţi 
creștini, ceasul Său. Ceasul Său, după felul 
obișnuit de a vorbi şi după cuvintele Evanghe- 
liei, este acela în care, purtînd păcatele noas- 
tre pe lemnul crucii, se jertfeşte pentru noi 
din dragoste. 

Dacă Făcătorul se bucură cu atîta desăvîr- 
şire să moară pentru făptura Sa, ce mulțu- 
mire trebuie să simtă creatura să moară pen- 
tru Făcătorul său! Spre aceasta se simte răpit 
în mod minunat un suflet credincios, privin- 
du-L pe Mîntuitorul nostru răstignit. Acest 
sînge preţios, care se scurge în toate părțile 
din venele sale sfișiate cu cruzime, se schim- 
bă pentru el într-un rîu de flacără şi-l face 
să se aprindă de dorinţa arzătoare de a se jertfi 
pentru El. Și am putea oare să-L vedem pe 
Cel dinţii dintre noi vărsîndu-și cu atîta bu- 
curie sîngele pentru mîntuirea noastră, fără 
ca sîngele nostru să se aprindă în noi din pri- 
cina acestei privelişti. Ah! fie ca sîngele lui 
Isus Cristos, pătruns în venele noastre prin 
puterea tainelor Sale, să miște sîngele marti- 
rilor cu o dumnezeiască și sfîntă căldură, să-l 
facă să ţișnească de aici pînă la tronul lui 
Dumnezeu, atunci cînd o sabie necredincioasă 

îl răspîndește pentru credinţă! Priviţi acești 
preafericiți oșteni ai Miîntuitorului, cu cîtă 
stăpînire merg către osîndă. O bucurie sfîntă 
şi dumnezeiască izbucnește în ochii și pe fața 
lor, printr-o hotărîre mai mult decît ome- 
nească, spre uimirea tuturor privitorilor. E 
pentru că ei au în minte sîngele lui Cristos, 
care se revarsă asupra sufletelor lor într-un 
val minunat. 

Nu mai sînt uimit, deci, dacă Francisc își 
doreşte cu atîta ardoare jertfa, el ai cărui ochi 


nu L-au părăsit nicicînd pe Miîntuitorul spîn- 


zurat pe cruce, el, care a adunat fără încetare, 
din rănile Sale vrednice de închinare, apa 
cerească a dragostei de Dumnezeu, ţișnind 
pentru viaţa de veci. Aprins de această dumne- 
zeiască licoare, aleargă spre jertfă ca un 
smintit: nici fluviile, nici riurile, nici întin- 
derile nesfîrşite ale mărilor nu-i pot stăvili 
dorința. Pleacă în Asia, în Africa, peste tot 
unde crede că e mai aprinsă duşmănirea nu- 
melui lui Cristos. Predică cu mîndrie slava 
Evangheliei lui Cristos acestor popoare şi dez- 
văluie minciuna lui Mahomed, profetul lor 
mincinos. Cum, aceste învinuiri atît de aprinse 
nu-i întorc pe barbari împotriva lui Fran- 

cise? Dimpotrivă, sînt uimiţi de zelul său ne- 
odihnit, de tăria sa de neînvins, de minunatul 
dispreț pentru toate cele lumești; îl slăvese 
în mii de chipuri. Francisc, scîrbit de cinstea 
dușmanilor Domnului său, reîncepe învinuiri- 
le împotriva credinţei lor monstruoase, dar, 
străină și minunată nesimţire! necredincioşii 
nu-l cinstesc mai puţin. lar curajosul atlet al 
lui Cristos, văzînd că nu e vrednic a dobiîndi 
moartea, îi spune tovarăşului său: „Să ple- 
căm de aici, frate, să fugim, să fugim departe 
de acești barbari prea îngăduitori pentru noi, 
pentru că nu putem să-i obligăm, nici să se în- 
chine Domnului nostru, nici să ne chinuie pe 
noi, robii Lui. O Doamne! cînd ne vom învred- 
nici oare de izbînda jertfei, dacă sîntem slăviți 
chiar și printre popoarele cele mai necredin- 
cioase? Fiindcă Dumnezeu nu ne crede vred- 
nici de harul jertfei şi nici de împărtășirea 
slăvitei sale rușinări, să plecăm frate, să ne 
încheiem viața în jertfa pocăinței; sau să cău- 
tăm. vreun loc pe pămînt unde să putem sorbi 
cu nesaţ rușinea crucii“. 

Aici ar fi bine să vă închipuiţi, creştini, ul- 
tima trăsătură de nebunie a înțeleptului şi 

minunatului Francisc. Cit veţi fi de răpiți vă- 
zîndu-l slăvindu-se cu disprețuirea slavei! 
Cu cîte laude veţi însoţi curata copilărie a 
simplităţii sale fără pată; şi smerenia sa atît de 
adîncă, prin care se considera cel dintii din- 
tre păcătoşi; și încrederea sa neostenită, care-l 
făcea să-și sprijine întreaga speranță pe răs- 
plata Fiului lui Dumnezeu; și frica atît de 
smerită cu care şi-a arătat dumnezeieștile 
semne ale patimii Mîntuitorului şi pe care Isus 
răstignit, în mila-i negrăită, le-a înscris în 
trupul său! Dar, cît veţi fi de uimiţi cînd vă 
voi spune că Francisc, Francisc, acest om ui- 
mitor, trăind mai mult îngereşte decit ome- 
neşte, a fugit de preoție, gîndind că ar fi o sla- 
vă prea grea pentru umerii săi? Vai! noi, deşi 
nedesăvîrșiți, fugim spre ea adesea fără a fi 
chemaţi, cu o îndrăzneală, cu o grabă care face 
să se cutremure credinţa. Viteji ce nu price- 
pem înălțimea tainelor lui Dumnezeu și cu- 
răţia pe care o cer de la aceia care doresc să 
le fie slujitori. Dimpotrivă, Francisc, acest în- 
ger pămîntesc, după atîtea fapte vitejești şi 
după o atît de lungă lucrare a virtuţii desă- 
vîrşite, deși tot cinul preoţesc îi întinde bra- 
tele ca unui om care trebuie să le fie unul 

dintre cei mai de seamă luminători, tremură 
și se îngrozește doar la numele de preot și nu 
îndrăznește, în ciuda unei chemări îndreptăţite, 
să privească decit de departe această slavă atît 
de înfricoşată! Dacă aș începe să vă poves- 
tese aceste minuni, aș face o nouă cuvîntare. 
Dar pentru că, în Biserică, facem panegiricele 
sfinților, mai puţin pentru a le slăvi virtuțile, 
care sînt deja încununate, cît pentru a ne face 
următorii lor, ar fi mai folositor să scurtăm 
puţin din laudele sfîntului Francisc, ca să ne 
păstrăm timp pentru a trage vreo învăţătură 
din viaţa sa. 

Ce vom alege, creștini, dintre faptele sfîntu- 
lui Francisc, pentru învățătura noastră? Ar 
fi poate o faptă prea îndrăzneață să căutăm 
cu curiozitate virtutea cea dintii: se cuvine ca 
Cel care le dăruiește să le și cîntărească. Ca 
fiecare să ia deci pentru sine ceea ce simte 
în inima sa că-i va fi cel mai de folos, iar eu, 
pentru întărirea Bisericii, am să vă pun îna- 
inte ceea ce mi se pare cel mai de folos pen- 
tru mîntuirea tuturor, și nu ştiu ce simţire îmi 
spune că aceasta trebuie să fie disprețul bogă- 
ţiilor, de care e vădit că sîntem prea legaţi. 
Apostolul vorbindu-i lui Timotei, îi învață prin 

el pe toţi cei care predică despre cum trebu- 
ie să-i îndemne pe bogați: „Celor bogaţi în 
veacul de acum poruncește-le să nu se seme- 
țească, nici să-și pună nădejdea în bogăţia cea 
nestatornică“, Divitibus huius saeculi praecipe 
non sublime sapere, neque sperare în incerto 
divitiarum?!. Iată ce spune sfîntul Apostol 
Pavel, arătînd fără mijlocire cele două mari 
boli ale bogaților: cea dintîi este robia faţă de 
bogății, iar cea din urmă slava în care se ţin pe 
ei înșiși, pentru că văd că bogățiile îi fac să 
aibă vază în lume. 

Or, fraţilor, chiar dacă aş vorbi doar ca un 
filozof, nu mi-ar lipsi îndreptăţirea pentru a 
vă face să vedeţi că e o nebunie fără margini 
să faci atîta caz de aceste bunuri care ne pot 
fi răpite printr-o mulţime nenumărată de ne- 
norociri și de care moartea ne va dezbrăca 
fără întoarcere, după ce ne vom fi chinuit să 
le scăpăm de celelalte piedici pe care le va fi 
ridicat întîmplarea. Iar dacă filozofia a cunos- 
cut atît de bine deșertăciunea bogățiilor, cu cît 
mai mult trebuie să le disprețuim noi, creş- 
tinii, noi care sprijinim acest dispreț nu pe 

judecăți omenești, ci pe adevărurile pecetluite 
și întărite cu sînge de Fiul lui Dumnezeu cel 
veşnic. lar dacă e adevărat că moștenirea 
cerească, pe care Dumnezeu ne-a pregătit-o 
prin singurul Său Fiu, este singura ţintă a 
nădejdii noastre, trebuie prin urmare să iu- 
bim doar cele ce ne îndreaptă spre ea, şi să 
urîm, în schimb, tot ceea ce se împotriveşte 
unei așa de mari fericiri. Dintre toate împiedi- 
cările pe care diavolul le pune mîntuirii noastre 
nu este nici una mat mare și mai de temut de- 
cît bogăţiile. De ce? Nu voi da nici un motiv, 
mă voi mulțumi doar să amintesc un cuvînt al 
Mîntuitorului nostru, mai puternic decît toa- 
te motivele; el apare în trei Evanghelii, dar în 
cea a lui Marcu cu cea mai mare putere. - 
„Fiilor“, le spune învățătorul, după ce i-a 
privit îndelung pentru a-i face să priceapă că 
ceea ce le va spune era de-o mare importanţă, 
„fiilor, cît de greu vor intra cei bogaţi în îm- 
părăția lui Dumnezeu! Mai lesne este cămilei 
să treacă prin urechile acului.“22 Să nu vă mi- 
rați de acest fel de a vorbi, care ni se pare 
neobișnuit. Era o vorbă printre iudei prin 

care numeau în mod obişnuit lucrurile cu ne- 
putință; ca şi cum am spune noi. ,Mai repe- 
de s-ar prăbuși cerul“ sau altă vorbă asemă- 
nătoare. Dar nu trebuie să ne oprim aici: uita- 
ți-vă, uitaţi-vă doar pe ce treaptă a pus Dom- 
nul mîntuirea bogaţilor. Îmi veţi spune poate 
că e o exagerare și vă veţi mîngiia fără în- 
doială cu gîndul acesta. Eu însă vă spun că 
trebuie să ne ţinem de litera acestui cuvînt. 
Nădăjduiesc să v-o dovedesc prin cele ce ur- 
mează în Evanghelie. Plecaţi-vă urechea, vor- 
beşte Mîntuitorul: să auzim cuvîntul Său, care 
e viaţă veșnică. 

Cînd un om vorbește cu lipsă de măsură, 
aceasta se vădeşte de obicei din faptele sale, 
din ţinuta sa, şi mai ales din simţirea pe care 
cuvintele sale o zămislesc în mintea ascultă- 
torilor. De pildă, dacă s-ar întîmpla să vor- 
besc astfel, veţi ști cu mult mai bine şi veţi fi 
judecători mai buni decît cei care nu m-au 
auzit; nimic mai sigur decît acest adevăr. Or, 
cine sînt cei care L-au ascultat pe Miîntuitor? 
Sint preafericiţii apostoli. Şi ce impresie au 
avut despre cuvîntul Său? au crezut oare că 
această judecată a fost rostită cu lipsă de mă- 
sură? Judecaţi voi înşivă după uimirea și după 

răspunsul lor. La aceste cuvinte ale Mîntuito- 
rului, spune evanghelistul, au rămas cu totul 
încremeniți, uimiţi fără îndoială de puterea 
neobișnuită cu care Învățătorul le pune în faţă 
această judecată. Gîndind apoi în ei înșiși la 
iubirea fără noimă a bogățiilor care domneşte 
peste tot, se întreabă unii pe alţii: „Și cine 
poate să se mîntuiască?“, Et quis potest salvus 
fieri?%, A, cît e de vădit, în cuvintele lor, că 
s-au ţinut de litera acestui cuvînt al Fiului 
lui Dumnezeu! căci e sigur că o exagerare nu 
i-ar fi mișcat într-atît. Dar lisus nu se opreşte 
aici: dimpotrivă, văzîndu-i uimiţi, departe de 
a-i scoate din uimire, îi întăreşte încă mai 
mult în ea. Voi spuneţi, iubiţilor, că, dacă 
lucrurile stau astfel, mîntuirea e cu neputinţă: 
e cu neputinţă la oameni, dar nu la Duninezeu, 
căci la Dumnezeu toate sînt cu putinţă. 

Ce vă voi spune acum, creștini? S-ar putea 
crede că Fiul lui Dumnezeu a lăsat cu mult 
din tăria dintii, dar nu s-ar pricepe cu sigu- 
ranță puterea acestor cuvinte; să le luminăm 
cu alte pilde. Văd în Scripturi că acest fel da 
a vorbi nu apare decît în fața unei piedici de 

neînvins. Într-adevăr, atunci cînd toate jude- 
căţile omeneşti se prăbuşesc, pare cu totul de 
trebuinţă să chemi, ca pe cel din urmă sprijin, 
atotputernicia dumnezeiască. Este ceea ce face 
îngerul în faţa Sfintei Fecioare, cînd, dorind 
s-o facă a înţelege că ar putea naște rămînînd 
fecioară, îi aduce pilda unei femei sterpe care 
a zămislit; pentru că, urmează el, în faţa lui 
Dumnezeu nimic nu e cu neputinţă. Apropiaţi 
aceste pilde. O fecioară poate zămisli, o fe- 
meje stearpă poate naște, un bogat poate fi 
mîntuit, sînt trei minuni despre care Sfintele 
Scripturi nu ne dau altă tălmăcire decît aceea 
că Dumnezeu e atotputernic. E adevărat deci, 
o, bogat al acestei lumi, că mîntuirea ta nu e 
o lucrare oarecare, că ar fi deci cu neputinţă 
dacă Dumnezeu n-ar fi atotputernic și că, deci, 
această piedică întrece de departe judecăţile 
noastre, pentru că trebuie o putere nesfîrşită 
pentru a o trece. 

Și să nu-mi spuneţi că acest cuvînt nu vă 
privește deloc, pentru că nu sînteţi, poate, bo- 
gaţi. Dacă nu sînteţi bogaţi, măcar tînjiţi să 
ajungeţi, iar aceste blesteme ale bogățiilor stau 
să cadă nu atît asupra celor bogaţi cît asupra 
celor care vor să fie. Despre aceia spune apos- 

tolul% că sînt prinși în cursa diavolului și în 
multe poite rele care îl cufundă pe om în pier- 
zare. Fiul lui Dumnezeu, în pilda pe care am 
citit-o mai înainte, vorbește nu doar despre să- 
raci, ci și despre cei ce „se încred în bogății“, 
confidentes in pecuniis. Or, fiindcă dorinţa și 
încredințarea sînt de nedeslipit, e cu neputinţă 
să pofteşti bogățiile fără să te încrezi în ele. 

Să vă povestesc oare toate relele pe care 
această blestemată poftă de bogății le-a adus 
oamenilor? Înșelăciunile, hoţiile, cămătăriile, 
nedreptățile, jugurile, duşmăniile, trădările, 
ticăloşiile, toate au fost aduse pe pămînt de 
pofta de avuţii. Din această pricină, apostolul 
are dreptate cînd spune că „iubirea de argint 
este rădăcina tuturor relelor“, Radix omnium 
malorum est cupiditas”. 

De ce avarul, punîndu-şi bucuria și nădej- 
dea într-o recoltă proastă şi în foamea tutu- 
ror, își pregătește și-și mărește grinarele, pen- 
tru ca să le facă să înghită tot avutul săra- 
cului, care va da şi pielea de pe el ca să cum- 
pere cînd îi va fi ajuns cuțitul la os? De ce 

negustorul înşelător spune mai multe min- 
ciuni, mai multe jurăminte calpe decît 
marfa pe care o vinde? De ce truditorul ne- 
răbdător blestemă atît de des și lucrul său şi 
pronia dumnezeiască? De ce oșteanul nemilos 
jefuiește cu atîta cruzime? De ce judecătorul 
corupt își vinde și-și dă sufletul Satanei? Nu 
din pricina poftei de avuţii? 

Cei avuţi să vegheze cu grijă la sufletele 
lor, pentru că bogăţiile au lanţuri nevăzute 
de care inimile noastre nu se pot desface. 
Unde este comoara noastră, acolo este și ini- 
ma noastră, iar o inimă care iubește altceva 
decit pe Dumnezeu nu mai poate fi în stare 
să-l iubească, pe Dumnezeu. „O, dacă l-am 
iubi pe Dumnezeu cum se cuvine, spune mi- 
nunatul Augustin, n-am mai iubi banii“, O 
si deum digne amemus, nummos omnino non 
amabimus%. Prin urmare, dacă iubim averea 
e cu neputinţă să-L iubim pe Dumnezeu. 

Trageţi acum această concluzie: oamenii 
care au multe bogății, este aproape cu nepu- 
tinţă să nu le iubească. Iar dacă ar vrea să 

nege, e prea vădit că ar face-o pentru teama 
pe care o au dea nu le pierde. Cine iubeşte 
atît de tare avuţiile, nu se poate să-L iubească 
pe Dumnezeu, iar cine nu-L iubeşte pe Dum- 
nezeu e cu neputinţă să fie mîntuit. O, Doam- 
ne, „Cît de greu vor intra cei bogaţi în îm- 
părăţia lui Dumnezeu“, Quam difficile qui pe- 
cunias possident, possunt pervenire ad reg- 
num Dei. 

Dacă bogățiile sînt deci atît de rele! luați 
aminte, fraților, la ce trebuie să faceți cu ele. 
Dumnezeu vi le-a dăruit nu ca să le încuiaţi 
în sipete, nici ca să faceți cheltuieli fără rost, 
ca să nu spun dăunătoare. Ele vă sînt date 
ca să-L mîngiiaţi pe Isus Cristos care suferă 
în atiția săraci, ele vă sînt date pentru răs- 
cumpărarea nedreptăţilor voastre şi pentru a 
strînge avuţii veșnice. Aruncaţi-vă ochii asu- 
pra atîtor familii sărmane care nu îndrăznesc 
să vă arate mizeria lor, asupra fecioarelor lui 
Isus. pe care le vedem aproape prăbușindu-se 
în mănăstiri din pricina lipsei, asupra atîtor 
călugări sau preoţi care sub un chip vesel as- 
cund adesea o mare nevoie. Puțin curaj, frați- 
lor, nevoiţi-vă puțin pentru dragostea lui Dum- 

nezeu. Priviţi, din rodnicia acestui an, cu 
cîtă dărnicie şi-a deschis mîinile asupra noas- 
tră: să le deschidem şi noi pe-ale noastre asu- 
pra lipsurilor fraţilor noştri. Nimeni să nu 
fugă! Nu pomeniţi puţinătatea bunurilor voas- 
tre, Isus va socoti pînă la cel din urmă dar 
făcut cu o inimă plină de milă; chiar un pa- 
har cu apă, dăruit în acest duh, vă poate aduce 
viața veșnică. 

Astfel avuțţiile, care sînt în mod obișnuit o 
otravă, se vor schimba pentru voi în leac mîn- 
tuitor. Nu doar că nu vă veţi pierde bogăţiile 
împărțindu-le, dar le veţi stăpîni cu atît mai 
sigur cu cît le veţi fi dăruit mai cu sfinţenie. 
Săracii vi le vor înapoia înzestrate cu o fire 
mai înaltă, pentru că și-o schimbă în mîinile 
lor. În mîinile voastre ele sînt trecătoare, în- 
dată ce trec în mîinile lor devin nestricăcioase. 
Săracii sînt mai puternici decît regii. Aceștia, 
prin hotăririle lor, pun un anume preț bani- 
lor, dar săracii le ridică prețul nemăsurat în- 
dată ce le pecetluiesc cu chipul lor. Faceţi-vă, | 
aşadar, averi nepieritoare; adunaţi pentru vea- ' 
cul ce vine o avere nesecată; adăpostiți-vă bo- 
găţiile în cer împotriva războaielor, a jafuri- 

lor, a tuturor felurilor de nenorociri; lăsaţi-le 
în mîinile lui Dumnezeu. Prin milostenie, fa- 
ceţi-vă prieteni buni pe pămînt, pentru că ei 
vă vor întîmpina, după moarte, în cămara 
unde Tatăl, Fiul şi Sfintul Duh, singurul Dum- 
nezeu, veşnic și viu, este slăvit în vecii veci- 
lor. Amin. 


PANEGIRICUL SFINTEI TEREZA DIN AVILA 


(rostit în fața Reginei Mamă în 1659) 


TREI FAPTE DE IUBIRE: SPERANȚA, 
DORINȚA ARZĂTOARE, SUFERINȚELE, 
PRIN CARE SFÎNTA TEREZA, 
APRINSĂ DE DRAGOSTEA 
DE DUMNEZEUL SĂU, SE STRĂDUIEȘTE 
SĂ SE UNEASCĂ CU EL, 
RUPINDU-ȘI TOATE LEGĂTURILE 

LUMEST. 


Nostra autem conversatio in coelis est. 
Filip, IL, 20. 


Dumnezeu are atîta iubire pentru oameni 
şi firea Lui este atît de îngăduitoare și dar- 
nică încît se poate spune tă suferă, într-un fel, 
atunci cînd îşi reține binefacerile, împiedi- 
cîndu-le să se reverse din belșug asupra noas- 

tră — lucru pe care îl puteți uşor înțelege și 
din textul incomparabilului învățător al pă- 
gînilor citat mai sus. Căci deși voia Tatălui 
va fi fost aceea de-a nu-și primi credincioșii 
în Templul Său etern decît după ce ei își vor 
fi încheiat viaţa pămintească, totuși se pare 
că E] se căiește pentru faptul de a-i fi con- 
damnat la o aşteptare așa de lungă: Pavel ne 
spune că le deschide mai dinainte porţile pa- 
radisului; și, ca şi cum nu și-ar putea stăvili 
şuvoiul dărniciei Sale infinite, El lasă uneori 
să cadă peste sufletele lor atîta lumină și 
atîtea desfătări, şi-i ridică într-o asemenea mă- 
sură prin harul Duhului Său Sfînt, încît, deşi 
se află încă în acest trup muritor, ei pot zice 
împreună cu Apostolul că sălașul lor este în 
cer, iar cetatea lor împreună cu a îngerilor: 
Nostra autem conversatio in coelis est. 

Asta sper să reiasă şi din viața sfintei Te- 
reza; iată, Doamnă, la ce mare spectacol o in- 
vită astăzi Biserica pe Majestatea Voastră! Ea 
va vedea o făptură care a trăit pe pămînt ca 
şi cum ar fi fost în cer și care, deşi alcătuită 
din materie, s-a lipit de Dumnezeu cu nimic 
mai prejos decit acele spirite pure ce strălu- 
cesc mereu în fața Lui prin lumina unei iu- 

biri eterne şi-l aduc slavă în mod necontenit. 
Dar, înainte de a începe să vorbim despre ase- 
menea mari taine, haideţi, cu toții împreună, 
să sorbim lumină din izvorul adevărului: ru- 
gămu-ne, aşadar, sfintei Fecioare să ne con- 
ducă pînă la acest izvor; iar pentru a învăţa 
să lăudăm un înger pămîntesc, să ne alătu- 
răm unui înger din cer! Ave. 


Aţi ascultat, fraţilor, cuvintele Apostolului: 
că, deși noi trăim pe pămînt în tovărăşia oa- 
menilor muritori, totuși, nu e mai puţin ade- 
vărat că „sălașul nostru se află în cer“, iar 
cetatea noastră e împreună cu îngerii: Nostra 
autem conversatio in coelis est. lată un ade- 
văr important, plin de mîngiiere pentru toţi 
credincioșii; şi cum eu îmi propun astăzi să 
vi-l arăt practic, în viaţa admirabilă a sfintei 
Tereza, voi încerca, înainte de toate, să cer- 
cetez, în temeiul ei, această excelentă învăţă- 
tură. Pentru aceasta vă rog să luaţi aminte 
că, deşi Biserica domnitoare în cer și cea care 
geme pe pămînt par a fi cu totul separate, 
există, totuși, o legătură sacră prin care ele 
sînt unite. Această legătură, domnii mei, este 
iubirea — iubirea se găseşte şi în locul de exil 

de aici, și în patria cerească; ea îi bucură pe 
sfinții care biruie, şi tot ea îi însufleţește pe 
cei care luptă; ea se revarsă din cer pe pă- 
miînt, dinspre îngeri către muritori, face ca 
pămîntul să devină cer și ca oamenii să de- 
vină îngeri. 

Căci, o, sfinte lerusalime, fericită Biserică 
a primilor născuţi ale căror nume sînt scrise 
în ceruri!; deși Biserica, scumpa ta soră, care 
trăieşte şi luptă pe pămînt, nu îndrăznește să 
se compare cu tine, ea nu obosește să tot afir- 
me că o sfiîntă dragoste vă ţine laolaltă. E 
adevărat că ea caută, în vreme ce tu ai deja; 
că ea se chinuie, în vreme ce voi vă odihniţi; 
că ea speră, în vreme ce voi vă bucurațţi. Dar 
printre atitea deosebiri, care vă îndepărtează 
una de cealaltă, există măcar un lucru comun, 
anume că, ceea ce iubesc duhurile preafericite, 
iubesc şi oamenii muritori. Isus este și viața 
lor, şi viața noastră; și, printre cîntecele lor 
de veselie, ca și printre gemetele noastre pline 
de tristețe, răsună, pretutindeni, cuvintele 
psalmistului: Mihi autem adhoerere Deo bo- 
num est: „Binele meu este să mă unesc cu 
Dumnezeu“. Asta spun sfinţii în cer, asta răs- 
pund şi credincioșii pe pămînt: astfel că, unin- 

du-se în chip sfînt cu duhurile nemuritoare 
prin acest admirabil cîntec inspirat de dra- 
gostea lui Dumnezeu, ei se amestecă încă din 
timpul vieţii cu turma preafericiţilor și pot 
zice împreună cu Apostolul: „Cetatea noastră 
este în cer“: Nostra conversatio in coelis est. 
Atît de mare e puterea dragostei, încît ea face 
ca sfîntul Apostol să nu se teamă a ne așeza 
în paradis chiar din vremea pelerinajului nos- 
tru de aici și a îndrăzni să stabilească pe niște 
muritori în sălașul nemuririi. Aici trebuie să 
amintesc o minunată învăţătură care va face 
obiectul întregului nostru discurs: fraţilor, 
Duhul Sfînt, izvorul iubirii, care coboară iu- 
birea din cer pe pămînt, a vrut să-i dea şi 
aripi pentru ca ea să se poată întoarce la lo- 
cul obiîrșiei sale. 

Într-adevăr, trăsătura iubirii este că tinde 
mereu spre lucrurile cerești: nici greutatea 
trupului muritor, nici legăturile sîngelui și ale 
cărnii nu sînt în stare s-o ţină în friîu; ea 
are o mulțime de mijloace de a se dezlega și 
de a se ridica în înalturi. Primul dintre aceste 
mijloace este speranţa; al doilea, dorinţa ar- 
zătoare şi al treilea, iubirea suferinței. „Dar 
cine va putea înțelege aceste lucruri?“: Quis 

sapiens, et intelliget haec? Cine va putea în- 
ţelege aceste trei mișcări prin care un suflet 
învăpăiat şi atins de iubirea lui Dumnezeu se 
desprinde de acest trup de mort? El trăiește 
în mijlocul unor bunuri pieritoare, dar trece 
îndată pe deasupra lor prin puterea speranței, 
o „speranţă atît de strașnică și de viguroasă 
— zice sfîntul Pavel — încît trece prin văl“: 
spem incedentem usque ad interiora velami- 
nis; adică, ea străpunge cerurile şi ajunge 
pînă în sanctuar, unde „Isus mergînd înainte 
a intrat pentru noi“: Praecursor pro nobis în- 
troivit Jesus. 


Urmăriţi, fraților, zborul unui asemenea su- 
flet rănit de iubirea lui Dumnezeu: prin spe- 
ranță, el este deja în cer; şi cu toate acestea, 
vai!, el nu este acolo cu adevărat, legăturile 
trupului îl împiedică. Atunci iubirea îi inspiră 
o dorinţă arzătoare prin care el se străduie 
să-și rupă lanţurile zicînd împreună cu sfîn- 
tul Pavel: Cupio dissolvi, et esse cum Christo: 
„Vreau să mă dezleg şi să fiu cu Cristos“. Dar 
numai dorința nu este de ajuns. Atunci dra- 
gostea, care stîrnește această dorinţă, supă- 
rată pe trup că o ţine prea multă vreme în- 

temnițată, pare că vrea să-l distrugă singură 
printr-o generoasă iubire a suferințelor. Iată 
cele trei mișcări prin care Tereza se ridică 
deasupra acestei lumi. Ele sînt măreţe şi no- 
bile; și poate o să vă fie greu să le reţineţi 
ori să pricepeţi legăturile dintre ele, dacă nu 
le repet, aplicate de data aceasta, sfintei noas- 
tre. Aprinsă de iubirea lui Dumnezeu, ea 
caută prin speranță — acesta e primul pas 
pe care-l face; iar dacă speranţa e prea mol- 
comă, ea aleargă, se aruncă înainte printr-o 
dorință arzătoare şi năvalnică — a doua miş- 
care; în sfîrșit, ultimul său efort este urmă- 
torul: dorinţa nefiindu-i de ajuns ca să frîngă - 
legăturile trupului său pieritor, ea porneşte 
împotriva acestuia un război sfint; încearcă, 
pe cît se pare, să scape de el prin lungi mor- 
tificări şi prin suferinţe neîntrerupte, pentru 
ca, rămiînînd liberă și desferecată, să poată 
rosti cu adevărat cuvintele Apostolului: Nos- 
tra autem conversatio in coelis est: „Cetatea 
noastră este în ceruri“. lată, domnii mei, cele 
trei fapte de iubire ale Terezei, care-şi vor îm- 
părți discursul de faţă. Voi începe prin a vă 
vorbi despre cît de puternică este speranţa ei. 
Pentru un subiect atît de înalt, veţi înţelege, 

sînt convins, trebuie să fiu foarte atent: nu 
mi-e îngăduit să rostesc nici un gînd neînsem- 
nat cînd vorbesc despre sfînta Tereza şi cînd 
am cinstea, Doamnă, de a fi ascultat de Ma- 
jestatea Voastră. 


PRIMUL PUNCT 


Speranţa pe care v-o predic, cea propovă- 
duită nouă de Fiul lui Dumnezeu și care înalță 
atît de mult sufletul Terezei, nu seamănă cu 
speranţele prin care lumea înșelătoare sur- 
prinde imprudenţa oamenilor sau abuzează de 
credulitatea lor. Speranţa lumii nu este altceva, 
dacă o înțelegem bine, decît o iluzie plăcută; 
iar filozoful acela a înțeles-o cum trebuie atunci 
cînd, fiind întrebat de prietenii săi ce este 
speranța, a răspuns: ‚Este visul celor treji“: 
Somnium  vigilantium. Într-adevăr, domnii 
mei, priviţi ce este un om umflat de speranţă! 
La cîte onoruri nu tînjeşte el!? Cite funcții şi 
demnități nu-și acordă el sieși!? Înoată deja 
printre  desfătări admirîndu-și măreţia vi- 
itoare. Nimic nu-i pare imposibil: dar cînd, îna- 
intînd cu ardoare în cariera pe care şi-o pro- 

pusese, vede cum îi răsar la fiecare pas difi- 
cultăţi din toate părţile; cînd viaţa îl trădează, 
ca un prieten mincinos, în mijlocul strădaniilor 
sale; sau cînd silit de împrejurări își redobîn- 
dește cumpătarea de odinioară și nu găsește 
nimic din destinul acela a cărui nălucă o îm- 
brățișase cîndva — ei bine, ce poate crede el 
atunci despre sine decît că o speranță amă- 
gelnică l-a făcut să se bucure pentru o vreme 
de dulceața unui vis plăcut!? Așadar, nu va 
zice el, după gîndul filozofului, că speranţa 
poate fi numită „„visarea unui om treaz?“: som- 
nium vigilantium? Dar, o, speranță lumească, 
izvor nesecat de griji fără rost și de pretenţii 
nebunești, vechi idol al tuturor curților, de 
care toți rîd dar pe care toți îl urmează, nu 
despre tine vorbesc eu aici; speranța copiilor 
lui Dumnezeu, despre care mi-am propus să 
predic astăzi, speranţă vrednică de admirat la 
sfînta Tereza, n-are nici o legătură cu toate 
aceste sminteli. 

Fraţilor, învăţaţi astăzi să faceţi deosebirea 
între una şi cealaltă, ca să puteţi zice cu de- 
plină știință: „Cu adevărat e mai bine să speri 
în Dumnezeu decît să te încrezi în mai marii 
pămîntului“: Bonum est confidere in Domino, 

quam în homine. Dar să pătrundem în adîncul 
acestui adevăr şi să zicem, dacă se poate, în 
puţine cuvinte, că această deosebire constă: în 
aceea că speranța lumii lasă posesiunea tot tim- 
pul nesigură, ba încă foarte-ndepărtată, pe 
cînd speranţa copiilor lui Dumnezeu e atit de 
sigură şi de neschimbătoare încît nu mi-e tea- 
mă deloc să vă încredințez că ea ne pune dina- 
inte în posesia fericirii făgăduite şi că este 
chiar un început de desfătare. S-o dovedim 
temeinic cu Sfintele Scripturi; iar dintr-un 
număr nesfîrșit de exemple prin care acestea 
întăresc adevărul de mai sus vă rog să luaţi 
aminte doar la unul singur, cunoscut de toţi. =t 

Dumnezeu îl făgăduise lumii pe Isus Cristos: 
Isaia, văzînd în duh această mare şi memora- 
bilă zi în care avea să se nască eliberatorul ei, 
strigă, purtat pe culmi, de bucurie: „Un mic 
prunc s-a născut, un fiu ne-a fost dăruit“: Par- 
vulus natus est nobis, et filius datus est nobis. ` 
Creștini, el scria această profeție cu mai multe 
secole înainte de nașterea Aceluia; cu toate 
acestea, el deja îl vede; susține că ne este 
dăruit numai pentru că ştie că ne este făgă- 
duit și că, după cum zice marele Augustin, 
„toate lucrurile făgăduite de Dumnezeu după 

ordinea hotărîrilor Sale sînt într-un fel împli- 
nite întrucît sînt sigure“: Quae ventura erant, 
jam in Dei praedestinatione velut facta erant, 
quia certa erant. Vedeţi dar, creştini, că, după 
Sfintele Scripturi, făgăduiala lui Dumnezeu, 
datorită certitudinii sale, nu poate da greş. 
Tereza noastră cea fără de pereche a imitat 
pe acest dumnezeiesc profet. Simţindu-se che- 
mată de Providenţă să reformeze vechiul or- 
din al Carmelului atît de vestit în toată Bise- 
rica, ea crede opera sa deja încheiată întrucît 
Dumnezeu este Cel care i-a poruncit s-o facă. 
E o minune de necrezut să vezi cum şi-a clădit 
această fată mănăstirile. Închipuiţi-vă o femeie 
care, deşi săracă și lipsită de toate mijloacele, 
a reuşit să construiască o mulţime de mănăstiri 
ordonate şi fără cusur: ea nu avea nici resurse 
pentru întreținerea lor zilnică, nici credite 
pentru începerea lucrărilor. Toate puterile se 
uniseră împotriva ei, înțeleg prin asta, atît 
cele bisericești cît și cele lumești, cu o aseme- 
nea îndirjire încît păreau de neînvins. Toate 
persoanele zeloase pe care Dumnezeu le folosea 
la această lucrare, chiar și slujitorii Săi cei 
mai credincioşi, nu mai sperau în izbîndă și 
chiar o spuneau deschis sfintei maici. Doar 

ea rămînea nedlintită printre ruinele aparente 
ale tuturor planurilor ei; la fel de neclintită 
ca dreptul Abraham, ea „își întărea speranța 
împotriva oricărei speranțe“: In spem, contra 
spem, zice marele Apostol; adică, unde lipsea 
speranța omenească strivită sub ruinele lucră- 
rii sale, o speranță dumnezeiască începea să-și 
ridice capul în mijlocul dărîmăturilor. Însufle- 
țită de o asemenea speranţă, cînd tot edificiul 
părea la pămînt, ea îl credea deja înălţat. Și 
asta din ce cauză dacă nu din aceea că e bine 
să speri în Dumnezeu iar nu în oameni: fiindcă, 
așa precum am zis, speranţa pe care o avem 
în oameni nu ne arată decît de foarte de de- 
parte posesiunea, ea nu este decît un amuza- 
ment inutil sub care se află o fantomă, nu un 
lucru; dimpotrivă, speranța pusă în Dumnezeu 
e un început al desfătării. 

Dar, fraţilor, nu e de-ajuns să sprijinim 
acest adevăr pe exemple atît de clare: ci, ca 
să vă convingeţi pe deplin cît de frumos este 
să speri în Dumnezeu, trebuie să vă arăt și 
noima acestei excelente învățături. Vă rog să 
fiți cît se poate de atenţi, căci ea vine dintr-un 
principiu foarte înalt: este vorba de caracterul 
nestrămutat al hotărîrilor lui Dumnezeu, de 

trăinicia lor nestrămutată. „Eu sînt Dumnezeu, 
zice Domnul, şi nu mă schimb niciodată.“ De 
aici decurge o consecință pe care nu v-o pot 
înfățișa mai bine decît prin aceste frumoase 
cuvinte ale lui Tertullian, rostite parcă anume 
pentru subiectul nostru: „E potrivit lui Dum- 
nezeu să-și socotească hotărîrile ca fapte gata 
împlinite, fie în prezent, fie în viitor; fiindză 
veșnicia sa, care-l ridică deasupra timpurilor, 
îl face stăpîn și peste unul şi peste celălalt“: 
Divinitate competit, quaecumque decreverit, 
ut perfecta reputare; quia non sit apud illam 
differentia temporis, apud quam uniformem 
statum temporum dirigit aeternitas ipsa. 

lată, domnii mei, nişte cuvinte alese, pe care 
le găsim pline de un sens admirabil dacă ştim 
să le cercetăm cum se cuvine. Trebuie spus că 
există o mare deosebire între făgăduielile oa- 
menilor şi cele ale lui Dumnezeu. Cînd voi, 
muritorii, faceţi o promisiune, oricît v-aţi lău- 
da cu reputaţia voastră de oameni de cuvînt 
și chiar de-aţi fi mai presus decît regii a căror 
putere face să se zguduie lumea, faptul rămîne 
tot sub semnul îndoielii: pentru că toate pro- 
misiunile voastre privesc doar viitorul iar acest 
viitor nu se află în mîinile voastre; un nor 

gros îl acoperă și-l răpește cunoaşterii voas- 
tre. De aceea speranța omenească — şovăi- 
toare, timidă, îndoielnică, fără sprijin şi făcă 
temei — nu poate aduce pace duhovnicească, 
pentru că ea ţine sufletul mereu încordat în 
privința unui viitor nesigur. Dar acest Dumne- 
zeu mare, acest Rege al veacurilor, în fața 
făgăduielilor căruia ne închinăm, El, fiind veş- 
nic, nestrămutat, singur judecător al tuturor 
timpurilor, are mereu toate timpurile prezente 
înaintea ochilor, doar el știind măsura curgerii 
fiecăruia. Așadar cum viitorul îi aparţine la 
fel ca și prezentul, urmează că ceea ce El fă- 
găduiește nu-i mai puţin sigur decît ceea ce 
dăruiește. Cerul și pămîntul vor trece, dar cu- 
vintele Lui nu vor trece; şi pentru că El este 
mereu adevărat, fie că dăruiește, fie că făgă- 
duiește, nici creștinul nu e mai puţin sigur 
atunci cînd speră decît atunci cînd primește. 

Asta are în vedere dumnezeiescul apostol 
cînd zice că sălașul nostru se află în ceruri. 
Treziți-vă, muritori vrednici de milă, nu vă 
închipuiţi că sînteţi pe pămînt; aveţi credinţa 
că sălașul vostru se află în cer, unde intraţi 
prin speranța voastră. V-aţi îndepărtat de el 
prin firea voastră dar „EI v-a întins mîna din 


130 


„„. TEREZA DIN AVILA 


înaltul cerului“: Misit manum suam de coelo; 
adică v-a dat făgăduinţa lui prin care vă 
cheamă să-i împărtășiţi slava. Şi nu doar că a 
promis, dar a și jurat — zice Apostolul — „a 
jurat pe El însuşi“: Juravit per semet ipsum; 
și „pentru a aduce la cunoștința oamenilor 
hotărîrea lui de nestrămutat, a făcut jurămînt 
că cerul este moştenirea noastră“: Volens os- 
tendere pollicitationis haeredibus immobilita- 
tem consilii sui, interposuit jusjurandum. După 
această făgăduinţa demnă de crezare, după 
acest legămînt sacru prin care Dumnezeu se 
angajează față de noi, mai poate să rămînă 
creștinul în îndoială!? Nu, frații mei, eu nu 
cred. O făgăduinţă atit de sigură, atit de bine 
întărită îmi pare deja un început al lucrării; şi 
dacă făgăduinţa divină e un început al lucră- 
rii, n-am avut dreptate să vă spun că speranța 
ce ţine de lucrare este, şi ea, un început al 
desfătării!?.De aceea sfîntul apostol Pavel zice 
că speranța este ancora sufletului nostru: 
Quam sicut anchoram habemus animae tutam 
et firmam. Ce Înseamnă că speranța este an- 
cora sufletului? Închipuiți-vă o corabie care, 
departe de țărm şi de port, plutește pe o mare 

necunoscută, Cînd furtuna începe să o clatine 
și cînd norii negri acoperă soarele, atunci cir- 
maciul nesigur, temîndu-se ca rafalele de vînt 
şi valurile furioase să nu-l împingă şi să-l zdro- 
bească de stînci, poruncește îndată să se arunce 
ancora; această ancoră îl face să-și regăsească 
stabilitatea pe valuri: pămîntul în mijlocul un- 
delor e ca un port în furtună. 

Astfel, o, copii ai lui Dumnezeu, ca să ne 
întoarcem la subiectul nostru după ce am fă- 
cut un ocol necesar, astfel, dumnezeiască Te- 
reza, şi sufletul tău s-a sălășluit în cer. Bătută 
de furtună şi de vînturile care clatină viața 
omului ca un ocean plin de colțuri de stîncă 
şi neputind încă să ajungă în cer, tu arunci 
ancora sacră — vreau să zic speranța — prin 
care, fiind legată de acest pămînt preafericit 
al celor vii, îți găseşti patria chiar şi în exil, 
statornicia în vînzoleală, liniștea în mijlocul 
furtunii; amestecată astfel cu duhurile cereşti, 
cu care duhul tău s-a unit, poţi zice împre- 
ună cu Apostolul: Nostra autem conversatio 
în coelis est: „Cetatea noastră se află în cer“. 
Nu-i vorbiţi așadar Terezei de toate mofturile 
lumești! Obișnuită cu o altă viaţă, ea nu pri- 
cepe cuvîntul acesta. Sufletul ei ridicat la cer 

prin puterea speranţei n-are gust și simţire 
decît pentru castele desfătări ale îngerilor. Că 
lumea se supără pe ea, că se împotrivește 
planurilor ei pioase, că o sfișie cu vorbe de 
ocară, că o tîrăște în faţa Inchiziției ca pe o 
femeie ce stirneşte vilva cu toate viziunile 
sale; că ea aude chiar predicatori tunînd și 
fulgerînd în public împotriva comportării sale 
(chiar așa s-a și întîmplat și toate călugărițele 
ordinului tremurau de frică); închipuiţi-vă, 
creştini, ce mare trebuie să fi fost emoția ei 
cînd se văzu atacată într-o adunare plină de 
feţe alese: şi cu toate acestea, ea nici nu simte 
vijelia; ei bine, puhoiul valurilor ce cade 
asupra ei nu e în stare s-o clatine în vreun 
fel. Sufletul ei rămîne liniștit, ca pe vreme 
de acalmie, în mijlocul acestei cumplite fur- 
tuni; şi asta din ce cauză? Pentru că e bine 
pironit de ancora fixă a speranţei. 

Creştini, să tragem folos din acest mare 
exemplu! Printre toate tulburările care ne 
chinuie, printre atîtea frămîntări de tot feiul, 
între morţile crude şi grăbite ale rudelor sau 
prietenilor noștri, să aruncăm în cer ancora 
sacră, vreau să zic — speranța noastră! Ah, 

dacă ne-am sprijini pe această speranţă neclin- 
tită, bolile, pierderile de bunuri şi necazurile 
n-ar mai fi în stare să ne scufunde. Toate va- 
lurile care se năpustesc asupra noastră ar clă- 
tina puţin această corabie fragilă dar n-ar 
putea s-o ducă departe, în larg, pentru că ea 
s-ar sprijini de ancora speranţei. 

Și voi, prinți și mai mari ai pămîntului, de 
ce oferiţi Terezei bogății? Ascultaţi ce le 
spune acelor copile sfinte pe care o speranţă 
comună le unește cu ea: „Să fim sărace, su- 
rorile mele dragi, să fim sărace şi în casele și 
în veșmintele noastre!“ Ea nu vrea nimic, în 
mănăstirile ei, care să nu semene cu sărăcia lui 
Isus; vrea să rămînă tot timpul săracă: pentru 
că n-a venit încă vremea desfătării ci doar 
aceea a speranței. Să fim creștine, surorilor, 
le spune ea. Se teme să deţină ceva, știind 
bine că adevăratul creștin nu deține nimic ci 
caută; că el nu se opreşte niciodată, ci trece 
mai departe ca un călător grăbit; că el nu, 
zideşte pe pămînt, fiindcă cetatea lui nu este 
din lumea asta şi că i-a fost impusă o prea- 
fericită lege — de a nu se bucura decît prin 
speranţă: Spe gaudentes. 

Dar, creștini, dacă vreţi să vedeți pînă unde 
sfînta speranţă a înălțat sufletul Terezei, me- 
ditați asupra acestei cîntări sacre pe care iu- 
birea dumnezeiască i-o pune pe buze: „Iră- 
iesc, zice ea, fără să trăiesc în mine; și sper 
la o viaţă atît de înaltă, încît mor pentru că 
nu mor“. Ce înțeleg eu și ce zici tu, dumne- 
zeiască Tereza? „Trăiesc, zice ea, fără să tră- 
iesc în mine.“ Dacă nu mai ești în tine, ce 
putere te-a răpit dacă nu aceea a speranţei!? 
O, entuziasm necunoscut lumii, dar pe care 
Dumnezeu îl hărăzeşte sfinţilor cu desfătări 
îmbătătoare! Aşadar Tereza nu se mai află pe 
pămînt, ea trăiește cu îngerii; crede că este cu 
Soţul său. Să nu vă mire: speranța a putut 
face un asemenea miracol. Căci după cum per- 
soanele vioaie, îndată ce-și pot sprijini mîna 
pe ceva, își mișcă întreg trupul, tot astfel și 
speranța — mîna sufletului, prin care acesta 
se ţine de obiecte — îndată ce s-a sprijinit de 
Dumnezeu devine atît de puternică şi de vi- 
guroasă, încît poartă după ea întreg sufletul. 
Trăieşte, dar, fericită, o, Tereza, trăiește îm- 
preună cu soțul tău ceresc, singurul care a 

reușit să-ţi cîştige inima. Dacă nu eşti încă 
în stare să te duci lîngă El, trimite-ţi după 
El speranța! Îmbogăţită cu speranţă nu te uita 
la nici unul din bunurile lumești! Fiindcă ce 
avere poate egala o speranţă atît de frumoasă 
şi ce bunuri prezente nu s-ar spulbera în fața 
unui asemenea viitor preafericit!? 

„Unde alergaţi, muritori vrăjiți de amăgeli şi 
de ce tot rătăciţi din deşertăciune în deșer- 
tăciune, atrași mereu şi mereu înşelaţi de alte 
și alte speranţe!? Dacă vreţi bunuri adevărate 
de ce umblaţi după cele din lume, trecătoare 
ca un vis!? Şi dacă tot vă hrăniţi cu speranţe, 
de ce nu le alegeți măcar pe cele mai sigure? 
Dumnezeu vă făgăduieşte: de ce nu aveţi în- 
credere în El? Dumnezeu vă vorbește: de ze 
nu-L urmaţi? Mai bine speraţi în el decit să 
primiţi hatîrurile altora; şi, pe deasupra, bunu- 
rile făgăduite de El sînt mai sigure decît toate 
cele oferite de lume. Speraţi, așadar, împreună 
cu Tereza; şi ca să vedeţi cît de mare este 
binele pe care ea îl caută, uitați-vă cu ce ar- 
doare aleargă spre el, cu ce dorinţă se avîntă 
către el: cu aceasta ajung la a doua parte a 
predicii. 

PARTEA A DOUA 


E o lege a Providenţei ca plăcerea să ur- 
meze dorinţei; iar creștinul nu merită să se 
bucure în cer dacă mai înainte n-a învățat să 
geamă în acest loc de pelerinaj. Căci pentru a 
fi creştin adevărat trebuie să simți că eşti 
călător; şi o să-mi dați ușor dreptate că, ce! 
care nu suspină deloc după patria sa, acela 
nici n-o va cunoaşte vreodată. Sfîntul Augus- 
tin a zis aceste cuvinte frumoase asupra cărora 
merită să cugetăm mai îndelung: Qui non 
gemit peregrinus, non gaudebit civis: „cine nu 
suferă ca peregrin, nu se va bucura ca locui- 
tor al cetății“; adică, dacă înțelegem noi bine, 
acela nu va ajunge niciodată locuitor al ceru- 
lui, pentru că a vrut să fie doar al pămîntului. 
Fiindcă refuză truda călătoriei, el nu se va 
bucura nici de tihna patriei; oprindu-se atunci 
cînd, de fapt, trebuie să înainteze, el nu va 
ajunge niciodată unde trebuie să ajungă: Qui 
non gemit peregrinus, non gaudebit civis. 
Dimpotrivă, cei care-și vor plînge exilul, aceia 
vor fi locuitori ai cerului, pentru că ei nu vor 
să fie din lumea asta ci tînjesc printr-o sfîntă 
dorință spre Ierusalimul preafericii.. Aşadar, 

fraţilor, trebuie să suferim. A voastră, fericiţi 
cetățeni ai cerescului Ierusalim, a voastră este 
fericirea; dar, în vreme ce noi lîncezim în 
acest loc de exil, plinsul şi dorinţa ne ţin to- 
vărășie. David a exprimat foarte bine simţă- 
mintele noastre atunci cînd a cîntat cu glas de 
jale: Super flumina Babylonis, illic sedimus; 
et flevimus, dam recordaremus Sion: „Aşezaţi 
pe malurile Babilonului, am gemut şi-am plîns 
amintindu-ne de Sion“. 

Luaţi seama aici, creștini, la cele două pri- 
cini ale durerii pe care o încearcă un suflet 
pios, un suflet ce așteaptă, și el, împreună cu 
Apostolul înfierea copiilor lui Dumnezeu. De 
ce suspini, tu, suflet sfînt, suflet chinuit, de 
ce verşi atîtea lacrimi amare? Profetul spune 
că sînt două, pricinile: amintirea Sionului și 
fluviile Babilonului. Cum aţi vrea să nu se 
tînguie cînd se află departe de ceea ce caută 
şi chiar în mijlocul a ceea ce urăște!? El iu- 
beşte pacea Sionului şi în acelaşi timp se vede 
părăsit în vălmășagul Babilonului, unde nu 
există altceva decît ape curgătoare, adică plă- 
ceri care trec: super flumina Babylonis, Ne- 
văzînd nimic care să nu treacă, el îşi amin- 
teşte de Sion, de preafericitul Ierusalim unde 

toate sînt statornice. Astfel dintre cele două 
lucruri el nu știe care-l întristează mai mult: 
Babilonul în care se vede ori Sionul de unde 
a fost alungat. De aceea sfînta Tereza nu-și 
poate ostoi niciodată suferinţele. 

Ce să vă spun aici, iubiți creştini? Cine-mi 
va da cuvintele trebuincioase ca să pot exprima 
în chip vrednic înaintea noastră dumneze- 
iasca dorință care o îmboldeşte!? Dar, chiar 
dacă aş izbuti să o înfăţişez cu puterea și fer- 
voarea din inima 'Terezei, cine mă va înţelege 
cu adevărat!? Oare sufletele noastre legate de 
pămînt vor putea pricepe aceste elanuri dum- 
nezeiești!? Să zicem totuși, cum vom putea, 
ceea ce ne transmite povestea; să zicem că 
admirabila Tereza suspina zi şi noapte, fără 
preget, după Soţul ei divin; să zicem că, iu- 
birea ei sporind mereu, ea nu-și mai suporta 
viaţa și-și sfîșia pieptul cu strigăte și cu ho- 
hote de plins și că această durere o tulbura 
într-atît, încît părea că în fiecare clipă avea 
să-şi dea ultima suflare. 

Văd că sînteţi uimiţi, iubiţi credincioși: dra- 
gostea oarbă de bunuri trecătoare nu vă în- 
găduie să înțelegeţi în ce fel se nasc aseme- 
nea simțăminte în unele inimi. Dar lăsaţi ui- 

mirea deoparte! Trebuie, dacă se poate, să vă 
fac să o înțelegeți descriindu-vă pe scurt care 
este forța iubirii şi asta cu ajutorul Sfintelor 
Scripturi. 

Să ştiţi, așadar, că iubirea o îmboldeşte pe 
Tereza, iubirea cea veșnic vie, veșnic atiță- 
toare, care îmboldește neîncetat spre cer su- 
iletele pe care le rănește, neîncetînd nici o 
clipă să le chinuie cu sfinte griji, pînă ce ele 
nu s-au sălășluit acolo. Iată de ce marele Pa- 
vel postește neîncetat; el plînge, suspină şi se 
mistuie în el însuși, e îmboldit și chinuit, su- 
feră dureri asemănătoare cu cele ale nașterii 
iar sufletul său nu caută altceva decît să iasă 
din trup: Infelix ego homo! quis me liberabit 
de corpore mortis hujus? „„Nenorocit ce sînt, 
cine mă va elibera de acest trup de mort?“ 
De unde vin pornirile acestea? Iubirea este 
cea care le stîrnește: adică, acel foc divin și 
ceresc care, întemnițat împotriva firii sale 
într-un trup pieritor, încearcă să-și croiască, 
prin forță, o cale de ieşire. Lovind puternic din 
toate părțile, prin dorințe arzătoare și năval- 
nice, ea zdruncină temeliile închisorii care o 
tine închisă. De aici lacrimile și hohotele de 
plins, de aici durerile de nesuportat care, fi- 

rește, ar pune-o în mormînt pe Tereza, dacă 
Dumnezeu, printr-o taină a Providenţei Sale, 
n-ar dori s-o mai cruțe un pic pentru a o face 
şi mai vrednică de iubirea Sa. 

Aici ar trebui să ne închipuim un alt fel de 
martiriu, pe care Tereza cea fără pereche îl 
suferă din iubire. Dumnezeu o atrage şi Dum- 
nezeu o reţine; îi porunceşte să alerge la cer, 
dar în același timp vrea ca ea să rămînă pe 
pămînt; pe de o parte El îi descoperă dintr-o 
dată toate nenorocirile acestui exil, toate far- 
mecele și toate atracțiile viziunii sale preafe- 
ricite, şi nu în întunecimea vorbelor omenești, 
ci în lumina limpede și pătrunzătoare a ade- 
vărului Său infinit; dar atunci cînd ea doreşte 
să se arunce în braţele Lui, vrăjită de frumu- 
sețile Sale nepieritoare, îndată El îi dă de 
știre că voiește s-o mai ţină în lume. Ce pu- 
tem spune despre asta, o, Dumnezeule mare! 
Este oare vrednic de bunătatea Ta să chinui 
într-un asemenea hal un suflet care Te iubeş- 
te? După ce insufli o astfel de dorinţă, de ce 
nu vrei să i-o şi împlinești!? Ori n-o mai 
atrage spre Tine cu atîta putere, ori îngăduie-i 
să Te urmeze. Nu vezi, o, Soţule ceresc, că ea 
nu știe cum să aleagă!? Tu o ademenești și 

apoi o respingi: așa încît, în timp ce aleargă 
către Tine se sfișie pe sine; iar sufletul ei În- 
sîngerat de violența acestor mișcări opuse, pe 
care Tu o silești să le îndure, nu-și găsește 
nici o mîngiiere. În starea în care ai adus-o 
n-are dreptate să-ți spună: Quare posuisti me 
contrarium tibi: „Prin dorința pe care mi-o 
insufli, Tu mă faci duşmanul Tău“!? O mînă 
o trage, cealaltă o ţine pe loc. 

O, minune a planurilor lui Dumnezeu! Rost 
de nepătruns al judecății Sale în lucrarea ha- 
rului! Quis loquetur potentias Domini, audi- 
tas faciet omnes laudes ejus? Cine ne va des- 
lusi această taină? Cine ne va arăta mijloacele 
secrete prin care Duhul Sfînt curăță inimile? 
El știe prea bine că în această luptă, în aceste 
tainice  înfruntări, un foc purificator se 
aprinde în suflete. El izvodește sfinte dorinţe; 
îi place să le aprindă, dar nu să le şi împli- 
nească. Îi place să privească din înaltul ceru- 
rilor cum Tereza moare în fiecare zi, pentru 
că nu poate muri o singură dată: Quotidie 
morior, zice sfîntul apostol; și-n fiecare zi pri- 
mește mii de jertfe, amînînd-o pe cea din 
urmă. Dar să merg mai departe: voi fi în 
stare să rostesc ceea ce gîndesc? El vede că, 

printr-o minunată taină, Tereza se dezleagă 
cu atît mai mult de trup cu cît îi vine mai 
greu să se dezlege; şi că în efortul de a se 
desface de tot, ea se îndepărtează de El cu 
atît mai mult cu cît se simte mai îndelung şi 
mai puternic unită. lată de ce violența dorin- 
tei ei nu poate rupe legăturile trupului, dar îi 
ating toate simţămintele şi-i mortifică poftele; 
ea nu mai trăiește pentru trup; în sfîrșit, ea 
devine din ce în ce mai liberă şi mai slobodă 
datorită acestei frămîntări continue, tot așa 
precum o pasăre, bătînd din aripi, scutură 
stropii de apă care.i le împovărează sau alun- 
gä frigul care i le amorţeşte. Așa încît, purtată 
de această sfîntă dorinţă, ea pare desprinsă de 
trup și gata să trăiască şi să stea laolaltă cu 
îngerii: Nostra conversatio in coelis est, 

De mii și mii de ori fericite sufletele care 
tînjesc în felul acesta după Isus Cristos! To- 
tuși ardoarea lor sporește, iar această flacără 
atît de vie şi de frenetică nu mai poate fi re- 
ținută sub cenuşa unei cărni pieritoare. Aceas- 
tă dumnezeiască boală de iubire prinzînd noi 
puteri în fiecare zi, Tereza ajunge să nu mai 
suporte viața. Soţule neprihănit, care-ai rä- 
nit-o, ce aștepți ca s-o duci în ceruri, acolo 

unde ea se ridică prin sfîntă dorinţă și unde 
pare să sălășluiască deja cu cea mai bună parte 
a fiinţei sale!? Sau, dacă vrei să mai trăiască 
o vreme, ce leac găsi-vei pentru chinurile ei? 
Moartea? Dar asta nu vrei, tocmai pentru a-i 
ridica desăvîrșirea la starea glorioasă și extra- 
ordinară pe care providenţa Ta i-o prevăzuse 
dinainte. Atunci speranța? Dar speranţa o 
omoară: fiindcă spunîndu-i că Te va vedea, 
ea îi va zice, în același timp, că nu este încă 
împreună cu Tine. Aşadar ce vei face, o, Mîn- 
tuitorule, cum îţi vei ajuta iubitoarea, a cărei 
inimă tînjeşte după Tine? Creștini, Dumne- 
zeu ştie secretul de a-i trezi mereu gustul pen- 
tru viaţă. Ce secret? Un secret minunat. El 
îi va trimite chinurile; da, El îşi va arăta iu- 
birea faţă de ea prin nesfîrşite suferințe: ciu- 
dat secret, după lume; însă înţelept, admirabil 
și fără greș, după zicerile din Evanghelie. Cu 
asta aş dori şi eu să închei.. . 


PARTEA A TREIA 


Lîncezeala sfintei Tereza nu-şi află leacul 
decît în suferințe; iar toată lehamitea ei de 
viaţă nu găsește altă mîngiiere decît în a zice 

fără oprire către Dumnezeu: Doamne, ori să 
sufăr, ori să mor“: Aut pati, aut mori. Merită 
să înţelegeţi în adincime toată puterea acestui 
cuvînt; cînd vă voi desluși înțelesul lui, veţi 
mărturisi împreună cu mine că el cuprinde 
în rezumat întreaga învăţătură a Fiului lui 
Dumnezeu şi întreg duhul creștinismului. Mai 
înainte de orice luaţi însă aminte la minunata 
întruntare dintre înclinările firii şi cele in- 
spirate de har. 

Prima înclinare a firii este, fără îndoială, 
dragostea de viață; a doua, care urmează în- 
deaproape celei dintîi ba, poate, încă mai pu- 
ternică decit ea, este dragostea de plăcerile 
lumii — fără acestea viaţa ar fi tare plicti- 
coasă. Da, fraţii mei, e adevărat: oricît de 
mult am iubi viaţa, noi n-am putea-o suporta 
dacă ea nu ne-ar oferi satisfacţii: judecaţi 
după experienţa proprie. Cît de lungi şi cît 
de plicticoase vă par zilele petrecute fără nici 
un pic de bîrfă, fără jocuri sau altă distracţie! 
Nu vi se pare atunci — dacă pot zice aşa — 
că zilele sînt grele şi apăsătoare: Pondus diei: 
asta e ceea ce se cheamă „greutatea zilei“. Ele 
vă apasă şi nu le puteți suporta greutatea. 
Dimpotrivă, e ceva care trece mai repede, se 

scurge şi zboară mai uşor decît răstimpul 
petrecut în mijlocul plăcerilor? Iată de ce 
regele acela aflat pe moarte și căruia Isaia îi 
redă sănătatea, se plînge că i se curmă firul 
vieții, cînd el abia începuse a trăi cu adevărat: 
Dum adhuc ordirer,  succidit me: de mane 
esque ad vesperam finies me: „Sfîrşesc atunci 
cînd încep; viața mea s-a încheiat de 
dimineața pînă seara“. Ce vrea să zică acest 
prinţ bolnav? El avea aproape patruzeci de 
ani. Și totuși își închipuie că abia s-a născut, 
că n-are încă nici o zi de viaţă. Asta fiindcă 
din cauza vieţii sale petrecute în lux, în plă- 
cerea domniei și în belșug regesc, el n-a sim- 
tit aproape deloc cum trece timpul. Vă vor- 
besc aici, fraţi creştini, din punctul de vedere 
al oamenilor de lume, care nu trăiesc decât 
pentru plăceri; şi asta ca să puteţi înțelege 
răsturnarea ciudată a înclinărilor fireşti pe 
care o provoacă duhul creștinismului în sufle- 
tele umplute de el: uitați-vă la exemplul sfin- 
tei 'Tereza! 

Chinurile, durerile tăioase, acel crud ames- 
tec de suferințe și osteneli ce par că o cople- 
şesc şi care i-ar sili şi pe cei mai răbdători să 
cheme moartea în ajutor, tocmai acestea o fac 

pe ea să vrea să trăiască. Dacă pentru alţii 
viața este amară cînd nu-i îndulcită cu destă- 
tări lumeşti, pentru Tereza ea nu-i amară de- 
cît atunci cînd are un pic de tihnă. De unde-i 
vine dorinţa aceasta ciudată? De unde vin 
înclinațiile acestea atît de potrivnice firii? Iată 
motivul temeinic: nimic nu e mai opus decît 
a vieţui după fire și a trăi după har; sau, așa 
cum zice sfintul apostol Pavel, ea n-a primit 
duhul acestei lumi, ci un duh biruitor al lumii; 
plină de Isus Cristos, ea vrea să trăiască după 
Isus Cristos; iar acest Isus, dumnezeiescul 
Miîntuitor, n-a trăit decît pentru a îndura. 
Şi-mi vine ușor să vă arăt, prin Sfintele Scrip- 
turi, că El n-a dorit să-și prelungească viaţa 
decît atîta timp cît trebuia să sufere. Mai 
ascultați și acest adevăr, cu care-mi voi sfîrși 
predica și care va fi, într-un fel, rodul «i. 

Eu nu mă mir, fraţi creştini, că Isus a dorit 
să moară: el datora acest sacrificiu Tatălui 
Său, ca să-i potolească dreapta mînie și să-l 
facă prielnic oamenilor. Dar de ce a fost oare 
necesar să-şi petreacă toate zilele şi apoi să şi 
le siirșească în atîtea chinuri!? Tocmai din 
cauza de care am amintit adineaori. Fiind om 
äl durerii, cum îl numea Profetul, El n-a voit 

să trăiască decît ca să îndure; sau, preluînd un 
cuvînt frumos al lui Tertullian, „El a voit să 
se sature, înainte de a muri, de voluptatea 
răbdării“: Saginari voluptate patientiae disces- 
surus volebat. Iată o vorbă tare curioasă! S-ar 
zice, iubiţi creștini, că, după cuvîntul acestui 
Părinte al Bisericii, întreaga viaţă a Mîntui- 
torului a fost un ospăț la care toate felurile 
de mîncare erau cazne și suferințe. Ciudat 
ospăț, după legea lumească, dar pe care Isus: 
l-a găsit pe gustul Său. Moartea Sa ar fi ajuns 
pentru mintuirea noastră; dar nu putea să-i 
domolească pofta pe care o avea, de a suferi 
pentru noi. A trebuit să adauge lovituri de 
bici, coroana sîngeroasă, de spini, care-i îm- 
punge capul şi toată cohorta aceea de chinuri 
înfricoșătoare. Și pentru ce? Pentru că ne- 
trăind decît ca să sufere „El voia să se sature, 
înainte de a muri, de voluptatea de a suferi 
pentru noi“: Saginari voluptate patientiae 
discessurus volebat. 

Dar, ca să vă conving şi mai bine de adevă- 
rul pe care-l predice, priviţi ce face Isus pe 
cruce. Acest Dumnezeu lacom să sufere pen- 
tru om, vlăguit și agonizînd, ştie că profeţiile 
îi mai făgăduiesc o băutură amară spre a-i 

potoli setea: și o cere cu un strigăt puternic. 
Iar după ce gustă din acreala şi amăreala aceea 
cu care un evreu nemilos îi umezește limba, 
ce face? Mi se pare că se întoarce spre cer. „Ei 
bine, zice el, Tată, am băut oare tot paharul 
pregătit dinainte de providența Ta, sau mai 
trebuie să îndur ceva? Dă-mi, sînt gata, o, 
Dumnezeul Meu!“ Paratum cor meum, Deus, 
paratum cor meum! „Vreau să beau tot paha- 
rul pătimirilor Mele şi să nu se piardă nici o 
picătură“. Apoi, văzînd că în hotărîrile veşnice 
nu mai există nici o suferinţă pentru el: „Ah, 
zice, s-a împlinit totul“: Consummatum est; 
„Se cuvine să plec, căci nu mai e nimic de fă- 
cut în această lume“. Și îndată își încredinţea- 
ză sufletul Tatălui din cer. Dar asta nu în- 
seamnă, creștini, că El nu trăiește decît ca să 
îndure chinuri!? Fiindcă atunci cînd vede că 
1 se apropie sfîrșitul, strigă: „Totul s-a împli- 
nit“ şi nu mai vrea să-și prelungească viața. 

Iată duhul Mîntuitorului Isus. El s-a îm- 
prăștiat şi asupra  Terezei, neprihănita Lui 
soție. Căci şi ea vrea să sufere ori să moară; 
iubirea ei nu îngăduie ca vreo cauză anume 
să-i întîrzie moartea, în afară de aceea care a 
amiînat și moartea Miîntuitorului. Creștini, să 

ne încălzim inimile prin contemplarea acestei 
pilde mărețe și să învăţăm de la sfînta Tereza 
că trebuie, cu necesitate, să suferim ori să 
murim. Un creştin se poate îndoi de asta? Dacă 
sîntem creștini adevăraţi oare nu trebuie să 
dorim să fim mereu cu Isus Cristos!? Or, fra- 
ților, unde-L găsim pe El, iubitorul Mîntuitor 
al sufletelor noastre? Unde anume îl putem 
îmbrățișa? Nu-l găsim decît în două locuri: în 
slava Lui şi în chinurile Lui. pe tron, sau pe 
cruce. Așadar, ca să fim cu el, trebuie ori să-l 
îmbrăţișăm pe tron (şi asta ne-o oferă moar- 
tea), ori să ne unim pe crucea Lui, lucru posi- 
bil doar prin suferințe. Așa încît e nevoie să su- 
ferim ori să murim, ca să nu-L părăsim 
niciodată pe Mîntuitor. Cînd Tereza se roagă 
așa: „Să sufăr ori să mor“, e ca şi cum ar zice: 
„Vreau să fiu cu Isus Cristos, cu orice preţ. 
Dacă nu mi-a îngăduit încă să-L însoțesc în 
slava Sa măcar îl voi urma în chinurile Sale, 
pentru ca, neavînd bucuria să-L contemplu 
aşezat pe tron, să am măcar mîngiierea de a-L 
îmbrățișa răstignit pe cruce“. 

Să îndurăm, aşadar, creştini, să îndurăm 
tot ceea ce ne trimite Dumnezeu: necazuri şi 
boli, nenorociri și sărăcie, vorbe de ocară şi 

calomnii; să încercăm să purtăm, cu un curaj 
de neclintit, partea crucii Sale cu care-i va 
plăcea Lui să ne cinstească, Deși toate simţu- 
rile noastre se împotrivesc, e plăcut să suferi 
împreună cu Isus Cristos, fiindcă suferinţele 
ne fac să nădăjduim împărtășirea slavei Sale. 
Gîndul acesta să-i îmbărbăteze pe toţi cei care 
trăiesc în durere şi în necaz. 

Dar vouă, răsfăţaţi ai lumii, cărora norocul, 
bogăţiile, renumele şi autoritatea vă fac viața 
atît de lesnicioasă și care, în bună tihnă, păreţi 
scutiți de nenorocirile celorlalți oameni, vouă 
ce să vă spun astăzi şi ce cruce să împart cu 
voi!? V-aș putea aminti, de pildă, că zilele fru- 
moase vor trece repede și că soarta nu-i atît 
de statornică încît să nu-i putem vedea sfîrşi- 
tul răsfățurilor, nici viaţa atît de îmbelşugată 
în plăcere încît să nu se termine niciodată. Dar, 
înaintea acestor schimbări, în mijlocul traiu- 
lui prosper, ce să faceţi și ce să înduraţi pentru 
a purta şi voi crucea lui Isus? Să vă lepădaţi 
de bogății. să vă mortificaţi trupul? Nu, nu 
vă zic să faceţi asta: nici să vă lăsaţi averile, 
nici să vă căzniţi trupurile în lungi mortiticări: 
fericiţi cei ce o pot face în duh de pocăință. 
Dar nu toată lumea are curajul. Aruncați, 


151 


BOSSUET 


aruncaţi numai ochii voştri şi asupra bietelor 
mădulare ale lui Isus Cristos, care, copleșite 
de nenorociri, nu găsesc nicăieri nici o mîngi- 
iere. Suferiţi în ele, suferiţi cu ele, coboriîţi-vă 
în milostivirea voastră pînă la nenorocirile lor, 
luaţi asupra voastră, de bunăvoie, o parte din 
necazurile lor şi, întinzîndu-le mîinile voastre 
milostive, ajutați-i să poarte crucea sub po- 
vara căreia vedeţi cum gem şi asudă. Proster- 
naţi-vă la picioarele Dumnezeului răstignit; 
spuneţi-i ruşinaţi şi încurcaţi: „Fiindcă nu 
m-ai socotit vrednic să împarţi crucea cu mine, 
îngăduie cel puţin, Mîntuitorule, să iau cu 
împrumut crucea altora şi s-o duc împreună 
cu ei: dă-mi o inimă blîndă, o inimă de frate, 
o inimă cu adevărat creştină, cu care să pot 
simţi durerile şi să iau parte, măcar așa, la 
binecuvîntările celor care suferă“. 


CUPRINS 


INTRODUCERE . . a.a. eo ‘ʻe 5 


PANEGIRICUL SFINTULUI BERNARD DE 
CLAIRVAUX (trad. Cristian 
Bădiliţă) . . . . . . . . 21 


PANEGIRICUL SFÎNTULUI FRANCISC DIN 
ASSISI (trad. Marius La- 
ZUrCĂ) e. 69 


PANEGIRICUL SFINTEI TEREZA DIN 
AVILA (trad. Cristian Bădiliță) 117 


ISBN 973-9244-02-5 
Redactor: Ion Nicolae Anghei 


Bun de tipar: 28.11.1996. 
Apărut: 1996. 
Goli tipar: 4,875. 


Tiparul executat sub c-da nr. 19/1995, 
la Imprimeria de Vest R.A., Oradea, 
str. Mareşal Ion Antonescu, nr. 105. 


ROMÂNIA 


Colecţia 


GRĂUNTELE DE MUȘTAR 


propune cititorilor texte fundamentale de teo- 
logie, filosofie şi mistică creştină, de dimensiuni 
reduse, dar cu un impact excepţional asupra 
credincioșilor de pretutindeni. Așa cum un ase- 
menea impact au :âvut, au şi vor avea întot- 
deauna cele patru Evanghelii, care nu depășesc, 
ca întindere tipografică, cincizeci de pagini, 
fiecare. În acest sens, Grăuntele de muștar se 
dorește a fi, dintru început, o imitatio Evan- 
gelii, atit în formă cit şi în conţinut. 

Grăuntele de muștar pentru că, vorbind 
despre Împărăţia Cerurilor, Isus se referă la 
minuscula săminţă de muștar care, semănată, 
încolţeşte şi creşte mai impunătoare decît cele- 
“lalte plante, lăstărind din belşug încît păsările 
Cerului își pot împleti cuib sub umbra lui 
(Marcu, 4, 30—31). Grăuntele de muștar — 
metaforă şi emblemă cristică, așadar, pentru 
ceea ce se cheamă Împărăţia Cerurilor. 


Colecţia GRĂUNTELE DE MUŞTAR 


JACQUES-BENIGNE BOSSUET (1627-1704) 
Gravură de Poilly, după Mignard 


Discursul, pentru Bossuet, a fost o unealtă; o 
unealtă cu care ştia că se pot cultiva sufletele 
părăginite ale credincioşilor (...) 

Panegiricele sale sînt teologie în desfăşurare, 
dogmatică vie, altoită pe cîte un exemplu concret, 
pe viața unui Apostol sau Părinte (...) 

Sfintul Bernard, bunăoară, aduce în prim plan 
ideea culturii răstignite, a culturii—contemplaţie. În 
centrul panegiricului se află o imagine copleşitoare: 
Isus deschis ca o carte pe cruce.(...) 


Cristian Bădiliță 


ISBN 973-9244-02-5 Preţ: 4 000 lei 


